༄༅། །བཤེས་པའི་སྤྲིང་ཡིག་ཅེས་བྱ་བའི་མཆན་འགྲེལ་བཞུགས་སོ། །

༄༅། །རྒྱ་གར་སྐད་དུ། སུ་ཧྲི་ད་ལེ་ཁ། བོད་སྐད་དུ། བཤེས་པའི་སྤྲིང་ཡིག །

 འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ། །

ཐོག་མར་གླེང་བསླང་བའི་སྒོ་ནས་མཉན་པར་གདམས་པ་ནི།

 ཡོན་ཏན་རང་བཞིན་དགེ་འོས་བདག་གིས་ནི། །

 བདེ་བར་གཤེགས་པའི་གསུང་བསྙད་ལས་བྱུང་བའི། །

 བསོད་ནམས་འདུན་སླད་འཕགས་པའི་དབྱངས་འདི་དག །

 ཅུང་ཟད་ཅིག་བསྡེབས་ཁྱོད་ཀྱིས་གསན་པའི་རིགས། །

ཐུགས་བདེ་ལེགས་ཕུན་སུམ་ཚོགས་པའི་ཡོན་ཏན་གྱི་རང་བཞིན་དགེ་བ་དམ་པའི་ཆོས་མཉན་པར་འོས་པའི་ས་བདག་རྒྱལ་པོ་ཁྱོད་ལ་སློབ་དཔོན་ཀླུ་སྒྲུབ་བདག་གིས་ནི། །གདམས་བྱའི་ངོ་བོ་དབྱངས་སྙན་ཡན་ལག་དྲུག་ཅུ་དང་ལྡན་པའི་བདེ་བར་གཤེགས་པའི་གསུང་གིས་བསྙད་པའམ་བསྟན་པའི་སྡེ་སྣོད་རིན་པོ་ཆེ་རྣམས་ལས་བྱུང་བའི་དོན་གྱི་སྙིང་པོ་བཅུད་དུ་འདྲིལ་ནས། དགོས་པ་མངོན་མཐོ་ངེས་ལེགས་ཀྱི་ཐབས་སུ་གྱུར་པའི་བསོད་ནམས་ཀྱི་དགེ་བ་ལ་ས་བདག་ཁྱོད་ཀྱི་ཐུགས་འདུན་པར་བྱ་བའི་སླད་དུ་སྡེབ་སྦྱོར་ཛཱ་ཏིའི་ནང་ཚན་མི་མཉམ་པའི་སྡེབ་སྦྱོར་ལས་འཕགས་པའི་དབྱངས་སུ་འགྲིགས་པའི་ཚིགས་བཅད་འདི་དག་ཏུ། །རྒྱལ་པོ་བྱ་བ་མང་པའི་ཕྱིར་ཚིག་གི་སྤྲོས་པ་བསྐྱུངས་ནས་ཅུང་ཟད་ཅིག་བསྡེབས་ཏེ་གདམས་པས་ཚིག་སྙན་འགྱུར་དང་བྲལ་ཡང་ས་བདག་ཁྱོད་ཀྱིས་གསན་པར་རིགས་ཏེ། ཞི་བ་ལྷས། སྔོན་ཆད་མ་བྱུང་བ་ཡང་འདིར་བརྗོད་མེད། །སྡེབ་སྦྱོར་མཁས་པའང་བདག་ལ་ཡོད་མིན་ཏེ། །ཞེས་པ་ལྟར་རོ། །

གལ་ཏེ་ཚིག་གི་སྡེབ་སྦྱོར་མཛེས་ན་མཉན་གྱི་མི་མཛེས་ན་མི་ཉན་ནོ་ཞེ་ན།

 ཇི་ལྟར་བདེ་གཤེགས་སྐུ་གཟུགས་ཤིང་ལས་ཀྱང༌། །

 བགྱིས་པ་ཅི་འདྲའང་རུང་སྟེ་མཁས་པས་མཆོད། །

 དེ་བཞིན་བདག་གི་སྙན་ངག་འདི་ངན་ཡང༌། །

 དམ་ཆོས་བརྗོད་ལ་བརྟེན་སླད་སྨད་མི་བགྱི། །

ཚིག་ལ་མི་རྟོན་དོན་ལ་རྟོན་པའི་ཕྱིར་གསན་པར་རིགས་སོ་ཞེས་བསྟན་པ་ནི། དཔེ་ཇི་ལྟར་ན་བདེ་བར་གཤེགས་པའི་སྐུ་གཟུགས་རྒྱུ་དམན་པ་ཤིང་དང་ས་རྡོ་སོགས་ལས་ཀྱང༌། །བགྱིས་པ་དེའི་ཁྱད་ཆོས་མཛེས་མི་མཛེས་ཅི་འདྲའང་རུང་སྟེ་ཁྱད་གཞི་སངས་རྒྱས་ཀྱི་ཡོན་ཏན་ལ་ལྟོས་ཏེ་དེའི་སྐུ་འདྲ་ཡིན་པའི་ཕྱིར་མཁས་པ་རྣམས་ཀྱིས་མཆོད་ཡུལ་དུ་བཟུང་བ་ལྟར། དཔེ་དེ་བཞིན་དུ་བདག་གི་སྙན་ངག་འདི་རྗོད་བྱེད་ཚིག་གི་སྦྱོར་བ་ངན་པས་མི་མཛེས་ན་ཡང༌། །རྒྱལ་གསུང་དམ་པའི་ཆོས་ཀྱི་བརྗོད་བྱ་ཟབ་མོ་ལ་བརྟེན་པའི་སླད་དུ་ཚིག་ལ་མི་རྟོན་དོན་ལ་རྟོན་པའི་ཕྱིར་སྨད་པར་མི་བགྱི་སྟེ། དམ་ཆོས་པད་དཀར་ལས། རྩིག་ངོགས་ཤིང་བུས་བསེན་མོའི་གཟུགས་བྲིས་པར། །དྭང་བའི་སེམས་ཀྱི་བདེ་གཤེགས་བལྟ་ན་ཡང༌། །དེ་དག་མྱུར་དུ་བྱང་ཆུབ་མཆོག་འཐོབ་བོ། །ཞེས་སོ། །

གལ་ཏེ་ཚིག་གི་སྦྱོར་བ་མི་མཛེས་ན་གསུང་རབ་གྱི་དོན་སྔར་ནས་ཐོས་པས་སོ་ཞེ་ན།

 ཐུབ་པ་ཆེན་པོའི་བཀའ་ནི་སྙན་དགུ་ཞིག །

 ཁྱོད་ཀྱི་ཐུགས་སུ་ལྟ་ཡང་ཆུད་མོད་ཀྱི། །

 རྡོ་ཐལ་ལས་བགྱིས་དགུང་ཟླའི་འོད་ཀྱིས་ནི། །

 ཆེས་དཀར་ཉིད་དུ་ཅི་སྟེ་མི་བགྱིད་ལགས། །

སྔར་གྱི་ཐོས་དོན་སླར་གསལ་འདེབས་བགྱི་ཕྱིར་མཉན་པར་རིགས་སོ་ཞེས་དཔེ་དང་བཅས་ཏེ་བསྟན་པ་ནི། སྒོ་གསུམ་གྱི་སྤྱོད་པ་ངང་གིས་བསྡམས་པའི་ཐུབ་པ་ཆེན་པོ་སངས་རྒྱས་བཅོམ་ལྡན་འདས་དེའི་བཀའ་ནི་ཐོག་མཐའ་བར་གསུམ་དུ་དགེ་བ་ལགས་པར་གསུངས་པ་སྙན་དགུ་སྟེ་མང་པོ་ཞིག་གི་དོན་ཐམས་ཅད། སྔར་ནས་རྒྱལ་པོ་ཁྱོད་ཀྱི་ཐུགས་སུ་ལྟ་ཡང་སྟེ་ཤིན་ཏུ་ཆུད་དེ་མཁྱེན་མོད་ཀྱི། འོན་ཀྱང་འདི་མཉན་པས་ཀྱང་ཆེས་གསལ་བར་འགྱུར་ཏེ་དཔེར་ན་རྡོ་ཐལ་ལས་བགྱིས་པའི་ཁང་བཟང་རང་བཞིན་གྱིས་དཀར་བ་ཉིད་ཀྱང་རྐྱེན་མཚན་དགུང་ཟླ་བའི་འོད་ཀྱིས་ཕོག་པ་དེ་ནི། སྔར་བས་ཆེས་ལྷག་པར་དཀར་བ་ཉིད་དུ་ཅི་སྟེ་མི་བགྱིད་དེ་བགྱིད་པ་ལགས་པས་བླངས་རིགས་ཏེ། འཕགས་པ་ལྷས། རིགས་པའི་དོན་ནི་གཞན་ལས་ཀྱང༌། །བློ་ལྡན་ལེགས་པར་འདོད་པས་བླངས། །ཞེས་སོ། །

འོ་ན་འདི་མཉན་པར་བྱ་བ་ལ་སྔོན་དུ་འགྲོ་བའི་ཆོས་གང་ཞེ་ན།

 རྒྱལ་བས་སངས་རྒྱས་ཆོས་དང་དགེ་འདུན་དང༌། །

 གཏོང་དང་ཚུལ་ཁྲིམས་ལྷ་རྗེས་དྲན་པ་དྲུག །

 རབ་ཏུ་བཀའ་སྩལ་དེ་དག་སོ་སོ་ཡི། །

 ཡོན་ཏན་ཚོགས་ཀྱི་རྗེས་སུ་དྲན་པར་བགྱི། །

དགེ་ལེགས་ཀུན་གྱི་རྩ་བ་ནི་དད་པ་ཡིན་ཏེ། རྒྱ་ཆེ་རོལ་པ་ལས། དད་པ་ནི་ཆོས་སྣང་བའི་སྒོའོ་ཞེས་གསུངས་པ་ལྟར། ཐོག་མར་དད་པ་སྤེལ་བའི་ཕྱིར་རྗེས་དྲན་དྲུག་རྟག་ཏུ་ཡིད་ལ་བྱ་དགོས་པར་གདམས་པ་ནི། བདུད་བཞི་གཡུལ་ལས་རྒྱལ་བའི་རྒྱལ་བ་རྫོགས་པའི་སངས་རྒྱས་ཉིད་ཀྱིས་དད་པའི་ཞིང་བླ་ན་མེད་པ་དོན་གཉིས་དང་ལྡན་པའི་སངས་རྒྱས་དང་བདེན་གཉིས་མཚན་ཉིད་ཅན་གྱི་ཆོས་དང་རིག་གྲོལ་གཉིས་དང་ལྡན་པའི་དགེ་འདུན་ཏེ་དཀོན་མཆོག་གསུམ་རྗེས་སུ་དྲན་པ་དང༌། འབྱོར་པ་ཕུན་སུམ་ཚོགས་པའི་རྒྱུ་གཏོང་བ་དང་ཡོན་ཏན་ཀུན་གྱི་གཞི་མ་ཚུལ་ཁྲིམས་དང་དགེ་ཆོས་ཉམས་སུ་བླང་བའི་འབྲས་བུ་ལྷ་རྗེས་སུ་དྲན་པ་སྟེ་རྣམ་པ་དྲུག་པོ་སྒོམས་ཤིག་ཅེས། རབ་ཏུ་བཀའ་སྩལ་བ་དེ་དག་སངས་རྒྱས་སོགས་སོ་སོ་ཡི། །ཡོན་ཏན་གྱི་ཚོགས་མདོ་ལས་ཇི་སྐད་བཤད་པ་རྣམས་ཀྱི་རྗེས་སུ་དྲན་པར་བགྱི་ནས་དད་པར་བྱ་དགོས་ཏེ། དཀོན་མཆོག་སྒྲོན་མེའི་མདོ་ལས། དད་པ་སྔོན་འགྲོ་མ་ལྟར་བསྐྱེད་པ་སྟེ། །ཡོན་ཏན་ཐམས་ཅད་འབྱུང་ཞིང་འཕེལ་བར་བྱེད། ཅེས་སོ། །

དེ་དག་ལས་ལྷ་རྗེས་སུ་དྲན་པའི་དགོས་པ་གང་ཞེ་ན།

 དགེ་བའི་ལས་ལམ་བཅུ་པོ་ལུས་དང་ནི། །

 ངག་དང་ཡིད་ཀྱིས་རྟག་ཏུ་བསྟེན་བགྱི་ཞིང༌། །

 ཆང་རྣམས་ལས་ལྡོག་དེ་བཞིན་དགེ་བ་ཡི། །

 འཚོ་བ་ལ་ཡང་མངོན་པར་དགྱེས་པར་མཛོད། །

དེ་ལ་སེམས་དྭང་བར་བྱས་ནས་དགེ་བ་ལ་འབད་པར་བྱའོ་ཞེས་བསྟན་པའི་ཕྱིར། འབྲས་བུ་ཡིད་དུ་འོང་བ་མཐོ་རིས་ཀྱི་བདེ་གནས་ཐོབ་པའི་རྒྱུ་དགེ་བའི་ལས་བདུན་དང་ལམ་གསུམ་སྟེ་བཅུ་པོ་འདི་ལྟར་བསྒྲུབ་དགོས་ཏེ་ལུས་ཀྱི་མི་དགེ་བ་སྲོག་གཅོད་པ་དང་མ་བྱིན་པར་ལེན་པ་དང་འདོད་ལོག་སྤྱོད་པ་ལས་ལྡོག་པའི་ལུས་ཀྱི་དགེ་བ་གསུམ་དང་ནི། ངག་གི་མི་དགེ་བ་རྫུན་དང་ཕྲ་མ་ཚིག་རྩུབ་ངག་འཁྱལ་བ་ལས་ལྡོག་པའི་ངག་གི་དགེ་བ་བཞི་དང་ཡིད་ཀྱི་དགེ་བ་བརྣབ་སེམས་གནོད་སེམས་ལོག་པར་བལྟ་བ་ལས་ལྡོག་པའི་ཡིད་ཀྱི་དགེ་བ་གསུམ་བཅས་བསོད་ནམས་དགེ་བའི་ལས་ལམ་བཅུ་ལ་མངོན་པར་འདོད་པས་རྟག་ཏུ་བསྟེན་པར་བགྱི་ཞིང་དེའི་དགོས་པ་ནི་ལྷ་མིའི་བདེ་འབྲས་ཁྱད་པར་ཅན་འཐོབ་པ་སྟེ། རིན་ཆེན་ཕྲེང་བ་ལས། མི་དགེ་བ་ལས་ལྡོག་བྱ་ཞིང༌། །དགེ་ལ་རྟག་ཏུ་འཇུག་བྱ་བ། །ལྷ་དང་མིའི་ནང་དག་ཏུ། །བདེ་དཔལ་རྒྱལ་སྲིད་རྒྱས་པར་འཐོབ། །ཅེས་སོ། །གཞན་ཡང་བག་མེད་པའི་གནས་ཉེས་པ་ཀུན་གྱི་གཙོ་བོ་ཆང་ནི་བཅས་པའི་ཁ་ན་མ་ཐོབ་ཡིན་པས་ཆང་གི་བྱེ་བྲག་རྣམས་ལས་ལྡོག་སྟེ་སྤངས་དགོས་ཏེ། སྔ་མ་ལས། ཆང་གིས་འཇིག་རྟེན་བརྙས་འགྱུར་ཞིང༌། །དོན་ཉམས་ནོར་ཡང་ཟད་པར་འགྱུར། །རྨོངས་པས་དོན་མ་ཡིན་པར་བྱེད། །དེ་བས་རྟག་ཏུ་ཆང་འདི་སྤོང༌། །ཞེས་སོ། །དེ་བཞིན་དུ་ཡང་དག་པའི་འཚོ་བ་བསྟེན་པའི་སླད་དུ་ཚུལ་འཆོས་ཁ་གསག་གཞོག་སློང་ཐོབ་འཇལ་རྙེད་པས་རྙེད་པ་སྟེ་ལོག་པའི་འཚོ་བ་ལྔ་པོ་སྤངས་ནས་ཆོས་མཐུན་དགེ་བ་ཡི། །འཚོ་བ་ལ་ཡང་ཐུགས་མངོན་པར་དགྱེས་པར་མཛོད་ཅིག །སྤྱོད་འཇུག་ལས། བདག་ནི་དེང་ཉིད་ཤི་ཡང་བླའི། །ལོག་འཚོས་ཡུན་རིང་གསོན་མི་རུང༌། །ཞེས་སོ། །དེ་དག་ཅི་འདྲ་བྱེད་པས་ལོག་འཚོ་རུ་འགྱུར་ཞེ་ན། རིན་ཆེན་ཕྲེང་བ་ལས། ཚུལ་འཆོས་རྙེད་དང་བཀུར་སྟིའི་ཕྱིར། །དབང་པོ་སྡོམ་པར་བྱེད་པ་དང༌། །ཁ་གསག་རྙེད་དང་བཀུར་སྟིའི་ཕྱིར། །ཚིག་འཇམ་སྔར་ནི་སྨྲ་བ་དང༌། །གཞོག་སློང་དེ་ནི་རྙེད་བྱའི་ཕྱིར། །གཞན་གྱི་རྫས་ལ་བསྔགས་པར་བྱེད། །ཐོབ་ཀྱིས་འཇལ་བ་རྙེད་པའི་ཕྱིར། །དངོས་སུ་གཞན་ལ་སྨོད་བྱེད་པ། །རྙེད་པས་རྙེད་པ་རྣམས་འདོད་པ། །སྔར་ཐོབ་པ་ལ་བསྔགས་པའོ། །ཞེས་སོ། །

གཏོང་བ་རྗེས་སུ་དྲན་པའི་དགོས་པ་གང་ཞེ་ན།

 ལོངས་སྤྱོད་གཡོ་བ་སྙིང་པོ་མེད་མཁྱེན་ནས། །

 དགེ་སློང་བྲམ་ཟེ་བཀྲེན་དང་བཤེས་རྣམས་ལ། །

 སྦྱིན་པ་ཚུལ་བཞིན་བསྩལ་བགྱི་ཕ་རོལ་ཏུ། །

 སྦྱིན་ལས་གཞན་པའི་གཉེན་མཆོག་མ་མཆིས་སོ། །

དགེ་བའི་ལས་ལམ་ལ་གནས་པས་བདོག་པ་ཇི་ལྟ་བ་བཞིན་སྦྱིན་པར་བཏང་དགོས་པར་བསྟན་པ་སྟེ། ཟས་གོས་ལོངས་སྤྱོད་རྣམས་ནི་མི་རྟག་ཅིང་གཡོ་བ་ཡིན་བརྟན་གྱི་སྙིང་པོ་མེད་ཅིང་ཇི་ཙམ་སྤྱད་ཀྱང་ངོམས་མི་ཤེས་པར་མཁྱེན་ནས། །དེ་ལ་སྙིང་པོ་བླང་བའི་ཕྱིར་སྦྱིན་ཡུལ་དགེ་སློང་དང་བྲམ་ཟེ་སོགས་ཏེ་ཡོན་ཏན་གྱི་ཞིང་དང་བཀྲེན་པ་དང་ནད་པ་སོགས་སྡུག་བསྔལ་གྱི་ཞིང་དང་ཕ་མ་དང་གཉེན་བཤེས་སོགས་ཕན་འདོགས་པའི་ཞིང་སྟེ་དེ་རྣམས་ལ་ཕན་གདགས་པའི་སླད་དུ། དུག་མཚོན་སོགས་མ་དག་པའི་སྦྱིན་པ་སྤངས་ཏེ་བསམ་པ་དང་དངོས་པོ་དག་པའི་སྦྱིན་པ་ཚུལ་བཞིན་གུས་པ་དང་བཅས་པས་བསྩལ་བར་བགྱི་ཞིང་དེའི་དགོས་པ་ནི་འཇིག་རྟེན་ཕ་རོལ་ཏུ། །འབྲས་བུ་ཕུན་སུམ་ཚོགས་པ་ཐོབ་པའི་ཕྱིར་སྦྱིན་པ་ལས་གཞན་པའི་ཕན་བྱེད་ཀྱི་གཉེན་མཆོག་ཏུ་གྱུར་པ་མ་མཆིས་སོ། །འཇུག་པ་ལས། སྐྱེ་བོ་འདི་ཀུན་བདེ་བ་མངོན་འདོད་ཅིང༌། །མི་རྣམས་བདེ་བའང་ལོངས་སྤྱོད་མེད་མིན་ལ། །ལོངས་སྤྱོད་ཀྱང་ནི་སྦྱིན་ལས་བྱུང་མཁྱེན་ནས། །ཐུབ་པས་དང་པོར་སྦྱིན་པའི་གཏམ་མཛད་དོ། །ཞེས་སོ། །

ཚུལ་ཁྲིམས་རྗེས་སུ་དྲན་པའི་དགོས་པ་གང་ཞེ་ན།

 ཁྱོད་ཀྱི་ཚུལ་ཁྲིམས་མ་ཉམས་མོད་མི་དམའ། །

 མ་འདྲེས་མ་སྦགས་པ་དག་བསྟེན་པར་མཛོད། །

 ཁྲིམས་ནི་རྒྱུ་དང་མི་རྒྱུའི་ས་བཞིན་དུ། །

 ཡོན་ཏན་ཀུན་གྱི་གཞི་རྟེན་ལགས་པར་གསུངས། །

སྦྱིན་པ་ལ་སོགས་པའི་བསོད་ནམས་ཆུད་མི་ཟ་བའི་ཕྱིར་དེའི་རྟེན་ཚུལ་ཁྲིམས་བསྲུང་བར་གདམས་པ་སྟེ། མི་རྗེ་ཁྱོད་ཀྱིས་རྒྱལ་བས་ཚུལ་བཞིན་བཅས་པའི་ཁྲིམས་ལ་འཆལ་ཚུལ་གྱི་དྲི་མ་དང་བྲལ་བས་མ་ཉམས་པ་དང་འཆལ་ཚུལ་གྱི་གཉེན་པོ་བརྟན་པས་མོད་མི་དམའ་བ་དང༌། །ལེགས་སྨོན་གྱི་ཚུལ་ཁྲིམས་དང་མ་འདྲེས་པ་དང་འཇིགས་སྐྱོབས་སོགས་ཀུན་སློང་ངན་པས་མ་སྦགས་པ་སྟེ་ངེས་པར་འབྱུང་བའི་ཚུལ་ཁྲིམས་ཡོན་ཏན་བཞི་ལྡན་དག་ལ་བསྟེན་པར་མཛོད་ཅིག །དེའི་དགོས་པ་ཡང་ཁྲིམས་ནི་དཔེར་ན་རྒྱུ་བ་མི་དང་དུད་འགྲོ་སོགས་དང་མི་རྒྱུ་བ་རི་ཁང་ཁྱིམ་སོགས་ཐམས་ཅད་ཀྱི་རྟེན་ས་ཡིན་པ་བཞིན་དུ། མངོན་མཐོ་ངེས་ལེགས་སོགས་འཇིག་རྟེན་དང་འཇིག་རྟེན་ལས་འདས་པའི་ཡོན་ཏན་ཀུན་གྱི་གཞི་རྟེན་ལགས་པར་སྟོན་མཆོག་དམ་པས་གསུངས་ཏེ། །དཔུང་བཟང་གིས་ཞུས་པའི་མདོ་ལས། ཇི་ལྟར་ལོ་ཏོག་ཐམས་ཅད་ས་ལ་ནི། །བརྟེན་ནས་སྐྱོན་མེད་པར་ནི་སྐྱེ་བ་ལྟར། །དེ་བཞིན་ཚུལ་ཁྲིམས་ལ་བརྟེན་དཀར་པོའི་ཆོས། །སྙིང་རྗེའི་ཆུས་བརླན་པས་ནི་རྣམ་པར་སྐྱེ། །ཞེས་དང༌། འཇུག་པ་ལས། ཡོན་ཏན་ཚུལ་ཁྲིམས་ཞིང་དུ་རྣམ་འཕེལ་ན། །འབྲས་བུ་ཉེར་སྤྱོད་ཆད་པ་མེད་པར་འགྱུར། །ཞེས་སོ། །

དེ་ལ་གདམས་པ་འདིའི་བརྗོད་བྱའི་གཙོ་བོ་གང་ཞེ་ན།

 སྦྱིན་དང་ཚུལ་ཁྲིམས་བཟོད་བརྩོན་བསམ་གཏན་དང༌། །

 དེ་བཞིན་ཤེས་རབ་གཞལ་མེད་ཕ་རོལ་ཕྱིན། །

 འདི་དག་རྒྱས་མཛོད་སྲིད་པའི་རྒྱ་མཚོ་ཡི། །

 ཕ་རོལ་ཕྱིན་པ་རྒྱལ་བའི་དབང་པོར་མཛོད། །

རྗེས་དྲན་དྲུག་དགོས་ཆེད་དང་བཅས་པས་རྒྱུད་ཡོངས་སུ་སྦྱངས་ནས་དེའི་འོག་ཏུ་ཐེག་པ་ཆེན་པོའི་ལམ་ཕ་རོལ་ཏུ་ཕྱིན་པ་དྲུག་ལ་བསླབ་པར་གདམས་པ་སྟེ། གཏོང་སེམས་གཏོང་བ་དང་བཅས་པའི་སྦྱིན་པ་དང་སྤོང་སེམས་སྤོང་བ་དང་བཅས་པའི་ཚུལ་ཁྲིམས་དང་གནོད་བྱེད་ལ་ཇི་མི་སྙམ་པའི་བཟོད་པ་དང་དགེ་བ་ལ་སྤྲོ་བའི་བརྩོན་འགྲུས་དང་སེམས་རྩེ་གཅིག་པའི་བསམ་གཏན་དང༌། །དེ་བཞིན་དུ་ཡང་དག་པ་ཇི་ལྟ་བ་བཞིན་དུ་ཤེས་པའི་ཤེས་རབ་རྣམས་བྱང་ཆུབ་ཀྱི་སེམས་ཀྱིས་ཟིན་པས་ཉན་རང་གི་སྤྱོད་ཡུལ་མ་ཡིན་པའི་ཕྱིར་གཞལ་དུ་མེད་པ་དང་འཁོར་གསུམ་མི་རྟོག་པའི་ཤེས་རབ་ཀྱིས་ཟིན་པས་མཐའ་གཉིས་ལས་འདས་པའི་མུ་མཐར་ཕྱིན་པའི་ཕྱིར་ཕ་རོལ་ཏུ་ཕྱིན་པ་སྟེ། གཞུང་ལམ་འདི་དག་ལ་གོང་ནས་གོང་དུ་འཕེལ་ཞིང་ཡངས་ལ་རྒྱས་པའི་ཚུལ་གྱིས་བགྲོད་པར་མཛད་དེ་རང་གཞན་སྲིད་པའི་རྒྱ་མཚོ་ཡི། །ཕ་རོལ་ཏུ་ཕྱིན་པ་རྒྱལ་བའི་དབང་པོ་སངས་རྒྱས་ཉིད་ཐོབ་པར་མཛོད་ཅིག་ཅེས་པའོ། །དེ་ཡང་ཕར་ཕྱིན་དྲུག་པོ་ཚོགས་གཉིས་སུ་བསྡུ་བའི་བཞེད་སྲོལ་མང་ཡང་འདིར་སྤྱོད་འཇུག་ལས། ཡན་ལག་འདི་དག་ཐམས་ཅད་ནི། །ཐུབ་པས་ཤེས་རབ་དོན་དུ་གསུངས། །ཞེས་གསུངས་པ་ལྟར། ཀུན་མཁྱེན་དྲི་མེད་འོད་ཟེར་གྱིས། ཕ་རོལ་ཕྱིན་ལྔ་སྣང་བཅས་བསོད་ནམས་དང༌། །ཤེས་རབ་ཡེ་ཤེས་ཚོགས་གཉིས་བསྟེན་པར་མཛོད། །ཅེས་གསུངས་པ་ལྟར་རོ། །དེའི་འབྲས་བུ་ཡང་རིན་ཆེན་ཕྲེང་བ་ལས། སངས་རྒྱས་རྣམས་ཀྱི་གཟུགས་སྐུ་འདི། །བསོད་ནམས་ཚོགས་ལས་བྱུང་བ་སྟེ། །ཆོས་ཀྱི་སྐུ་ནི་མདོར་བསྡུས་ན། །རྒྱལ་པོ་ཡེ་ཤེས་ཚོགས་ལས་བྱུང༌། །ཞེས་སོ། །

འོ་ན་བདག་ཅག་རྣམས་ཀྱིས་ཐེག་པ་ཆེན་པོའི་གཞུང་ལམ་འདི་ལ་འཇུག་པར་མི་ནུས་སོ་ཞེ་ན།

 གང་ལ་ཕ་དང་མ་དག་མཆོད་པ་ཡི། །

 རིགས་དེ་ཚངས་བཅས་སློབ་དཔོན་བཅས་པའང་ལགས། །

 དེ་དག་ལ་མཆོད་གྲགས་པར་འགྱུར་བ་དང༌། །

 སླད་མ་ལ་ཡང་མཐོ་རིས་འགྱུར་བ་ལགས། །

དེ་ལ་དྲང་བའི་ཐབས་སུ་འདིར་ཁྱིམ་པའི་ཕྱོགས་ལ་གཙོ་ཆེར་གདམས་པ་ལས། དང་པོ་སྦྱིན་ཡུལ་གཙོ་བོ་ཕ་མ་ལ་གུས་པར་བྱ་དགོས་པར་གདམས་པ་ནི། རིགས་གང་ལ་ཕ་དང་མ་དེ་དག་ལ་བཀུར་སྟིས་མཆོད་པར་བྱེད་པའི། །རིགས་དེ་ལ་མ་རབས་ཀྱི་སྐྱོན་མེད་པས་ཚངས་པ་དང་བཅས་པ་དང་འཇུག་ལྡོག་གི་གནས་མ་ནོར་བས་སློབ་དཔོན་དང་བཅས་པའང་ལགས་ཏེ། སྐྱེས་རབས་ལས། བླ་མ་ལྕི་བ་ཕ་ལས་གཞན་མེད་ཅིང༌། །ལྷ་ཡི་མཆོག་ནི་མ་ལས་གཞན་མེད་ཅེས། །ཐུབ་པ་རྫུན་དང་བྲལ་བ་དེས་གསུངས་ལ། །ཡིད་ཆེས་ངེས་པས་དྲིན་དུ་གཟོ་བར་མཛོད། །ཅེས་གསུངས་པ་ལྟར། ཕ་མ་དེ་དག་ལ་བྱས་པ་ཤེས་ཤིང་དྲིན་དུ་གཟོ་བའི་སྒོ་ནས་གུས་པས་མཆོད་པར་བྱས་ན་མཐོང་བའི་ཡོན་ཏན་ཚེ་འདིར་སྙན་པའི་གྲགས་པ་ཐོབ་པར་འགྱུར་བ་དང༌། །མ་མཐོང་བའི་ཡོན་ཏན་སླད་མ་སྟེ་སྐྱེ་བ་ཕྱི་མ་ལ་ཡང་མཐོ་རིས་སུ་སྐྱེ་བར་འགྱུར་བ་ལགས་ཏེ། ཤེས་རབ་སྡོང་བུ་ལས། མི་ཡི་ཆོས་ལུགས་ལེགས་སྤྱད་ན། །ལྷ་ཡུལ་བགྲོད་པ་ཐག་མི་རིང༌། །ལྷ་དང་མི་ཡི་ཐེམ་སྐས་ལ། །འཛེག་ན་ཐར་པའང་གམ་ན་འདུག །ཅེས་སོ། །

གཉིས་པ་ཚུལ་ཁྲིམས་ཀྱི་གཙོ་བོ་བསྙེན་གནས་ལ་གནས་པ་བྱ་དགོས་པར་གདམས་པ་ནི།

 འཚེ་དང་ཆོམ་རྐུན་འཁྲིག་པ་བརྫུན་དང་ནི། །

 ཆང་དང་དུས་མིན་ཟས་ལ་ཆགས་པ་དང༌། །

 མལ་སྟན་མཐོ་ལ་དགའ་དང་གླུ་དག་དང༌། །

 གར་དང་ཕྲེང་བའི་ཁྱད་པར་རྣམ་སྤོང་ཞིང༌། །

 དགྲ་བཅོམ་ཚུལ་ཁྲིམས་རྗེས་སུ་བྱེད་པ་ཡི། །

 ཡན་ལག་བརྒྱད་པོ་འདི་དག་དང་ལྡན་ན། །

 གསོ་སྦྱོང་འདོད་སྤྱོད་ལྷ་ལུས་ཡིད་འོང་བ། །

 སྐྱེས་པ་བུད་མེད་དག་ལ་སྩོལ་བར་བགྱིད། །

ཁྱིམ་ནང་གནས་པས་དུས་ཐམས་ཅད་དུ་ཚངས་པར་སྤྱོད་པ་བྱ་དཀའ་བས་ཉིན་ཞག་ཕྲུག་གཅིག་གི་སྡོམ་པ་ལ་སྦྱར་བའི་ཆེད་དུ་གསོ་སྦྱོང་ཡན་ལག་བརྒྱད་པོ་བསྟན་པ་སྟེ། བརྒྱད་གང་ཞེ་ན། མཛོད་ལས། ཚུལ་ཁྲིམས་ཡན་ལག་བག་ཡོད་པའི། །ཡན་ལག་བརྟུལ་ཞུགས་ཡན་ལག་སྟེ། །བཞི་གཅིག་དེ་བཞིན་གསུམ་རིམ་བཞིན། །ཞེས་པ་ལྟར། གཞན་ལ་གནོད་ཅིང་འཚེ་བའི་གཙོ་བོ་སྲོག་གཅོད་པ་དང་གཞན་གྱི་ནོར་དངོས་སུ་ཆོམ་པའང་བརྒྱུད་ནས་རྐུན་པོ་བྱེད་པ་གང་ཡང་རུང་བའི་མ་བྱིན་པར་ལེན་པ་དང་དབང་པོ་གཉིས་སྦྱོར་གྱི་འཁྲིག་པ་དང་འདུ་ཤེས་སྒྱུར་བའི་བརྫུན་སྤང་བ་སྟེ་བཞི་ནི་སྡོམ་པའི་རྩ་བ་ལྟ་བུ་ཡིན་པས་ན་ཚུལ་ཁྲིམས་ཀྱི་ཡན་ལག་དང་ནི། །བསྲུང་བྱ་དྲན་ཤེས་ལ་རག་ལས་པས་ཆང་སྤོང་བ་ནི་བག་ཡོད་ཀྱི་ཡན་ལག་དང་བརྟུལ་ཞུགས་ཀྱི་ཡན་ལག་གསུམ་ནི་དུས་མིན་ཕྱི་དྲོའི་ཁ་ཟས་ལ་ཆགས་པ་སྟེ་ཟ་བ་དང༌། །མལ་སྟན་མཐོ་བ་ལ་དགའ་བ་དང་ངག་གིས་གླུ་ལེན་པ་དག་དང༌། །ལུས་ཀྱིས་གར་བསྒྱུར་བ་དང་ཕྲེང་བའི་ཁྱད་པར་རྒྱན་འདོགས་པ་སོགས་རྣམ་པར་སྤོང་ཞིང༌། །གསེར་དངུལ་ལེན་པ་ནི་ཁྱིམ་པའི་ཕྱོགས་ལ་མ་བཅས་པའི་ཕྱིར་སྡོམ་པའི་ཡན་ལག་ཏུ་བཞག་པས། གར་སོགས་གསུམ་དང་ཕྲེང་སོགས་གསུམ་གཅིག་ཏུ་བརྩི་དགོས་སོ། །དེ་རྣམས་སྔོན་གྱི་འཕགས་པ་དགྲ་བཅོམ་པ་རྣམས་ཀྱིས་ཚུལ་ཁྲིམས་ཇི་ལྟར་བསྲུང་བའི་རྗེས་སུ་བྱེད་པ་ཡི་སྒོ་ནས། །ཡན་ལག་བརྒྱད་པོ་འདི་དག་ཚུལ་བཞིན་བསྲུང་བ་དང་ལྡན་ན། །གསོ་སྦྱོང་ཞེས་བྱ་སྟེ། སློབ་དཔོན་སངས་རྒྱས་གཉིས་པའི་ཞལ་སྔ་ནས། དགེ་བ་མཐའ་དག་ཡང་དག་གསོ་བྱེད་དང༌། །སྡིག་པ་མཐའ་དག་ཡང་དག་སྦྱོང་བ་སྟེ། །དགེ་གསོ་ཕྱིར་དང་སྡིག་པ་རྣམ་སྦྱོང་ཕྱིར། །དེ་བཞིན་གཤེགས་པས་གསོ་སྦྱོང་ཞེས་བཤད་དོ། །ཞེས་སོ། །དེའི་ཕན་ཡོན་ནི། གནས་སྐབས་འདོད་པ་ན་སྤྱོད་པའི་ལྷ་ཡི་ལུས་ཡིད་དུ་འོང་བ་འཐོབ་པས་རང་ཉིད་ཀྱི་བསྲུང་བ་དང༌། སྒྲ་མི་སྙན་པ་དང་མ་ནིང་སོགས་ལ་མི་སྐྱེ་བས་གླིང་གསུམ་གྱི་སྐྱེས་པ་དང་བུད་མེད་གཞན་དག་ལ་ཡང་སྩོལ་བར་བགྱིད་ཅིང་མཐར་ཐུག་སངས་རྒྱས་ཀྱི་གོ་འཕང་འཐོབ་པ་སྟེ། བརྒྱ་བྱིན་གྱིས་ཞུས་པ་ལས། ཟླ་བ་ཡར་གྱི་ཚེས་བརྒྱད་དང༌། །ཆོ་འཕྲུལ་གྱི་ནི་ཟླ་བ་ལ། །བསྙེན་གནས་ཡན་ལག་བརྒྱད་བསྲུང་ན། །དེ་ནི་ང་དང་ང་འདྲར་གྱུར། །ཞེས་སོ། །

དེའི་མི་མཐུན་ཕྱོགས་བསམ་པ་ཕྱིན་ཅི་ལོག་སྤང་བར་གདམས་པ་ནི།

 སེར་སྣ་གཡོ་སྒྱུ་ཆགས་དང་སྙོམ་ལས་དང༌། །

 མངོན་པའི་ང་རྒྱལ་འདོད་ཆགས་ཞེ་སྡང་དང༌། །

 རིགས་དང་གཟུགས་དང་ཐོས་པ་ལང་ཚོ་དང༌། །

 དབང་ཐང་ཆེ་བས་རྒྱགས་པ་དགྲ་བཞིན་གཟིགས། །

ཁྱིམ་པ་རྣམས་རང་གི་ལོངས་སྤྱོད་ལ་མཆོག་ཏུ་འཛིན་ཅིང་གཏོང་བ་དང་འགལ་བའི་སེར་སྣ་དང་སྐྱོན་ཡོད་ཀྱང་མེད་ལྟར་འཆོས་པའི་གཡོ་དང་ཡོན་ཏན་མེད་ཀྱང་ཡོད་པ་ལྟར་འཆོས་པའི་སྒྱུ་དང་ལུས་ལོངས་སྤྱོད་ལ་ལྷག་པར་ཆགས་པ་དང་དགེ་སྒྲུབ་མི་སྤྲོ་བའི་སྙོམས་ལས་དང༌། །ཁྱད་པར་མ་ཐོབ་པར་ཐོབ་སྙམ་པའི་མངོན་པའི་ང་རྒྱལ་དང་ཡུལ་ཡིད་དུ་འོང་བ་ལ་འདོད་ཆགས་དང་ཡུལ་ཡིད་དུ་མི་འོང་བ་ལ་ཞེ་སྡང་སྟེ་བརྒྱད་དང༌། །ང་རྒྱལ་ནི་མཛོད་ལས། ང་རྒྱལ་ཁེངས་པ་རྒྱགས་པ་ནི། །རང་གི་ཆོས་ལ་ཆགས་པ་ཡིས། །ཞེས་པ་ལྟར། མཆོག་འཛིན་གྱི་རིགས་དང་གཟུགས་མཛེས་པ་དང་མང་དུ་ཐོས་པ་དང་ལང་ཚོ་གཞོན་པ་དང༌། །དབང་ཐང་ཆེ་བས་རྒྱགས་པ་སྟེ་ལྔ་དང་བཅས་ཉོན་མོངས་པའི་ཚོགས་བཅུ་གསུམ་པོ་དེ་དག་དགེ་བའི་སྲོག་འཕྲོག་བྱེད་ཡིན་པས་དགྲ་བཞིན་དུ་གཟིགས་ཏེ་བསྲུང་དགོས་ཏེ། སྤྱོད་འཇུག་ལས། ཉོན་མོངས་ཆོམ་རྐུན་ཚོགས་འདི་ཡིས། །གླགས་སྐབས་ཚོལ་བ་བྱེད་པ་སྟེ། །གླགས་རྙེད་སྒྱུར་ནས་དགེ་འཕྲོག་ཅིང༌། །བདེ་འགྲོའི་སྲོག་ཀྱང་འཇོམས་པར་བྱེད། །ཅེས་སོ། །

མཐུན་ཕྱོགས་བག་ཡོད་པ་བྱ་བར་གདམས་པ་ནི།

 བག་ཡོད་བདུད་རྩིའི་གནས་ཏེ་བག་མེད་པ། །

 འཆི་བའི་གནས་སུ་ཐུབ་པས་བཀའ་བསྩལ་ཏེ། །

 དེ་བས་ཁྱོད་ཀྱིས་དགེ་ཆོས་སྤེལ་སླད་དུ། །

 གུས་པས་རྟག་ཏུ་བག་དང་བཅས་པར་མཛོད། །

ཁྱིམ་པ་རྣམས་ཀྱང་བག་ཡོད་པར་བྱ་དགོས་ཏེ་ཉོན་མོངས་པ་ལས་སེམས་བསྲུང་བའི་མཚན་ཉིད་ཅན་གྱི་བག་ཡོད་པ་ནི་བདུད་རྩིའི་གནས་ཏེ་འཆི་བ་མེད་པའི་གོ་འཕང་ལས་མི་འདའ་བ་དང་དེ་ལས་བཟློག་པའི་བག་མེད་པ་ནི། །འཁོར་བར་ཡང་ནས་ཡང་དུ་སྐྱེ་བ་དང་འཆི་བའི་སྡུག་བསྔལ་མྱོང་བའི་གནས་སུ་ཐུབ་པས་བཀའ་སྩལ་ཏོ། །མདོ་ལས། བག་ཡོད་བདུད་རྩིའི་གནས་ཡིན་ཏེ། །བག་མེད་པ་ནི་འཆི་བའི་གནས། །བག་ཡོད་འཆི་བར་མི་འགྱུར་ཏེ། །བག་མེད་པ་ནི་རྟག་ཏུ་འཆི། །ཞེས་སོ། །རྒྱུ་མཚན་དེ་བས་ན་ཁྱོད་ཀྱིས་དགེ་བའི་ཆོས་མ་སྐྱེས་པ་བསྐྱེད་པར་བྱ་བ་དང་སྐྱེས་ཟིན་གོང་ནས་གོང་དུ་སྤེལ་བའི་སླད་དུ། །གུས་པས་རྟག་ཏུ་དགེ་ཆོས་གོམས་པར་བྱེད་པའི་བག་དང་བཅས་པར་མཛོད་ཅིག་ཅེས་པ་སྟེ། མདོ་ལས། བག་མེད་པ་ལ་སྦྱོར་མི་བྱ། །དགེ་ལ་རྟག་ཏུ་སྤྲོ་བར་བྱ། །བག་ཡོད་སྒོམ་པར་བྱེད་པ་ཡིས། །རྒྱ་ཆེའི་བདེ་བ་འཐོབ་པར་འགྱུར། །ཞེས་སོ། །

དེའི་ཕན་ཡོན་དཔེའི་སྒོ་ནས་བསྟན་པ་ནི།

 གང་ཞིག་སྔོན་ཆད་བག་མེད་གྱུར་པ་ལས། །

 ཕྱི་ནས་བག་དང་ལྡན་པར་གྱུར་དེ་ཡང༌། །

 ཟླ་བ་སྤྲིན་བྲལ་ལྟ་བུར་རྣམ་མཛེས་ཏེ། །

 དགའ་བོ་སོར་ཕྲེང་མཐོང་ལྡན་བདེ་བྱེད་བཞིན། །

དེ་ལྟ་མོད་ཀྱི་འོན་ཀྱང་སྔར་ཡུན་རིང་དུ་བག་མེད་པར་གྱུར་ཟིན་པས་ད་ནི་ཅི་བྱར་ཡོད་ཅེ་ན། གང་ཟག་གང་ཞིག་སྔོན་ཆད་བག་མེད་པར་གྱུར་པའི་དབང་གིས་མི་དགེ་བྱུང་རྒྱལ་དུ་སྤྱད་པར་གྱུར་པ་ལ། །ཕྱིས་ནས་རྐྱེན་དགེ་བའི་བཤེས་གཉེན་དང་འཕྲད་དེ་བླང་དོར་ལ་གཟོབ་པ་ལྷུར་ལེན་པའི་སྒོ་ནས་བག་དང་ལྡན་པར་གྱུར་བ་དེ་ཡང༌། །དཔེར་ན་ཟླ་བ་སྔར་བསྒྲིབས་ཀྱང་ཕྱི་མ་སྤྲིན་གྱིས་སྒྲིབ་གཡོགས་དང་བྲལ་བ་ལྟ་བུ་རབ་ཏུ་རྣམ་པར་མཛེས་པ་ཡིན་ཏེ། །སུ་ཞེ་ན། འདོད་ཆགས་ཅན་གཅུང་དགའ་བོ་བུད་མེད་དང་འབྲལ་མི་ཕོད་པ་ལས་བཅོམ་ལྡན་འདས་ཀྱིས་དམྱལ་བའི་གནས་སུ་ཁྲིད་དེ་འཇིགས་པ་སྐྱེ་ནས་ལམ་ལ་སོར་ཆུད་པ་དང༌། །གཏི་མུག་ཅན་སོར་མོའི་ཕྲེང་བ་ནི་བྲམ་ཟེའི་ཁྱེའུ་ལོག་པའི་བཤེས་གཉེན་གྱིས་བསླུས་ཏེ་མི་དགུ་བརྒྱ་གོ་དགུ་བསད་པ་ཡང་བཅོམ་ལྡན་འདས་ཀྱིས་རབ་ཏུ་བྱུང་ནས་སོར་ཆུད་པ་དང༌། །ཞེ་སྡང་ཅན་མཐོང་ལྡན་ནི་མ་སྐྱེས་དགྲ་སྟེ་སྡིག་པའི་གྲོགས་ཀྱི་ཟིན་ཏེ་རང་གི་ཡབ་ཆོས་ལྡན་གྱི་རྒྱལ་པོ་བཀྲོངས་ནས་སྡིག་པ་མང་དུ་བསགས་ཀྱང་ཕྱིས་སྟོན་པ་ལ་དད་པ་ཐོབ་པས་སོར་ཆུད་པ་དང༌། ཆགས་སྡང་གཉིས་ཀ་ཅན་བདེ་བྱེད་དམ་ལྷ་ཆེན་པོ་ནི་གཞན་གྱི་ཆུང་མར་ལོག་གཡེམ་བྱེད་པ་མས་བཟློག་པ་ལས་ཁྲོས་ཏེ་རང་གིས་མ་བསད་པ་ཞིག་སྟེ་ཕྱིས་རབ་ཏུ་བྱུང་བ་ན་མཚམས་མེད་བྱས་པར་ཤེས་ཏེ་དགེ་འདུན་གྱིས་བསྐྲད་པ་ལས་མཐའ་འཁོབ་ཏུ་རང་བཞིན་དུ་གནས་པའི་དགེ་སློང་མང་པོ་བསྐྱངས་པ་སྟེ། དེ་རྣམས་ཀྱིས་གཉེན་པོའི་ཆོས་ལ་བརྟེན་ནས་སྔ་མ་གཉིས་དགྲ་བཅོམ་དང་བར་པ་སྲིད་པ་ཐ་མའི་བྱང་སེམས་དང་ཐ་མ་ལྷར་སྐྱེས་ཏེ་བདེན་པར་མཐོང་བ་བཞིན་ནོ། །སོར་ཕྲེང་གིས་ཞུས་པའི་མདོ་ལས། གང་ཞིག་སྔོན་ཆད་བག་མེད་ཀྱང༌། །ཕྱིས་ནས་བག་དང་ལྡན་གྱུར་པ། །སྤྲིན་ལས་གྲོལ་བའི་ཟླ་བ་བཞིན། །འཇིག་རྟེན་འདི་ནང་དེ་གསལ་འགྱུར། །ཞེས་དང༌། གསེར་འོད་དམ་པའི་མདོ་ལས། གང་གིས་བསྐལ་པ་སྟོང་རྣམས་སུ། །སྡིག་པ་ཤིན་ཏུ་མི་བཟད་བགྱིས། །ལན་ཅིག་རབ་ཏུ་བཤགས་པ་ཡིས། །དེ་དག་ཐམས་ཅད་བྱང་བར་འགྱུར། །ཞེས་སོ། །

གསུམ་པ་བཟོད་པའི་གཙོ་བོ་ཁོང་ཁྲོ་སྤོང་བར་གདམས་པ་ནི།

 འདི་ལྟར་བཟོད་མཚུངས་དཀའ་ཐུབ་མ་མཆིས་པས། །

 ཁྱོད་ཀྱིས་ཁྲོ་བའི་གོ་སྐབས་དབྱེ་མི་བགྱི། །

 ཁྲོ་བ་སྤངས་པས་ཕྱིར་མི་ལྡོག་པ་ཉིད། །

 འཐོབ་པར་འགྱུར་བར་སངས་རྒྱས་ཞལ་གྱིས་བཞེས། །

ཁྱིམ་པ་རྣམས་ནི་མི་འདོད་པ་ཐོག་ཏུ་བབ་པའི་དབང་གིས་ཁོ་ཁྲོ་བ་མང་བས་བཟོད་པའི་དཀའ་ཐུབ་ལ་བརྟེན་དགོས་ཏེ། འདི་ལྟར་ཞེ་སྡང་གི་གཉེན་པོ་བཟོད་པ་དང་མཚུངས་པའི་དཀའ་ཐུབ་ཀྱི་ཆོས་མཆོག་གཞན་མ་མཆིས་པས་དེ་ཉིད་ཁོ་ནར་མཆོག་ཡིན་ཏེ་གཞན་ཕྱི་རོལ་པས་མེ་དང་ཆུར་འཇུག་པ་སོགས་དཀའ་ཐུབ་མ་ཡིན་ཏེ་དེ་ལས་མཐོ་རིས་ཀྱང་མི་ཐོབ་པ་ན་ཐར་པ་ལྟ་ཅི་སྨོས། དེའི་ཕྱིར་མི་རྗེ་ཁྱོད་ཀྱིས་བཟོད་པ་དཀའ་ཐུབ་ཀྱི་མཆོག་འདི་དང་དུ་བླང་སྟེ་དང་པོ་ནས་ཁོང་ཁྲོ་བོའི་གོ་སྐབས་ཅུང་ཟད་ཀྱང་དབྱེ་བར་མི་བགྱི་སྟེ། །ཁྲོ་བ་སྤངས་པས་འབྲས་བུ་ཕྱིར་མི་ལྡོག་པ་སངས་རྒྱས་ཀྱི་གོ་འཕང་ཉིད། །འཐོབ་པར་འགྱུར་བར་ཡིད་ཆེས་པའི་གནས་སངས་རྒྱས་ཀྱི་ཞལ་གྱིས་བཞེས་པ་སྟེ། །སོ་སོར་ཐར་པའི་མདོ་ལས། བཟོད་པ་དཀའ་ཐུབ་དམ་པ་བཟོད་པ་ནི། །མྱ་ངན་འདས་པ་མཆོག་ཅེས་སངས་རྒྱས་གསུངས། །ཞེས་སོ། །

གལ་ཏེ་རྒྱུ་ཁྲོ་བ་སྐྱེས་ན་ཡང་དེའི་མོད་ལ་ཞི་བར་བྱ་ཞིང་འབྲས་བུ་འཁོན་དུ་བཟུང་བར་མི་བྱའོ་ཞེས་བསྟན་པ་ནི།

 བདག་ནི་འདིས་སྤྱོས་འདིས་བཏགས་ཕམ་པར་བྱས། །

 འདི་ཡིས་བདག་གི་ནོར་ཕྲོགས་གྱུར་ཏོ་ཞེས། །

 འཁོན་ཏུ་འཛིན་པས་འཁྲུག་ལོང་རྣམས་བསྐྱེད་དེ། །

 འཁོན་འཛིན་རྣམ་སྤངས་བདེ་བར་གཉིད་ཀྱིས་ལོག །

བདག་ལ་ནི་ཕ་རོལ་པོ་འདིས་ཚིག་ངན་གྱིས་སྤྱོས་སོ་འདིས་བདག་ལ་བརྡུང་བཏགས་བྱས་སོ་དབང་གིས་ཕམ་པར་བྱས་སོ། །འདི་ཡིས་བདག་གི་ནོར་དང་ལོངས་སྤྱོད་ཕྲོགས་པར་གྱུར་ཏོ་ཞེས། །སྔར་གྱི་མཚན་མ་ལ་འཁོན་དུ་འཛིན་པས་ལུས་ངག་གི་འཁྲུག་ལོང་རྣམས་བསྐྱེད་དེ་སྡུག་བསྔལ་བར་གྱུར་ལ། །འཁོན་འཛིན་གྱི་སེམས་དེ་རྣམ་པར་སྤངས་ན་སེམས་ལ་ཟུག་རྔུ་དང་བྲལ་བའི་ཕྱིར་བདེ་བར་དགེ་བའི་གཉིད་ཀྱིས་ལོག་པར་འགྱུར་ཏེ། སྤྱོད་འཇུག་ལས། ཞེ་སྡང་ཟུག་རྔུའི་སེམས་འཆང་ན། །ཡིད་ནི་ཞི་བ་ཉམས་མི་མྱོང༌། །དགའ་དང་བདེ་བའང་མི་ཐོབ་ལ། །གཉིད་མི་འོང་ཞིང་བརྟན་མེད་འགྱུར། །གང་ཞིག་བསྒྲིམས་ཏེ་ཁྲོ་འཇོམས་པ། །དེ་ནི་འདི་དང་གཞན་དུ་བདེ། །ཞེས་སོ། །

བཞི་པ་བརྩོན་འགྲུས་ཀྱི་གཙོ་བོ་སྒོ་གསུམ་གྱི་སྤྱོད་ངན་སྤངས་ཏེ་བཟང་པོ་ལ་ནན་གྱིས་འཇུག་པར་གདམས་པ་ནི།

 སེམས་ནི་ཆུ་དང་ས་དང་རྡོ་བ་ལ། །

 རི་མོར་བྲིས་པ་དེ་འདྲར་རིག་པར་བགྱི། །

 དེའི་ནང་ཉོན་མོངས་ཅན་ལ་དང་པོ་ནི། །

 མཆོག་སྟེ་ཆོས་འདོད་རྣམས་ལ་ཐ་མ་ལགས། །

གལ་ཏེ་ཉོན་མོངས་ཅན་གྱི་སེམས་སྤང་བར་འདོད་ཀྱང་སེམས་ཀྱི་འཇུག་པ་བརྟན་མི་བརྟན་སྣ་ཚོགས་སུ་འབྱུང་བས་ཇི་ལྟར་བྱ་ཞེ་ན། འགྲོ་བའི་ཡིད་བྱེད་སེམས་ཀྱི་འཇུག་པ་ནི་ཆུ་དང་ས་དང་རྡོ་བ་ལ། །རིས་མོ་བྲིས་པ་དེ་དང་འདྲ་བར་མི་བརྟན་པ་དང་ཅུང་ཟད་བརྟན་པ་དང་ཤིན་ཏུ་བརྟན་པ་སྟེ་ཁྱད་པར་གསུམ་དུ་རིག་པར་བགྱི་སྟེ། །དེའི་ནང་ནས་ཉོན་མོངས་ཅན་གྱི་སྡིག་སེམས་ཡིད་ལ་བྱེད་པ་རྣམས་ལ་དང་པོ་ཆུ་ལ་རིས་མོ་བྲིས་པ་ལྟ་བུ་ནི། །མཆོག་སྟེ་སྐྱེས་ཀྱང་ཡུན་རིང་མི་གནས་པའི་ཕྱིར་དང་དམ་པའི་ཆོས་ལ་འཇུག་པར་འདོད་པའི་དགེ་སེམས་ཡིད་ལ་བྱེད་པ་རྣམས་ལ་དམ་བཅའ་བརྟན་པོ་དགོས་པའི་ཕྱིར་ཐ་མ་རྡོ་ལ་རིས་མོ་བྲིས་པ་ལྟ་བུ་ནི་འགྱུར་བ་མེད་པའི་ཕྱིར་མཆོག་ཏུ་གྱུར་པ་ལགས་ཏེ། ཤེས་རབ་སྡོང་བུ་ལས། དམ་པས་མང་པོ་ཁས་འཆེ་མི་བྱེད་ཅིང༌། །གལ་ཏེ་དཀའ་བའི་ཁས་ནི་བླངས་གྱུར་ན། །རྡོ་ལ་རིས་མོ་བྲིས་པ་ཇི་བཞིན་དུ། །ཤི་ཡང་གཞན་དུ་འགྱུར་བར་མི་བྱའོ། །ཞེས་སོ། །

དེ་བཞིན་ངག་གི་སྤྱོད་པ་ཇི་ལྟར་བྱ་ཞེ་ན།

 རྒྱལ་བས་སྙིང་ལ་འབབ་དང་བདེན་པ་དང༌། །

 ལོག་པར་སྨྲ་ལྡན་སྐྱེས་བུ་རྣམས་ཀྱི་ནི། །

 སྦྲང་རྩི་མེ་ཏོག་མི་གཙང་ལྟ་བུའི་ཚིག །

 རྣམ་གསུམ་བཀའ་སྩལ་དེ་ལས་ཐ་མ་སྤང༌། །

རྒྱལ་བས་མདོ་སྡེ་རྣམས་སུ་གཞན་གྱི་བློ་དང་མཐུན་པར་སྨྲས་པས་སྙིང་ལ་བབ་པ་དང་དོན་ཇི་བཞིན་པར་སྨྲས་པས་བདེན་པ་དང༌། །མི་མཐུན་པར་ལོག་པར་སྨྲ་བ་དང་ལྡན་པ་སྟེ་སྐྱེས་བུ་རྣམས་ཀྱི་ངག་ཚིག་རྣམ་པ་གསུམ་ནི་གོ་རིམ་བཞིན་དུ། །སྦྲང་རྩི་ལྟ་བུ་དགའ་བ་བསྐྱེད་པ་དང་མེ་ཏོག་ལྟ་བུ་བསྔགས་པར་འོས་པ་དང་མི་གཙང་ལྟ་བུ་སྨད་བྱར་འགྱུར་བའི་ཚིག་ཅེས། །རྣམ་པ་གསུམ་དུ་བཀའ་སྩལ་ཏེ་ཡོད་པ་དེ་དག་ལས་ཐ་མ་ལོག་སྨྲ་མི་གཙང་ལྟ་བུའི་ཚིག་སྤང་ཞིང་དང་པོ་གཉིས་བསྟེན་བྱར་འོས་པ་སྟེ། སྤྱོད་འཇུག་ལས། སྨྲ་ན་ཡིད་ཕེབས་འབྲེལ་བ་དང༌། །དོན་གསལ་ཡིད་དུ་འོང་བ་དང༌། །ཆགས་དང་ཞེ་སྡང་སྤང་བ་དང༌། །འཇམ་ཞིང་རན་པར་སྨྲ་བར་བྱ། །ཞེས་སོ། །

དེ་བཞིན་ལུས་ཀྱི་སྤྱོད་པ་ཇི་ལྟར་བྱ་ཞེ་ན།

 སྣང་ནས་སྣང་བའི་མཐར་ཐུག་མུན་པ་ནས། །

 མུན་པའི་མཐར་ཐུག་སྣང་ནས་མུན་མཐར་ཐུག །

 མུན་ནས་སྣང་བའི་མཐར་ཐུག་གང་ཟག་ནི། །

 བཞི་སྟེ་དེ་དག་རྣམས་ཀྱི་དང་པོར་མཛོད། །

མདོ་ལས། སྣང་ནས་སྣང་བར་འགྲོ་བ་སོགས་གང་ཟག་གི་མུ་བཞིར་གསུངས་ཏེ་སྣང་བ་ནས་སྣང་བའི་མཐར་ཐུག་གི་བར་འགྲོ་བ་ནི་མཐོ་རིས་ནས་དགེ་བའི་ལས་ཀྱིས་མཐོ་རིས་སུ་འགྲོ་བ་སྟེ་འདིར་ཡང་བདེ་ལ་ཕྱི་མར་ཡང་བདེ་བ་དང་མུན་པ་ནས། །མུན་པའི་མཐར་ཐུག་གི་བར་འགྲོ་བ་ནི་ངན་སོང་ནས་མི་དགེའི་ལས་ཀྱིས་ངན་སོང་དུ་འགྲོ་བ་སྟེ་འདིར་ཡང་སྡུག་ལ་ཕྱི་མར་ཡང་སྡུག་བསྔལ་བ་དང་སྣང་བ་ནས་མུན་པའི་མཐར་ཐུག་གི་བར་འགྲོ་བ་ནི་མཐོ་རིས་ནས་མི་དགེ་བའི་ལས་ཀྱི་ངན་སོང་དུ་འགྲོ་བ་སྟེ་འདིར་བདེ་ལ་ཕྱི་མར་སྡུག་བསྔལ་བ་དང་། །མུན་པ་ནས་སྣང་བའི་མཐར་ཐུག་གི་བར་འགྲོ་བ་ནི་ངན་སོང་ནས་སྔོན་གྱི་དགེ་བའི་ལས་ཀྱི་མཐོ་རིས་སུ་འགྲོ་བ་སྟེ་འདིར་སྡུག་ལ་ཕྱི་མར་བདེ་བ་སྟེ་བདེ་སྡུག་མྱོང་བའི་གང་ཟག་ནི། །བཞི་སྟེ་དེ་དག་རྣམས་ཀྱི་ནང་ནས་དང་པོ་བདེ་བ་ནས་བདེ་བར་འགྲོ་བའི་ལམ་འདི་ལ་བརྩོན་པར་མཛོད་ཅིག་ཅེས་པ་སྟེ། སྤྱོད་འཇུག་ལས། བདེ་ནས་བདེ་བར་འགྲོ་བ་ལ། །སེམས་ཤེས་སུ་ཞིག་སྒྱིད་ལུག་འགྱུར། །ཞེས་སོ། །

གང་དང་འགྲོགས་པའི་ལམ་པའི་གྲོགས་ཀྱི་མཚན་ཉིད་ཇི་ལྟར་ཞེ་ན།

 མི་ནི་ཨ་མྲའི་འབྲས་བཞིན་མ་སྨིན་ལ། །

 སྨིན་པ་དང་འདྲ་སྨིན་ལ་མ་སྨིན་འདྲ། །

 མ་སྨིན་མ་སྨིན་པར་སྣང་སྨིན་ལ་ནི། །

 སྨིན་པར་སྣང་ཞེས་བགྱི་བ་འདྲར་རྟོགས་མཛོད། །

མི་ནི་བསམ་སྦྱོར་མི་འདྲ་བ་ཨ་མྲའི་འབྲས་བུ་བཞིན་དུ་ཕྱི་ནང་སྨིན་མ་སྨིན་གྱི་མུ་བཞི་ཡོད་དེ་ཁ་ཅིག་ནང་མ་སྨིན་ལ། །ཕྱི་ནས་བལྟས་ན་སྨིན་པ་དང་འདྲ་བ་བསམ་པ་རྩུབ་ལ་སྦྱོར་བ་འཇམ་པ་དང་ཁ་ཅིག་ནང་སྨིན་ལ་ཕྱི་མ་སྨིན་པ་དང་འདྲ་ལ་བསམ་པ་བཟང་ལ་སྦྱོར་བ་རྩུབ་པ་དང༌། །ཁ་ཅིག་ནང་མ་སྨིན་ལ་ཕྱི་ཡང་མ་སྨིན་པར་སྣང་བ་བསམ་སྦྱོར་གཉིས་ཀ་རྩུབ་པ་དང་ཁ་ཅིག་ནང་སྨིན་ལ་ནི། །ཕྱི་ཡང་སྨིན་པར་སྣང་བ་བསམ་སྦྱོར་གཉིས་ཀ་འཇམ་པའམ་བཟང་བའོ་ཞེས་བགྱི་བ་དང་འདྲ་བར་གྲོགས་ཀྱི་མཚན་ཉིད་ལེགས་པར་རྟོགས་ནས་བསམ་སྦྱོར་གཉིས་ཀ་དག་པའི་གྲོགས་བཙལ་ཏེ་ལམ་ལ་བརྩོན་པར་མཛོད་ཅིག་ཅེས་པ་སྟེ། ལུགས་ཀྱི་བསྟན་བཅོས་ལས། མི་ཡི་མཚན་ཉིད་ལེགས་པར་མ་བརྟགས་ན། །གྲོགས་ངན་བསྟེན་པས་ཐ་མར་ཕུང་བར་འགྱུར། །ཞེས་སོ། །

ལྔ་པ་བསམ་གཏན་ལ་སྦྱོར་དངོས་རྗེས་གསུམ་ལས། དང་པོ་མི་མཐུན་ཕྱོགས་རྣམ་གཡེང་སྤང་བ་ལ། ཐོག་མར་བུད་མེད་སྤྱིའི་ཡུལ་ལས་དབང་པོ་བསྲུང་བར་གདམས་པ་ནི། བུད་མེད་རྣམས་འཇིག་རྟེན་ཕུང་བའི་གཞི་ཡིན་པས་ཇི་ལྟར་བལྟ་བར་བྱ་ཞེ་ན།

 གཞན་གྱི་ཆུང་མ་མི་བལྟ་མཐོང་ན་ཡང༌། །

 ན་ཚོད་མཐུན་པར་མ་དང་བུ་མོ་དང༌། །

 སྲིང་མོའི་འདུ་ཤེས་བསྐྱེད་བགྱི་ཆགས་གྱུར་ན། །

 མི་གཙང་ཉིད་དུ་ཡང་དག་བསམ་པར་བགྱི། །

མདོ་ལས། བུད་མེད་ལ་ཇི་ལྟར་བསྒྲུབ་པར་བགྱི་ཞེས་གསོལ་བ་དང༌། ཀུན་དགའ་བོ་མི་བལྟ་བས་སོ། །ཞེས་གསུངས་པ་ལྟར། ཕྱིའི་གཞན་གྱི་ཆུང་མ་ལ་ཆགས་པས་ཆེད་དུ་མི་བལྟ་ཞིང་གལ་ཏེ་དབང་མེད་དུ་མཐོང་ན་ཡང༌། །ན་ཚོད་དང་མཐུན་པར་རང་ལས་རྒན་པ་ལ་མ་དང་གཞོན་པ་ལ་བུ་མོ་དང༌། །རང་མཉམ་ལ་སྲིང་མོའི་འདུ་ཤེས་བསྐྱེད་པར་བགྱི་ཡི་ཆགས་པར་མི་བྱ་ཞིང་དེ་ལྟར་བསམས་ཀྱང་མ་ཕན་པར་ཆགས་པར་གྱུར་ན། །དེའི་ལུས་དྲི་ང་བ་ལ་སོགས་པ་མི་གཙང་བའི་རང་བཞིན་ཉིད་དུ་ཡང་དག་པར་བསམ་པར་བགྱི་ལ་ཆགས་པར་མི་རིགས་ཏེ། བཞི་བརྒྱ་པ་ལས། མི་གཙང་ཀུན་ལ་གཏི་མུག་ནི། །འབྱུང་ཞིང་ཁྲོ་བའང་འབྱུང་རིགས་ཀྱི། །རྣམ་པ་ཀུན་ཏུ་འདོད་ཆགས་ནི། །འབྱུང་བའི་རིགས་པ་མ་ཡིན་ནོ། །ཞེས་སོ། །

གལ་ཏེ་དེས་ཀྱང་མ་ཕན་ན་ཅི་བྱ་ཞེ་ན།

 གཡོ་བའི་སེམས་ནི་ཐོས་མཚུངས་བུ་ལྟ་བུར། །

 གཏེར་བཞིན་སྲོག་དང་འདྲ་བར་བསྲུང་བགྱི་སྟེ། །

 གདུག་པ་དུག་དང་མཚོན་དང་དགྲ་བོ་དང༌། །

 མེ་བཞིན་འདོད་པའི་བདེ་ལ་ཡིད་འབྱུང་མཛོད། །

སྐད་ཅིག་ཀྱང་མི་སྡོད་པར་འདོད་པའི་ཡུལ་ལ་གཡོ་བའི་ནང་གི་སེམས་ནི་བསྲུང་བར་བྱ་སྟེ་ཇི་ལྟར་བསྲུང་ན་ཐོས་པ་དང་མཚུངས་པར་བསྲུང་དགོས་ཏེ་ཐོས་པའི་དུས་སུ་བསྒྲིམ་སྟེ་མ་ཉན་ན་དོན་ཇི་བཞིན་པར་མི་ཐོས་པས་རྩེ་གཅིག་ཏུ་འཛིན་དགོས་པ་དང་དེ་བཞིན་དུ་བུ་ལྟ་བུར་བསྲུང་དགོས་ཏེ་བུ་སྙིང་དུ་སྡུག་པ་དེ་མེ་ཆུ་གཡང་སར་འཆོར་དོགས་ཀྱིས་རྟག་ཏུ་བྱ་ར་བྱེད་དགོས་པ་དང༌། །ནོར་གྱི་གཏེར་བཞིན་དུ་བསྲུང་དགོས་ཏེ་གཏེར་དེ་ཡང་ཉིན་མཚན་ཀུན་ཏུ་ཆོམ་རྐུན་སོགས་ཀྱི་དོགས་པས་མེལ་ཚེ་བྱེད་དགོས་པ་དང་ནམ་ཡང་རང་གི་གཅེས་པའི་སྲོག་འདི་ཉིད་རིམ་གྲོ་བགྱིས་ཏེ་བསྲུང་བ་དང་འདྲ་བར་གཡོ་བའི་སེམས་ནི་དྲན་པ་དང་ཤེས་བཞིན་གྱི་སྒོ་ནས་བསྲུང་བར་བགྱི་དགོས་པ་སྟེ། །སྤྱོད་འཇུག་ལས། སེམས་བསྲུང་འདོད་པ་རྣམས་ལ་ནི། །དྲན་པ་དང་ནི་ཤེས་བཞིན་དག །ཐམས་ཅད་འབད་པས་སྲུངས་ཤིག་ཅེས། །བདག་ནི་དེ་ལྟར་ཐལ་མོ་སྦྱོར། །ཞེས་སོ། །ཡུལ་གང་དང་གང་ལས་བསྲུང་ཞེ་ན། ཉེས་པ་དང་བཅས་པའི་ཡུལ་ལས་བསྲུང་དགོས་ཏེ་དཔེར་ན་གདུག་པའི་སྦྲུལ་ནི་མ་རུངས་པ་ཉིད་ཀྱི་དང་ངན་པའི་དུག་ནི་གསོད་པར་བྱེད་པ་ཉིད་ཀྱིས་དང་གནོད་པའི་མཚོན་ནི་སྡུག་བསྔལ་བསྐྱེད་པ་ཉིད་ཀྱིས་དང་སྡང་བའི་དགྲ་བོ་ནི་བདེ་བའི་གེགས་བྱེད་པ་ཉིད་ཀྱིས་དང༌། །སྲེག་བྱེད་ཀྱི་མེ་ནི་གདུང་བར་བྱ་བ་ཉིད་ཀྱིས་ཡིད་འབྱུང་བ་བཞིན་དུ་འདོད་པའི་ཡུལ་གྱི་བདེ་བ་ཐམས་ཅད་ཀྱང་དེ་རྣམས་དང་འདྲ་བས་འདོད་ཡོན་ལ་ཡིད་འབྱུང་བར་མཛོད་ཅིག་ཅེས་པ་སྟེ། ཞི་བ་ལྷས། འདོད་པ་རྣམས་ལ་མཚོན་དང་ནི། དུག་དང་མེ་དང་གཡང་ས་དང༌། །དགྲ་རྣམས་ཀྱིས་ཀྱང་དཔེར་མི་ཕོད། །ཅེས་སོ། །

དེ་དག་ལས་ཡིད་མ་འབྱུང་ན་སྐྱོན་ཅི་འགྱུར་ཞེ་ན།

 འདོད་པ་རྣམས་ནི་ཕུང་ཁྲོལ་བསྐྱེད་པ་སྟེ། །

 རྒྱལ་བའི་དབང་པོས་ཀིམ་པའི་འབྲས་འདྲར་གསུངས། །

 དེ་དག་སྤང་བགྱི་དེ་ཡི་ལྕགས་སྒྲོག་གིས། །

 འཁོར་བའི་བཙོན་རར་འཇིག་རྟེན་འདི་དག་བཅིང༌། །

འདོད་པ་རྣམས་ནི་དང་པོ་སྤྱོད་པའི་དུས་སུ་དགའ་བ་ལྟར་སྣང་ཡང་ཐ་མར་ཕུང་ཁྲོལ་ཆེན་པོ་སྐྱེད་པར་བྱེད་པ་སྟེ། །རྒྱལ་བའི་དབང་པོ་རྫོགས་པའི་སངས་རྒྱས་ཉིད་ཀྱིས་དཔེར་ན་དུག་ཀིམྤའི་འབྲས་བུ་དང་པོ་ཟོས་དུས་རོ་མངར་བ་ལྟར་སྣང་ཡང་ཐ་མར་སྲོག་དང་བྲལ་བ་དང་འདྲ་བར་གསུངས་ཏེ། འོད་སྲུང་གིས་ཞུས་པ་ལས། འདོད་པའི་ཡུལ་ལ་སྤྱོད་པ་ནི། །དང་པོར་བདེ་བ་ལྟར་སྣང་ཡང༌། །ཀིམྤའི་འབྲས་བུ་ཟོས་པ་བཞིན། །ཐ་མར་ཕུང་ཀྲོལ་ཆེན་པོར་འགྱུར། །ཞེས་སོ། །དེས་ན་འདོད་པ་དེ་དག་སྤང་བར་བགྱི་འོས་ཏེ་མ་སྤང་ན་འདོད་པ་དེ་ཡི་ལྕགས་སྒྲོག་གིས། །ཁམས་གསུམ་འཁོར་བའི་བཙོན་ར་འདིར་འཇིག་རྟེན་འདི་དག་དབང་མེད་དམ་དུ་བཅིངས་པ་ཡིན་ཏེ། མདོ་ལས། འདོད་པའི་སྒྲོག་གིས་བཅིངས་པ་ལ། །འཁོར་ལས་ཐར་པ་ག་ལ་ཡོད། །འདོད་པའི་སྦྲུལ་གྱི་ཟིན་པ་ལ། །བདེ་བ་རྣམས་ལྟ་ག་ལ་ཡོད། །ཅེས་སོ། །

དེ་དག་ལས་ཡིད་བྱུང་སྟེ་དབང་པོ་བསྡམས་ཐུབ་ན་ཅི་འགྱུར་ཞེ་ན།

 གང་དག་དབང་པོ་དྲུག་ཡུལ་རྣམས་ལ་ནི། །

 རྟག་ཏུ་མི་བརྟན་གཡོ་དང་གང་དག་གཅིག །

 གཡུལ་ངོར་དགྲ་ཚོགས་ལས་རྒྱལ་དེ་དག་ལས། །

 མཁས་རྣམས་དང་པོ་དཔའ་རབ་ལགས་པར་འཚལ། །

དེ་བསྔགས་པར་འོས་པར་བསྟན་པ་སྟེ་དཔེར་ན་སྐྱེ་བོ་གང་དག་མིག་སོགས་དབང་པོ་དྲུག་རང་རང་གི་ཡུལ་གཟུགས་སོགས་འདོད་པའི་ཡོན་ཏན་རྣམས་ལ་ནི། །སྙིང་པོ་མེད་པར་ཤེས་པས་ཡིད་འབྱུང་སྟེ་རྟག་ཏུ་མི་བརྟན་པར་གཡོ་ཞིང་འཇུག་པའི་སེམས་གཉེན་པོས་བཏུལ་ཏེ་དབང་པོ་ཡུལ་ལས་རྒྱལ་བས་མི་གཡོ་བར་གནས་པ་དེ་དང་གང་དག་གཞན་གཅིག་དཔའ་ཞིང་བརྟུལ་ཕོད་པའི་སྒོ་ནས། །གཡུལ་ངོ་དགྲ་ཡི་དཔུང་ཚོགས་ལས་རྒྱལ་བ་ཡང་དཔའ་བོ་སྟེ་དེ་དག་གཉིས་ལས། །མཁས་པ་རྣམས་ཀྱི་དང་པོ་དབང་པོ་ཡུལ་ལས་རྒྱལ་བ་ནང་ཉོན་མོངས་པའི་དགྲ་ཚོགས་བཅོམ་པ་དེ་དཔའ་བོའི་རབ་མཆོག་ལགས་པར་ཤེས་འཚལ་ཏེ་མདོར་ན་གཡུལ་ལས་རྒྱལ་བ་དུད་འགྲོ་ལའང་ཡོད་ལ་དབང་པོ་ཡུལ་ལས་རྒྱལ་བ་ལྷའི་དབང་པོས་ཀྱང་དཀའ་ཞིང་དཀོན་པའི་ཕྱིར་རོ། །སྤྱོད་འཇུག་ལས། དེ་དག་རྒྱལ་བྱེད་དཔའ་བོ་སྟེ། །ལྷག་མ་རོ་ལ་གསོད་པའོ། །ཞེས་སོ། །

གལ་ཏེ་འདོད་པའི་སྐྱོན་ཡོན་དེ་ལྟ་ལགས་མོད་ཀྱི་འོན་ཀྱང་བུད་མེད་ཡིད་དུ་འོང་བ་དེ་སྙིང་དུ་སྡུག་ཕྱིར་སྤང་བར་མི་ནུས་སོ་ཞེ་ན།

 བུད་མེད་གཞོན་ནུའི་ལུས་ནི་ལོགས་ཤིག་ཏུ། །

 དྲི་ང་བ་དང་སྒོ་དགུ་དོད་པ་དང༌། །

 མི་གཙང་ཀུན་སྣོད་འདྲ་བ་དགང་དཀའ་བ། །

 པགས་པས་གཡོགས་པ་རྒྱན་ཡང་ལོགས་ཤིག་གཟིགས། །

བུད་མེད་གཞོན་ནུའི་ལུས་ནི་ཆགས་ལྡན་གྱིས་མཐོང་བ་དེ་ལས་ལོགས་ཤིག་ཏུ་བློས་གཞལ་ན། །ནང་རུལ་བའི་དྲི་ང་བ་དང་མི་གཙང་བ་འཛག་པའི་སྒོ་དགུ་དོད་པ་དང༌། །བཤང་གཅིན་དང་རྣ་ཁྲག་སོགས་མི་གཙང་བའི་རྫས་ངན་སུམ་ཅུ་སོ་གཉིས་པོ་ཀུན་གྱི་སྣོད་དང་འདྲ་བ་དང་ཟས་གོས་བཟང་པོ་ཇི་ཙམ་སྦྱིན་ཀྱང་མི་ཚིམ་པས་དགང་དཀའ་བ་དང༌། །དེ་ལྟ་བུའི་མི་གཙང་བའི་སྣོད་ཕྱི་ནས་པགས་པས་གཡོགས་པ་ཙམ་ལས་ཆགས་གནས་ཡིད་འོང་གི་དངོས་པ་གང་ཡང་མེད་པས་སོ། །འོན་ཏེ་དྲི་དང་རྒྱན་གོས་ཀྱིས་སྤྲས་པ་ལ་ཆགས་སོ་ཞེ་ན། ལུས་དང་རྒྱན་ཡང་གཅིག་མིན་པས་ལོགས་ཤིག་ཏུ་སོ་སོར་ཕྱེ་ནས་གཟིགས་ཤིག་ཅེས་པ་སྟེ། རིན་ཆེན་ཕྲེང་བ་ལས། མི་གཙང་གང་བའི་བུམ་པ་ནི། །ཕྱི་རོལ་བཀྲ་ཡང་སྨད་བྱ་ཡིན། །དྲི་དང་ཕྲེང་བ་གོས་དང་རྒྱན། །གཙང་བའང་མི་གཙང་བྱེད་པ་གང༌། །ཞེས་སོ། །

གལ་ཏེ་དེ་ལྟར་ཡིན་མོད་ཀྱི་འོན་ཀྱང་རེ་ཞིག་འདོད་པས་མ་ཚིམ་པས་སྐོམ་པ་ཆུས་ངོམས་པ་བཞིན་དུ་ཕྱིས་གདུང་བ་ཞི་དུས་སྤང་ངོ་ཞེ་ན།

 ཇི་ལྟར་མཛེ་ཅན་སྲིན་བུས་ཉེན་པ་ནི། །

 བདེ་བའི་དོན་དུ་མེ་ལ་ཀུན་བསྟེན་ཀྱང༌། །

 ཞི་བར་མི་འགྱུར་དེ་དང་འདྲ་བར་ནི། །

 འདོད་པ་རྣམས་ལ་ཆགས་པའང་མཁྱེན་པར་མཛོད། །

དཔེ་ཇི་ལྟར་ན་མི་མཛེ་ནད་ཅན་པགས་པའི་བར་ནས་རྒྱུ་བའི་སྲིན་བུས་ཉེན་པ་ཡི་གདུང་བ་ནི། །ཚོར་བ་བདེ་བའི་དོན་དུ་མེ་ལ་ལུས་ཀུན་བསྟེན་ཀྱང་རེ་ཞིག་སྲིན་བུ་རྣམས་མི་རྒྱུ་བར་ཕན་པ་དང་འདྲ་བར་སྣང་ཡང༌། །དེས་གདུང་བ་ཞི་བར་མི་འགྱུར་བར་སླར་ཡང་ཟུག་རྔུ་ཆེར་ལྡང་བ་དེ་དང་འདྲ་བར་ནི། །འདོད་པ་རྣམས་ལ་ཆགས་པའང་འདོད་པའི་གདུང་བ་ཞི་བའི་དོན་དུ་ཡུལ་ལ་བསྟེན་ཀྱང་དེས་གདུང་བ་མི་ཞི་བར་སླར་ཆགས་པ་འཕེལ་བའི་ཚུལ་མཁྱེན་པར་མཛོད་ཅིག་ཅེས་པ་སྟེ། རིན་ཆེན་ཕྲེང་བ་ལས། གཡན་པ་ཕྲུགས་ན་བདེ་འགྱུར་བ། །དེ་བས་གཡན་པ་མེད་ན་བདེ། །དེ་བཞིན་འཇིག་རྟེན་འདོད་ལྡན་བདེ། །འདོད་པ་མེད་ན་དེ་བས་བདེ། །ཞེས་དང༌། ཡབ་སྲས་མཇལ་བའི་མདོ་ལས། རྨི་ལམ་རྨིས་པའི་ཆུ་ལྟ་བུར། །འཐུངས་ཀྱང་ངོམས་པར་མི་འགྱུར་བར། །དེ་བཞིན་འདོད་པའི་ཡོན་ཏན་རྣམས། །བསྟེན་ཀྱང་ངོམས་པར་མི་འགྱུར་རོ། །ཞེས་སོ། །

གལ་ཏེ་དེ་ལྟ་བུའི་གཉེན་པོ་བསྟེན་ཀྱང་རྩ་བ་ནས་སྤོང་བར་མི་འགྱུར་བས་དེ་དྲུང་ནས་འབྱིན་པའི་གཉེན་པོ་གང་ཞེ་ན།

 དོན་དམ་གཟིགས་པར་བགྱི་སླད་དངོས་རྣམས་ལ། །

 ཚུལ་བཞིན་ཡིད་ལ་བགྱི་བ་དེ་གོམས་མཛོད། །

 དེ་དང་འདྲ་བར་ཡོན་ཏན་ལྡན་པ་ཡི། །

 ཆོས་གཞན་འགའ་ཡང་མཆིས་པ་མ་ལགས་སོ། །

ས་བོན་དང་བཅས་པ་སྤོང་བར་འདོད་པས་ལམ་འདི་བསྒོམ་པར་བྱ་དགོས་ཏེ། རྒྱུད་བླ་མ་ལས། ནང་གི་དམ་པ་ཆོས་སྐུ་ནི། །ཡེ་ཤེས་མིག་གིས་མཐོང་བར་འགྱུར། །ཞེས་གསུངས་པ་ལྟར། ཡེ་ཤེས་དམ་པའི་སྤྱོད་ཡུལ་དུ་གྱུར་པས་ན་དོན་དམ་པ་སྟེ། ཆོས་ཐམས་ཅད་ཀྱི་གནས་ལུགས་ཕྱི་ཅི་མ་ལོག་པར་ཡེ་ཤེས་ཀྱི་མིག་གིས་གཟིགས་པར་བགྱི་བའི་སླད་དུ་གཟུགས་སོགས་ཕྱི་ནང་གི་དངོས་པོ་རྣམས་ལ། །མི་རྟག་པ་དང་སྡུག་བསྔལ་བ་དང་སྟོང་པ་དང་བདག་མེད་པ་སྟེ་ཕྱག་རྒྱ་བཞིའི་དོན་ཚུལ་བཞིན་ཡིད་ལ་བགྱི་བ་དེ་ཡང་དང་ཡང་དུ་མངོན་དུ་བྱེད་པའི་སྒོ་ནས་གོམས་པར་མཛོད་ཅིག་ཅེས་པ་སྟེ། རིགས་པ་དྲུག་ཅུ་པ་ལས། དངོས་ལ་མཁས་པ་རྣམས་ཀྱིས་ནི། །དངོས་པོ་མི་རྟག་བསླུ་བའི་ཆོས། །གསོག་དང་སྟོང་པ་བདག་མེད་པ། །རྣམ་པར་དབེན་ཞེས་བྱ་བར་མཐོང༌། །ཞེས་སོ། །དེ་ལྟར་ཚུལ་མིན་ཡིད་བྱེད་ཀྱིས་ཀུན་ནས་བསླད་པའི་བདེན་འཛིན་སྲིད་པའི་ས་བོན་གྲུང་པོ་འདི་རྩ་བ་དྲུང་ནས་འབྱིན་པའི་གཉེན་པོ་བདག་མེད་རྟོག་པའི་ཡེ་ཤེས་དེ་དང་འདྲ་བར་བསྔགས་འོས་ཀྱི་ཡོན་ཏན་དང་ལྡན་པ་ཡི། །ཆོས་གཞན་འགའ་ཡང་འཇིག་རྟེན་ན་མཆིས་པ་མ་ལགས་སོ། །བཞི་བརྒྱ་པ་ལས། སྲིད་པའི་རྩ་བ་རྣམ་ཤེས་ཏེ། །ཡུལ་རྣམས་དེ་ཡི་སྤྱོད་ཡུལ་ལོ། །ཡུལ་ལ་བདག་མེད་མཐོང་ནས་ནི། །སྲིད་པའི་ས་བོན་འགག་པར་འགྱུར། །ཞེས་སོ། །

འོ་ན་ཐ་སྙད་ཀྱི་རིག་པ་སོགས་བསྔགས་འོས་ཀྱི་ཡོན་ཏན་མིན་ནམ་ཞེ་ན།

 སྐྱེས་བུ་རིགས་གཟུགས་ཐོས་དང་ལྡན་རྣམས་ཀྱང༌། །

 ཤེས་རབ་ཚུལ་ཁྲིམས་བྲལ་བ་བཀུར་མ་ལགས། །

 དེ་ལྟས་གང་ལ་ཡོན་ཏན་འདི་གཉིས་ལྡན། །

 དེ་ནི་ཡོན་ཏན་གཞན་དང་བྲལ་ཡང་མཆོད། །

སྐྱེས་བུ་གང་དག་རིགས་མཐོ་བ་དང་གཟུགས་བཟང་བ་དང་ཐ་སྙད་མང་དུ་ཐོས་པའི་ཡོན་ཏན་དང་ལྡན་པ་རྣམས་ཀྱང་བདག་མེད་རྟོགས་པའི་ཤེས་རབ་དང་རྙོག་པ་མེད་པའི་ཚུལ་ཁྲིམས་དང་བྲལ་བ་ནི་བཀུར་བར་བྱ་བའི་འོས་མ་ལགས་ཏེ་དམ་པའི་ཡོན་ཏན་དང་བྲལ་བའི་ཕྱིར་རོ། །དེ་ལྟ་བས་ན་གང་ཟག་གང་ལ་ལྟ་སྤྱོད་ཀྱི་ཡོན་ཏན་འདི་གཉིས་དང་ལྡན་པ། །དེ་ནི་རིགས་གཟུགས་སོགས་ཡོན་ཏན་གཞན་རྣམས་དང་བྲལ་ཡང་མཆོད་པའི་འོས་ཡིན་ཏེ་དམ་པའི་ཡོན་ཏན་དང་ལྡན་པའི་ཕྱིར་སྟེ། ཚོམས་ལས། ཚུལ་ཁྲིམས་ཉེ་བར་ཞི་བ་དང༌། །ཤེས་རབ་ཆེས་མཆོག་ལྡན་པ་ཡི། །གཙོ་བོ་གང་ཡིན་དེ་བསྟེན་ན། །དེ་ནི་དམ་པའི་ཡོན་ཏན་ཡིན། །ཞེས་སོ། །

གལ་ཏེ་བདག་དམ་པའི་ཡོན་ཏན་དང་བྲལ་ཡང་སྨད་ན་མི་དགའ་ཞིང་བསྟོད་ན་དགའོ་ཞེ་ན།

 འཇིག་རྟེན་མཁྱེན་པ་རྙེད་དང་མ་རྙེད་དང༌། །

 བདེ་དང་མི་བདེ་སྙན་དང་མི་སྙན་དང༌། །

 བསྟོད་སྨད་ཅེས་བགྱི་འཇིག་རྟེན་ཆོས་བརྒྱད་པོ། །

 བདག་གི་ཡིད་ཡུལ་མིན་པར་མགོ་སྙོམས་མཛོད། །

དེ་ལྟ་བུའི་འཇིག་རྟེན་གྱི་ཆོས་ལ་གནས་ན་འཕགས་ལམ་རྒྱུད་ལ་མི་སྐྱེ་བས་འཇིག་རྟེན་པའི་ཚུལ་བཟང་པོ་མཁྱེན་པ་ཞེས་རྒྱལ་པོ་ལ་བོས་ནས་ཁྱོད་ཀྱིས་འཇིག་རྟེན་པའི་ཆོས་བརྒྱད་པོ་སྤང་དགོས་ཏེ། བརྒྱད་གང་ཞེ་ན། ལོངས་སྤྱོད་རྙེད་པ་དང་མ་རྙེད་པ་དང༌། ལུས་སེམས་བདེ་བ་དང་མི་བདེ་བ་དང་གཏམ་སྙན་པ་དང་མི་སྙན་པ་དང༌། །ངོར་བསྟོད་པ་དང་ལྐོག་ཏུ་སྨད་པ་རྣམས་ལ་རིམ་པ་ལྟར་དགའ་བའི་རྣམ་འགྱུར་བྱེད་ཅེས་བགྱི་བའི་འཇིག་རྟེན་གྱི་ཆོས་བརྒྱད་པོ་སྟེ། །འཇིག་རྟེན་པ་རྣམས་འདི་ལ་གནས་འདི་ལ་བརྟེན་འདི་ལ་སྤྱོད་འདིར་ལས་འདའ་བར་མི་ནུས་པས་ན་འཇིག་རྟེན་ཆོས་བརྒྱད་ཅེས་བྱ་ལ། དེ་རྣམས་དམ་པའི་ཆོས་དང་མི་མཐུན་པས་བདག་ཐར་པ་འདོད་པ་དག་གི་ཡིད་ཀྱི་ཡུལ་དུ་བྱས་ཤིང་ཞེན་རུང་བ་མིན་པར་བསྟོད་སྨད་སོགས་ཐམས་ཅད་མགོ་སྙོམས་པར་མཛོད་ཅིག་ཅེས་པ་སྟེ་སྤྱོད་འཇུག་ལས། བདག་ལ་སྨད་པ་གཞན་ཡོད་ན། །བསྟོད་པས་བདག་དགའ་ཅི་ཞིག་ཡོད། །བདག་ལ་བསྟོད་པ་གཞན་ཡོད་ན། །སྨད་པས་མི་དགའ་ཅི་ཞིག་ཡོད། །ཅེས་དང༌། བསྟོད་དང་གྲགས་པའི་རིམ་འགྲོ་ནི། །བསོད་ནམས་མི་འགྱུར་ཚེར་མི་འགྱུར། །བདག་སྟོབས་མི་འགྱུར་ནད་མེད་མིན། །ལུས་བདེ་བ་ཡང་མི་འགྱུར་རོ། །ཞེས་སོ། །

ཡང་བླ་མ་དང་བྲམ་ཟེ་ལ་སོགས་པའི་དོན་དུ་སྡིག་པ་བྱས་ཀྱང་ཆོས་མ་ཡིན་པར་མི་འགྱུར་རོ་ཞེས་འཇིག་རྟེན་ལ་གྲགས་པས་དེའི་སྡིག་པ་རང་ལ་འགྱུར་རམ་ཞེ་ན།

 ཁྱོད་ཀྱིས་བྲམ་ཟེ་དགེ་སློང་ལྷ་དང་ནི། །

 མགྲོན་དང་ཡབ་ཡུམ་དག་དང་བཙུན་མོ་དང༌། །

 འཁོར་གྱི་སླད་དུའང་སྡིག་པ་མི་བགྱི་སྟེ། །

 དམྱལ་བའི་རྣམ་སྨིན་སྐལ་ནོད་འགའ་མ་མཆིས། །

ཁྱོད་ཀྱིས་རང་དོན་དུ་མ་ཟད་མཆོད་གནས་བྲམ་ཟེ་དང་དགེ་སློང་དང་ཡུལ་ལྷ་མཆོད་པ་དང་ནི། །བཤེས་སུ་གྱུར་པའི་མགྲོན་པོ་དང་རང་གི་ཡབ་ཡུམ་སྟེ་ཕ་མ་དག་དང་དེ་བཞིན་དུ་བཙུན་མོ་དང༌། །འཁོར་གྱི་སླད་དུའང་སྡིག་པ་མི་དགེ་འི་ལས་ཆུང་ངུ་ཙམ་ཡང་མི་བགྱི་སྟེ། །དེའི་འབྲས་བུ་དམྱལ་བའི་རྣམ་སྨིན་བདག་ཉིད་གཅིག་པུས་མྱོང་གི་སྐལ་བ་གཞན་གྱིས་ནོད་དེ་ལེན་པ་འགའ་ཡང་མ་མཆིས་ཏེ། དཔལ་བྱིན་གྱིས་ཞུས་པ་ལས། ནོར་དང་མཛའ་བཤེས་དེ་བཞིན་ཕ་མ་དང༌། །སྲོག་གི་སླད་དུའང་སྡིག་པ་མི་བགྱིད་དེ། །བདག་ཉིད་གཅིག་པུས་སྡུག་བསྔལ་མྱོང་བའི་ཚེ། །དེ་དག་དེའི་ཚེ་བདག་གི་སྐལ་མི་ལེན། །ཞེས་སོ། །

གལ་ཏེ་སྡིག་པ་ལ་རྣམ་སྨིན་ཡོད་ན་ཅིའི་ཕྱིར་དེའི་མོད་ལ་མྱོང་བར་མི་འགྱུར་ཞེ་ན།

 སྡིག་པའི་ལས་རྣམས་སྤྱད་པ་འགའ་ཡང་ནི། །

 དེ་ཡི་མོད་ལ་མཚོན་བཞིན་མི་གཅོད་ཀྱང༌། །

 འཆི་བའི་དུས་ལ་བབ་ན་སྡིག་པ་ཡི། །

 ལས་ཀྱི་འབྲས་བུ་གང་ལགས་མངོན་པར་འགྱུར། །

མྱོང་འགྱུར་གྱི་ལས་ལ་གསུམ་ལས་འདིར་སྐྱེས་ནས་མྱོང་འགྱུར་གི་དབང་དུ་བྱས་ཏེ་སྡིག་པའི་ལས་རྣམས་སྤྱད་པ་སུ་འགའ་ཡང་ནི། །དེ་ཡི་མོད་ལ་མཚོན་གྱིས་བརྡེག་པ་བཞིན་དུ་དེ་མ་ཐག་མི་གཅོད་ཀྱང༌། །ནམ་འཆི་བའི་དུས་ལ་བབ་པ་ན་ཉེས་སྤྱོད་སྡིག་པ་བྱས་པ་ཡི། །ལས་ཀྱི་འབྲས་བུ་སྡུག་བསྔལ་གང་ལགས་པ་དེ་ནི་འབྱུང་བ་སོགས་གཞན་ལ་མི་སྨིན་པར་ཟིན་པའི་ཕུང་པོ་འབའ་ཞིག་གི་ཐོག་ཏུ་མངོན་པར་འགྱུར་ཏེ། ལས་བརྒྱ་པ་ལས། ལུས་ཅན་དག་གི་ལས་རྣམས་ནི། །བསྐལ་པ་བརྒྱར་ཡང་ཆུད་མི་ཟ། །ཚོགས་ཤིག་དུས་ལ་བབ་པ་ན། །འབྲས་བུ་མྱུར་དུ་སྨིན་པར་འགྱུར། །ཞེས་དང༌། ཡོན་ཏན་མཛོད་ལས། ས་བླ་མཐོན་པོར་སྤྱོད་པའི་མཁའ་ལྡིང་གི །གྲིབ་མ་རེ་ཞིག་བལྟ་བར་མི་མངོན་ཡང༌། །ལུས་ཅན་དག་དང་འདུ་འབྲལ་སྤངས་པ་བཞིན། །ཚོགས་ཤིང་དུས་བབ་ཚེ་ལྷག་པར་མངོན། །ཞེས་སོ། །

དེ་ལྟ་ནའང་ནོར་ནི་སེམས་ཀྱི་རྒྱན་ཡིན་པས་ཅིས་ཀྱང་དགོས་སོ་ཞེ་ན།

 དད་དང་ཚུལ་ཁྲིམས་ཐོས་དང་གཏོང་བ་དང༌། །

 དྲི་མེད་ངོ་ཚ་ཤེས་དང་ཁྲེལ་ཡོད་དང༌། །

 ཤེས་རབ་ནོར་བདུན་ལགས་པར་ཐུབ་པས་གསུངས། །

 ནོར་གཞན་ཕལ་པ་དོན་མ་མཆིས་རྟོགས་མཛོད། །

བདག་ལེགས་སུ་འདོད་པ་རྣམས་ལ་ངེས་པར་དགོས་པ་ནི་འཕགས་པའི་ནོར་བདུན་ཡིན་ཏེ། །བདུན་གང་ཞེ་ན། ལས་འབྲས་དང་དཀོན་མཆོག་ལ་ཡིད་ཆེས་ཀྱི་དད་པ་དང་ཡང་དག་པར་བླང་བ་ལུས་ངག་སྡོམ་པའི་ཚུལ་ཁྲིམས་དང་རྒྱལ་བའི་གསུང་རབ་མང་དུ་ཐོས་པ་དང་བདོག་པའི་དངོས་པོ་གཏོང་བ་ལ་གོམས་པ་དང༌། །རང་ལ་ལྟོས་ཏེ་དྲི་མ་མེད་པའི་ངོ་ཚ་ཤེས་པ་དང་གཞན་ལ་ལྟོས་ཏེ་འཛེམ་པའི་ཁྲེལ་ཡོད་པ་དང༌། །ཆོས་རབ་རྣམ་པར་འབྱེད་པའི་ཤེས་རབ་སྟེ་དེ་དག་ནི་འཕགས་པའི་ནོར་བདུན་ལགས་པར་ཡིད་ཆེས་པའི་གནས་ཐུབ་པས་གསུངས་ཏེ། མདོ་ལས། དད་དང་ཚུལ་ཁྲིམས་གཏོང་བ་དང༌། །ངོ་ཚ་ཁྲེལ་ཡོད་ཤེས་རབ་སྟེ། །འཕགས་པ་དགྱེས་པའི་ནོར་བདུན་པོ། །བསྒྲུབ་བྱ་ཡིན་གྱི་གཞན་དུ་མིན། །ཞེས་སོ། །དེས་ན་ནོར་འདིས་འདི་ཕྱི་གཉིས་ཀྱི་དབུལ་བ་སེལ་བས་དོན་དང་ལྡན་ལ་འཇིག་རྟེན་ན་གྲགས་པའི་གསེར་དངུལ་ལ་སོགས་པའི་ནོར་གཞན་རྣམས་ནི་ཕལ་པ་ཡིན་པར་མ་ཟད་འདི་ཕྱི་གཉིས་ཀ་ཕུང་བར་བྱེད་པས་ཀྱང་དོན་ནམ་དགོས་པ་ཅང་མ་མཆིས་པར་རྟོགས་པར་མཛོད་ཅིག་ཅེས་པ་སྟེ། ཇོ་བོ་རྗེས། ཕུང་ཀྲོལ་ཀུན་གྱི་རྩ་བ་ནི། །ནོར་རྣམས་ལགས་པར་ཐུབ་པས་གསུངས། །ཞེས་སོ། །

འོན་ཀྱང་རྩེད་མོ་ནི་དགའ་བའི་རྒྱུ་ཡིན་པས་ཉེས་པ་ཅི་ཡོད་ཅེ་ན།

 རྒྱན་པོ་འགྱེད་དང་འདུས་ལ་ལྟ་བ་དང༌། །

 ལེ་ལོ་སྡིག་པའི་གྲོགས་ལ་བསྟེན་པ་དང༌། །

 ཆང་དང་མཚན་མོ་རྒྱུ་བ་ངན་སོང་བ། །

 གྲགས་པ་ཉམས་པར་འགྱུར་བ་དེ་དྲུག་སྤོངས། །

འཕགས་པའི་ནོར་དེ་ཆུད་མི་ཟ་བའི་ཕྱིར་སྤྱིར་ངོ་ཚ་ཁྲེལ་ཡོད་ལ་གནས་དགོས་པ་དང་ཁྱད་པར་དུ་ཆོ་ལོ་སྟེ་ཤོ་དང་ལྟག་སྲེག་སོགས་རྒྱན་པོ་འགྱེད་པ་དང་ཚོང་གི་ཁྲོམ་དང་གླུ་བཞད་སོགས་འདུས་པ་ལ་ལྟད་མོ་བལྟ་བས་གཡེང་བ་དང༌། །ཆོས་ལ་མི་བརྩོན་པའི་ལེ་ལོ་དང་གཤིས་ངན་སྡིག་པའི་གྲོགས་ལ་བརྟེན་པ་དང༌། །ཉེས་པའི་རྩ་བ་ཆང་འཐུང་བ་དང་མཚན་མོ་བུད་མེད་ཀྱི་ཆེད་དུ་ཁྱིམ་ནས་ཁྱིམ་དུ་རྒྱུ་བ་རྣམས་ནི་ཕྱི་མར་ངན་སོང་དུ་འགྲོ་བའི་རྒྱུར་ཉེ་བ་དང༌། ཚེ་འདིར་སྐྱེ་བོ་ངན་པའི་གྲངས་སུ་ཚུད་དེ་གྲགས་པ་ཉམས་པར་འགྱུར་བའི་རྒྱུ་ཡིན་པས་མནོག་ཆུང་བྱིས་པའི་སྤྱོད་པ་དེ་དྲུག་ཀུན་ཏུ་དུག་བཞིན་དུ་སྤོང་བར་མཛོད་ཅིག་ཅེས་པ་སྟེ། སྤྱོད་འཇུག་ལས། འཇིག་རྟེན་མ་དད་གྱུར་པ་ཀུན། །མཐོང་དང་དྲིས་ཏེ་སྤང་བར་བྱ། །ཞེས་དང༌། ལུགས་ཀྱི་བསྟན་བཅོས་ལས། ཡ་རབས་ན་ཚོད་གཞོན་ན་ཡང༌། །བྱིས་པའི་སྤྱོད་པ་དུག་བཞིན་སྤོང༌། །མ་རབས་ན་ཚོད་རྒན་ན་ཡང༌། །མ་བརྟགས་བྱིས་པའི་སྤྱོད་པ་བྱེད། །ཅེས་སོ། །

ཅི་སྟེ་ནོར་གྱི་དགོས་པ་མེད་ན་མཐུན་རྐྱེན་འབྱོར་པས་ཕོངས་སོ་ཞེ་ན།

 ནོར་རྣམས་ཀུན་གྱི་ནང་ན་ཆོག་ཤེས་པ། །

 རབ་མཆོག་ལགས་པར་ལྷ་མིའི་སྟོན་པས་གསུངས། །

 ཀུན་ཏུ་ཆོག་ཤེས་མཛོད་ཅིག་ཆོག་མཁྱེན་ན། །

 ནོར་མི་བདོག་ཀྱང་ཡང་དག་འབྱོར་པ་ལགས། །

གསེར་ལ་སོགས་པ་འཇིག་རྟེན་གྱི་ནོར་རྣམས་ཀུན་གྱི་ནང་ན་འདོད་ཆུང་ཆོག་ཤེས་པ་ནི། །ནོར་གྱི་རབ་དང་མཆོག་ཏུ་གྱུར་པ་ལགས་པར་ལྷ་མིའི་སྟོན་པ་སངས་རྒྱས་བཅོམ་ལྡན་འདས་ཀྱིས་གསུངས་ཏེ། རྒྱལ་པོ་ལ་གདམས་པའི་མདོ་ལས། ནད་མེད་པ་ནི་རྙེད་པའི་མཆོག །ཆོག་ཤེས་པ་ནི་ནོར་གྱིས་མཆོག །ཅེས་དང༌། བསེ་རུ་ལས། དཔལ་གྱི་རི་ལ་གསེར་གྱི་ཆུ་བྲུབ་ཀྱང༌། །འགྲོགས་པའི་གཉེན་ལ་བླ་མེད་བྱང་ཆུབ་བཟང༌། །གསེར་གྱི་རི་མལ་གཡུ་ཡི་ཁྲོན་བབ་ཀྱང༌། །ནོར་གྱི་དབྱིག་ཏུ་དགོས་མེད་ཆོག་ཤེས་བཟང༌། །ཞེས་སོ། །རྒྱུ་མཚན་དེ་བས་ན་དུས་ཀུན་ཏུ་ཆོག་ཤེས་པར་མཛོད་ཅིག་དགོས་མེད་ཆོག་ཤེས་ཀྱི་ནོར་དེ་ཉིད་མཁྱེན་པར་མཛད་ན། །གསེར་སོགས་འཇིག་རྟེན་པའི་ནོར་མི་བདོག་ཀྱང་ཡང་དག་པའི་འབྱོར་པ་དང་ལྡན་པ་ལགས་ཏེ། དེས་པས་ཞུས་པ་ལས། གང་ལ་ཟན་གཅིག་མེད་བཞིན་དུ། །དེ་ནི་གཏོང་ལ་རབ་གནས་ན། །དེ་ནི་འཇིག་རྟེན་ནོར་ཆེ་ཞེས། །ཡང་དག་གཟིགས་པ་ཉིད་ཀྱིས་བཤད། །ཅེས་དང༌། སྤྱོད་འཇུག་ལས། གང་ཞིག་ཀུན་ལ་ལྟོས་མེད་པ། །དེ་ཡི་ཕུན་ཚོགས་ཟད་མི་ཤེས། །ཞེས་སོ། །

དེ་ལྟར་ཆོག་ཤེས་ཅན་ལ་ཡོན་ཏན་དེ་ཙམ་ཡོད་ན་ཆོག་མི་ཤེས་པ་ལ་ཉེས་པ་ཅི་ཙམ་ཡོད་ཅེ་ན།

 དེས་པ་བདོག་མང་ཇི་ལྟར་སྡུག་བསྔལ་བ། །

 འདོད་པ་ཆུང་རྣམས་དེ་ལྟ་མ་ལགས་ཏེ། །

 ཀླུ་མཆོག་རྣམས་ལ་མགོ་བོ་ཇི་སྙེད་པ། །

 དེ་ལས་བྱུང་བའི་སྡུག་བསྔལ་དེ་སྙེད་དོ། །

རང་བཞིན་བཟང་བས་དེས་པ་ཞེས་རྒྱལ་པོ་ལ་བོས་ནས་བདོག་པ་སྟེ་ནོར་རྫས་མང་ལ་འདོད་པ་ཆོག་མི་ཤེས་པ་རྣམས་ཐོག་མར་བསགས་པའི་དཀའ་ཚེགས་དང་བར་དུ་བསྲུང་བའི་ངལ་བ་དང་ཐ་མར་བརླག་པས་གདུང་བ་སོགས་ཀྱིས་ཇི་ལྟར་སྡུག་བསྔལ་བ་དེ་ལྟར། །འདོད་པ་ཆུང་བ་རྣམས་ནི་དེ་ལྟ་བུའི་སྡུག་བསྔལ་མ་ལགས་ཏེ། །དཔེར་ན་ཀླུ་མཆོག་སྟེ་ཀླུའི་རྒྱལ་པོ་འབྱོར་པ་ཇི་ཙམ་ཆེ་བ་རྣམས་ལ་དེ་ཙམ་གྱིས་གདེངས་ཀའི་མགོ་བོའང་བདུན་ལ་སོགས་པ་ཇི་སྙེད་པ་ཡོད་པས། །དེ་དག་བྱེ་ཚན་སོགས་ཀྱི་འཇིགས་པ་ལྔ་བསྲུང་བ་ལས་བྱུང་བའི་སྡུག་བསྔལ་ཡང་དེ་སྙེད་ཡོད་དོ། །སྤྱོད་འཇུག་ལས། བསགས་དང་བསྲུང་དང་བརླག་པའི་གདུང་བ་ཡིས། །ནོར་ནི་ཕུང་ཁྲོལ་མཐའ་ཡས་ཤེས་པར་བྱ། །ནོར་ལ་ཆགས་ཤིང་ཞེན་པའི་སྐྱེ་བོ་རྣམས། །སྲིད་པའི་སྡུག་བསྔལ་ལས་གྲོལ་སྐབས་མེད་དོ། །ཞེས་སོ། །

གལ་ཏེ་བུད་མེད་མི་གཙང་བ་ལགས་ཀྱང་བདག་རྒྱལ་པོའི་རིགས་རྒྱུན་མི་གཅོད་པའི་ཕྱིར་རང་གི་ཁྱིམ་ཐབས་ཀྱི་ཆུང་མ་ནི་བསྟེན་དགོས་སོ་ཞེ་ན།

 རང་བཞིན་དགྲར་འབྲེལ་གཤེད་མ་ལྟ་བུ་དང༌། །

 ཁྱིམ་ཐབ་བརྙས་བགྱིད་རྗེ་མོ་ལྟ་བུ་དང༌། །

 ཆུང་ངུའང་རྐུ་བ་ཆོམ་རྐུན་ལྟ་བུ་ཡི། །

 ཆུང་མ་གསུམ་པོ་དེ་དག་རྣམ་པར་སྤོངས། །

བདེན་མོད་ཀྱི་འོན་ཀྱང་གཤིས་ངན་རང་བཞིན་གྱིས་དགྲར་འབྲེལ་བ་སྟེ་སྐྱེས་པ་གཞན་དང་འགྲོགས་ནས་ཁྱིམ་ཐབས་གསོད་པར་འདོད་པ་གསོད་བྱེད་ཀྱི་གཤེད་མ་ལྟ་བུ་དང༌། །ཁྱིམ་ཐབས་ལ་བཀུར་སྟེ་མི་བྱེད་པར་བརྙས་བཅོས་བགྱིས་པའི་རྗེ་མོ་ལྟ་བུ་དང༌། །དངོས་པོ་ཆུང་ངུའང་རྐུ་ན་ཆེན་པོ་རྐུ་བ་སྨོས་མི་དགོས་པའི་ཆོམ་རྐུན་ལྟ་བུ་ཡི། །སྤང་བྱ་ཆུང་མ་གསུམ་པོ་དེ་དག་དུག་བཞིན་དུ་རྣམ་པར་སྤང་བར་བྱ་སྟེ། ལུགས་ཀྱི་བསྟན་བཅོས་ལས། ཆུང་མ་ངན་དང་གྲོགས་ངན་པ། །བློ་དང་ལྡན་པ་སུ་ཞིག་བསྟེན། །ཅེས་སོ། །

འོ་ན་ཇི་ལྟ་བུ་དག་བསྟེན་པར་བྱ་ཞེ་ན།

 སྲིང་མོ་ལྟ་བུར་རྗེས་མཐུན་གང་ཡིན་དང༌། །

 མཛའ་མོ་བཞིན་དུ་སྙིང་ལ་འབབ་པ་དང༌། །

 མ་བཞིན་ཕན་པར་འདོད་དང་བྲན་མོ་བཞིན། །

 དབང་སྒྱུར་གང་ཡིན་རིགས་ཀྱི་ལྷ་བཞིན་བཀུར། །

སྲིང་མོ་ལྟ་བུ་རང་རྗེས་སུ་མཐུན་པའི་ཚིག་ཁྱད་མི་གསོད་པ་གང་ཡིན་པ་དང༌། །མཛའ་མོ་བཞིན་དུ་བྱ་བྱེད་སྙིང་ལ་བབ་པ་དང༌། །མ་བཞིན་རང་ལ་ཕན་པ་ཁོ་ནར་སྒྲུབ་པར་འདོད་པ་དང་བྲན་མོ་བཞིན་དུ། །རང་གི་དབང་དུ་སྒྱུར་བའི་ཆུང་མ་གང་ཡིན་པ་དང་ཁྱིམ་ཐབས་ལ་རིགས་ཀྱི་ལྷ་བཞིན་དུ་བཀུར་བར་བྱེད་པ་དེ་རྣམས་ནི་རིགས་མི་ཉམས་པའི་རྒྱུ་ཡིན་པས་བསྟེན་པར་བྱ་སྟེ། སྔ་མ་ལས། མདོར་ན་རིགས་དང་གཤིས་བཟང་བ། །བཙུན་མོ་དམ་པ་ཤེས་པར་བྱ། །ཞེས་སོ། །

བསམ་གཏན་དང་མཐུན་པའི་ཆོས་ཟས་དང་གཉིད་ལ་ཚོད་མི་ཟིན་པས་ཇི་ལྟར་བྱ་ཞེ་ན།

 ཁ་ཟས་སྨན་དང་འདྲ་བར་རིག་པ་ཡིས། །

 འདོད་ཆགས་ཞེ་སྡང་མེད་པར་བསྟེན་བགྱི་སྟེ། །

 རྒྱགས་ཕྱིར་མ་ལགས་སྙེམས་པའི་ཕྱིར་མ་ལགས། །

 མཚག་ཕྱིར་མ་ལགས་ལུས་གནས་འབའ་ཞིག་ཕྱིར། །

ཁ་ཟས་ནི་དཔེར་ན་ནད་ལ་སྨན་ཧ་ཅང་མང་ཉུང་དུ་སོང་ན་མི་ལེགས་པ་དང་འདྲ་བར་ཚོད་རིག་པ་ཡིས། །ཀུན་སློང་འདོད་ཆགས་ཞེ་སྡང་མེད་པར་བསྟེན་པར་བགྱི་སྟེ་རན་པ་ཙམ་དུ་བཟའ་བར་བྱའོ། །མང་ཙམ་མ་ཟོས་ན་ལུས་སྟོབས་མི་རྒྱས་པས་སོ་ཞེ་ན། སྟོབས་དང་ལང་ཚོ་སོགས་རྒྱགས་པའི་ཕྱིར་ཟ་བ་མ་ལགས་དཔའ་རྩལ་དང་དགྲ་སྡེ་གནོན་པ་སོགས་བསྙེམས་པའི་ཕྱིར་ཟ་བ་མ་ལགས། །ཤ་མདོག་སོགས་ལུས་འཚགས་བཟང་བའི་ཕྱིར་ཟ་བ་མ་ལགས་སོ། །འོ་ན་ཅིའི་ཕྱིར་ཞེ་ན། དམ་པའི་ཆོས་སྤྱོད་པའི་རྟེན་ལུས་གནས་པ་འབའ་ཞིག་གི་ཕྱིར་ཟ་བར་བྱེད་ཅིང་ལུས་གནས་པ་ལས་དགེ་བའི་ལས་སྒྲུབ་ནུས་པ་ཡིན་ཏེ། བཞི་བརྒྱ་པ་ལས། ཁྲིམས་ལྡན་ཡུན་རིང་འཚོ་བ་ན། །དེ་ལས་བསོད་ནམས་ཆེན་པོ་ཐོབ། །ཅེས་དང༌། སུམ་བརྒྱ་པ་ལས། ལེགས་དང་ཚོད་དང་ལྡན་པས་ཟས་བཟའ་བྱ། །བཀྲེས་པའི་ནད་ལས་བཟློག་པའི་སེམས་ཀྱི་ཟ། །ཞེས་སོ། །

ཉལ་བའི་ཚོད་ཇི་ཙམ་ཞེ་ན།

 རིགས་པའི་བདག་ཉིད་ཉིན་པར་མཐའ་དག་དང༌། །

 མཚན་མོའི་ཐུན་གྱི་སྟོད་སྨད་འདས་ནས་ནི། །

 མནལ་ཚེའང་འབྲས་བུ་མེད་པར་མི་འགྱུར་བར། །

 དྲན་དང་ལྡན་པར་དེ་དག་བར་དུ་མནོལ། །

རིགས་པའི་བདག་ཉིད་ཅེས་རྒྱལ་པོ་ལ་བོས་ནས་ཁྱོད་ཀྱིས་ཉིན་པར་གྱི་རིགས་མཐའ་དག་ཏུ་གཉིད་དུ་མི་ཉལ་བར་དགེ་སྦྱོར་ལ་བརྩོན་པ་དང༌། །མཚན་མོའི་རིགས་ཐུན་ཆ་གསུམ་དུ་ཕྱེ་བའི་ནམ་གྱི་ཆ་སྟོད་དང་ཆ་སྨད་ལ་ཁ་ཏོན་བཟླས་ཏེ་དགེ་སྦྱོར་གྱི་དུས་འདའ་བར་བྱས་ནས་ནི། །མཚན་ཐུན་བར་པར་མནལ་བའམ་གཟིམས་པའི་ཚེའང་གཉིད་འབྲས་བུ་མེད་པར་བཏང་སྙོམས་ལུང་མ་བསྟན་དུ་མི་འགྱུར་བར་བྱ་བའི་ཕྱིར། ལྡང་དང་སྣང་དང་ཆོས་ཀྱི་འདུ་ཤེས་ཏེ་དྲན་པ་གསུམ་དང་ལྡན་པར་མཚན་ཐུན་སྟོད་སྨད་དེ་དག་གི་བར་དུ་མནོལ་བའམ་གཟིམས་ཤིག་ཅེས་པ་སྟེ། དགེ་ཚུལ་ལྔ་བཅུ་པ་ལས། ནམ་གྱི་ཆ་སྟོད་ཆ་སྨད་ལ། །སྒྲིམ་སྟེ་མི་ཉལ་བར་བྱས་ཏེ། །ཞེས་དང༌། ནམ་གྱི་ཆ་སྨད་མལ་ནས་ལངས། །ནམས་ལངས་བར་དུ་ཁ་ཏོན་བྱ། །ཞེས་སོ། །

དེ་ལ་བསྒོམ་བྱ་གང་ཞེ་ན།

 བྱམས་དང་སྙིང་རྗེ་དག་དང་དགའ་བ་དང༌། །

 བཏང་སྙོམས་རྟག་ཏུ་ཡང་དག་སྒོམ་མཛོད་ཅིག །

 གོང་མ་བརྙེས་པར་མ་འགྱུར་དེ་ལྟ་ནའང༌། །

 ཚངས་པའི་འཇིག་རྟེན་བདེ་བ་ཐོབ་པར་འགྱུར། །

བསམ་གཏན་གྱི་སྦྱོར་བ་ཚད་མེད་བཞི་བསྒོམ་པར་བྱ་སྟེ། དེ་ཡང་སེམས་ཅན་ཐམས་ཅད་བདེ་འདོད་ཀྱི་བྱམས་པ་དང་བྲལ་འདོད་ཀྱི་སྙིང་རྗེ་དག་དང་མི་འབྲལ་བར་འདོད་པའི་དགའ་བ་དང༌། །ཀུན་ལ་སྙོམས་པའི་བཏང་སྙོམས་ཏེ་བཞི་པོ་དུས་རྟག་ཏུ་ཡང་དག་པར་བསྒོམ་པར་མཛོད་ཅིག་དེའི་དམིགས་ཡུལ་སེམས་ཅན་ཚད་མེད་པས་སྒོམ་པ་པོ་ལའང་བསོད་ནམས་ཚད་མེད་ཐོབ་སྟེ། རིན་ཆེན་ཕྲེང་བ་ལས། སེམས་ཅན་ཁམས་ནི་ཚད་མེད་ལ། །ཕན་འདོད་དེ་ནི་དེ་འདྲའོ། །ཞེས་སོ། །དེ་དག་ཀྱང་དམིགས་པའི་བྱེ་བྲག་གིས་རྣམ་པ་གསུམ་སྟེ། སེམས་ཅན་ལ་དམིགས་པ་དང༌། ཆོས་ལ་དམིགས་པ་དང༌། དམིགས་པ་མེད་པའོ། །དེ་དག་རིམ་པ་ལྟར་སོ་སྐྱེ་དང་ཉན་རང་འཕགས་པ་དང་ཐེག་ཆེན་འཕགས་པ་རྣམས་ཀྱི་བསྒོམ་ཚུལ་ལོ། །དེ་ལྟར་བསྒོམས་པས་འབྲས་བུ་ཅི་འགྱུར་ཞེ་ན། དམིགས་པ་མེད་པའི་ཤེས་རབ་ཀྱིས་ཟིན་ན་སངས་རྒྱས་ཀྱི་གོ་འཕང་བརྙེས་པར་འགྱུར་ལ། ཇི་ཞིག་ལྟར་གོང་མ་སངས་རྒྱས་ཀྱི་གོ་འཕང་བརྙེས་པར་མ་གྱུར་བ་དེ་ལྟ་ནའང༌། །སེམས་ཁྲོ་བའི་གདུང་བ་དང་བྲལ་བའི་བསམ་གཏན་ཉམས་སུ་མྱོང་བའི་ཕྱིར་གནས་སྐབས་གཟུགས་ཁམས་ཚངས་པའི་འཇིག་རྟེན་གྱི་གནས་སུ་འདོད་པའི་བདེ་བ་ལས་འདས་པའི་དགའ་བདེ་ཚད་མེད་པ་འཐོབ་པར་འགྱུར་ཏེ། སྤྱོད་འཇུག་ལས། སེམས་གསལ་ཅིག་བསྐྱེད་འབྲས་བུ་ཡང༌། །ཚངས་ལ་སོགས་པ་ཡིན་པ་ལྟར། །ལུས་ངག་བཅས་པའི་འབྲས་བུ་ཡང༌། །སྤྱོད་པ་ཞེན་པས་དེ་ལྟར་མིན། ཞེས་སོ། །

གཉིས་པ་དངོས་གཞི་ཞི་གནས་ཁྱད་པར་ཅན་གྱི་བསམ་གཏན་བསྒོམ་པར་གདམས་པ་ནི། ཚངས་པའི་འཇིག་རྟེན་དུ་སྐྱེ་བའི་དངོས་རྒྱུ་གང་ཞེ་ན།

 འདོད་སྤྱོད་དགའ་དང་བདེ་དང་སྡུག་བསྔལ་དག །

 རྣམ་པར་སྤངས་པའི་བསམ་གཏན་བཞི་པོ་ཡིས། །

 ཚངས་དང་འོད་གསལ་དག་དང་དགེ་རྒྱས་དང༌། །

 འབྲས་བུ་ཆེ་ལྷ་རྣམས་དང་སྐལ་མཉམ་ཐོབ། །

འཇིག་རྟེན་པའི་ལམ་གྱི་བསམ་གཏན་བཞི་བསྒོམ་པར་བྱ་དགོས་ཏེ། དེ་ཡང་བསམ་གཏན་དང་པོ་ལ་གཉེན་པོའི་ཡན་ལག་རྟོག་དཔྱོད་ཀྱིས་འདོད་སྤྱོད་ལ་འདུན་པ་དང་རྣམ་འཚེ་སྤངས་ཤིང་ཕན་ཡོན་གྱི་ཡན་ལག་དབེན་པ་ལས་སྐྱེས་པའི་དགའ་བདེ་ཐོབ་ཅིང་རྟེན་གྱི་ཡན་ལག་སེམས་རྩེ་གཅིག་པའི་ཏིང་ངེ་འཛིན་དང་ལྡན་པ་དང༌། །དེ་བཞིན་དུ་བསམ་གཏན་གཉིས་པ་ལ་རབ་དྭང་གིས་རྟོག་དཔྱོད་སྤངས་ཤིང་དགའ་བདེ་དང་ལྡན་པ་དང༌། བསམ་གཏན་གསུམ་པ་ལ་བཏང་སྙོམས་དང་དྲན་ཤེས་ཀྱིས་དགའ་བ་སྤངས་ཤིང་བདེ་བ་དང་ལྡན་པ་དང༌། །བསམ་གཏན་བཞི་པ་ལ་དྲན་པ་དང་བཏང་སྙོམས་ཡང་དག་གིས་བདེ་བ་དང་རྩོལ་བའི་སྡུག་བསྔལ་སྤངས་ཤིང་ཚོར་བ་བཏང་སྙོམས་དང་ལྡན་པ་སྟེ། མངོན་མཛོད་ལས། དང་པོ་ལ་ལྔ་རྟོག་དཔྱོད་དང༌། །དགའ་དང་བདེ་དང་ཏིང་འཛིན་རྣམས། །གཉིས་པ་ལ་ནི་ཡན་ལག་བཞི། །རབ་དྭང་དང་ནི་དགའ་ལ་སོགས། །གསུམ་པ་ལ་ལྔ་བཏང་སྙོམས་དང༌། །དྲན་དང་ཤེས་བཞིན་བདེ་དང་གནས། །མཐའ་ན་བཞི་དྲན་བཏང་སྙོམས་དང༌། །བདེ་མིན་སྡུག་མིན་ཏིང་འཛིན་རྣམས། །ཞེས་སོ། །དེ་ལྟར་སྤང་བྱ་དེ་དག །ཞི་རགས་ཀྱི་རྣམ་པར་སྤངས་པའི་རྒྱུ་སྙོམས་འཇུག་གི་བསམ་གཏན་བཞི་པོ་དེ་ཡིས། །འབྲས་བུ་རིམ་པ་ལྟར་བསམ་གཏན་དང་པོ་ཆེ་འབྲིང་ཆུང་གསུམ་གྱིས་ཚངས་རིས་ཚངས་པ་བདུན་ན་འདོན་ཚངས་ཆེན་ཐོབ་པ་དང༌། །གཉིས་པས་འོད་ཆུང་ཚད་མེད་འོད་འོད་གསལ་དག་ཐོབ་པ་དང༌། གསུམ་པས་དགེ་ཆུང་ཚད་མེད་དགེ་དགེ་རྒྱས་ཐོབ་པ་དང༌། །བཞི་པས་སྤྲིན་མེད་སྐྱེས་བསོད་ནམས་སྐྱེས་འབྲས་བུ་ཆེ་བའི་ལྷ་རྣམས་དང་ཚེ་དང་ལུས་དང་ལོངས་སྤྱོད་རྣམས་སྐལ་བ་མཉམ་པར་ཐོབ་ཅེས་པ་སྟེ། རིན་ཆེན་ཕྲེང་བ་ལས། བསམ་གཏན་ཚད་མེད་གཟུགས་མེད་ཀྱིས། །ཚངས་སོགས་བདེ་བ་མྱོང་བར་བྱེད། །ཅེས་སོ། །

གསུམ་པ་རྗེས་ཀྱི་བྱ་བ་དགེ་སྡིག་བླང་དོར་ལ་དམིགས་པར་གདམས་པ་ནི། དེས་ན་དགེ་སྡིག་ལྕི་ཡང་གི་ཁྱད་པར་གང་ཞེ་ན།

 རྟག་དང་མངོན་པར་ཞེན་དང་གཉེན་པོ་མེད། །

 ཡོན་ཏན་གཙོ་ལྡན་གཞི་ལས་བྱུང་བའི་ལས། །

 དགེ་དང་མི་དགེ་རྣམ་ལྔ་ཆེན་པོ་སྟེ། །

 དེ་བས་དགེ་བ་སྤྱོད་ལ་བརྩོན་པར་བགྱི། །

འཇུག་པ་དགེ་སྡིག་གང་ཡིན་ཀྱང་སྦྱོར་བའི་ཁྱད་པར་དུས་རྟག་པར་བྱེད་པ་དང་བསམ་པའི་ཁྱད་པར་དེ་ལ་མངོན་པར་ཞེན་པ་དང་སེམས་པ་གཉེན་པོའི་ཁྱད་པར་དེ་འཇོམས་བྱེད་ཀྱི་གཉེན་པོ་མེད་པ་དང༌། །གཞིའི་ཁྱད་པར་དཀོན་མཆོག་སོགས་ཡོན་ཏན་གྱི་ཞིང་དང་ཕ་མ་དང་ནད་པ་སོགས་ཕན་འདོགས་དང་སྡུག་བསྔལ་གྱི་ཞིང་སྟེ་ཕན་གནོད་གཙོ་ལྡན་གྱི་གཞི་དེ་དག་ལས་བྱུང་བའི་ལས། །དགེ་དང་མི་དགེ་བ་རྣམ་ལྔ་པོ་ནི་ལས་གཞན་ལས་ཁྱད་དུ་འཕགས་པས་ན་ཆེན་པོ་ཞེས་བྱ་སྟེ། །མངོན་མཛོད་ལས། འཇུག་པ་ཞིང་དུ་གཞི་དང་ནི། །སྦྱོར་དང་བསམ་པ་སེམས་པ་སྟེ། །དེ་དག་ཆུང་དང་ཆེ་བ་ལས། །ལས་ཀྱང་ཆུང་བ་ཆེ་བ་ཉིད། །ཅེས་སོ། །དེ་བས་ན་མི་རྗེ་ཁྱོད་ཀྱིས་མི་དགེ་ཆེན་པོ་རྣམས་སྤངས་ཏེ་དགེ་བ་རྒྱ་ཆེན་པོ་སྤྱོད་པ་ལ་བརྩོན་པར་བགྱི་འོས་ཏེ། རིན་ཆེན་ཕྲེང་བ་ལས། རྒྱ་ཆེའི་ལས་ལས་འབྲས་བུ་ནི། །ཐམས་ཅད་རྒྱ་ཆེར་འབྱུང་བར་འགྱུར། །ཞེས་སོ། །

གལ་ཏེ་དགེ་བ་ཆེན་པོ་བྱས་ཀྱང་དོན་མེད་དེ་ཁོང་ཁྲོ་ལྟ་བུའི་སྡིག་པ་ཆུང་ངུས་ཀྱང་བསྐལ་པར་བསགས་པའི་དགེ་ཚོགས་འཇོམས་པར་འགྱུར་བས་སོ་ཞེ་ན།

 ལན་ཚྭ་སྲང་འགས་ཆུ་ནི་ཉུང་ངུ་ཞིག །

 རོ་བསྒྱུར་བགྱིད་ཀྱི་གངྒཱའི་ཀླུང་མིན་ལྟར། །

 དེ་བཞིན་སྡིག་པའི་ལས་ནི་ཆུང་ངུ་ཡང༌། །

 དགེ་བའི་རྩ་བ་ཡངས་ལ་མཁྱེན་པར་བགྱི། །

བསྔོ་བས་རྒྱས་ཐེབས་པའི་དགེ་བ་རྒྱ་ཆེན་པོ་ལ་སྡིག་པ་ཆུང་ངུས་མི་གནོད་དེ་དཔེར་ན་ལན་ཚྭ་སྲང་གཅིག་དང་གཉིས་ལ་སོགས་པ་འགས་ཆུ་ནི་ཉུང་ངུ་ཞིག་ལ། །རོ་བསྒྱུར་བར་བགྱིད་ནུས་ཀྱི་གངྒཱའི་ཀླུང་ཆེན་པོ་ལ་རོ་བསྒྱུར་ནུས་པ་མིན་པ་ལྟར། །དེ་བཞིན་དུ་སྡིག་པའི་ལས་ནི་ཆུང་ངུ་བྱས་ན་ཡང༌། །དགེ་བའི་རྩ་བ་ཡངས་ཤིང་རྒྱ་ཆེ་བ་སྟོབས་དང་ལྡན་པ་ལ་གནོད་མི་ནུས་པའི་ཚུལ་མཁྱེན་པར་བགྱིའོ་ཞེས་པ་སྟེ། བློ་གྲོས་རྒྱ་མཚོས་ཞུས་པ་ལས། ཇི་ལྟར་ཆུ་ཐིགས་རྒྱ་མཚོ་ཆེ་ནང་ལྷུང༌། །རྒྱ་མཚོ་མ་སྐམ་བར་དུ་དེ་མི་འཛད། །དེ་བཞིན་བྱང་ཆུབ་ཡོངས་བསྔོའི་དགེ་བ་ཡང༌། །བྱང་ཆུབ་མ་ཐོབ་བར་དུ་དེ་མི་འཛད། །ཅེས་སོ། །

ཏིང་ངེ་འཛིན་ལ་སྒྲིབ་པ་ནི་གང་ཞེ་ན།

 རྒོད་དང་འགྱོད་དང་གནོད་སེམས་རྨུགས་པ་དང༌། །

 གཉིད་དང་འདོད་ལ་འདུན་དང་ཐེ་ཚོམ་སྟེ། །

 སྒྲིབ་པ་ལྔ་པོ་འདི་དག་དགེ་བའི་ནོར། །

 འཕྲོག་པའི་ཆོམ་རྐུན་ལགས་པར་མཁྱེན་པར་མཛོད། །

སེམས་ཡུལ་ལ་འཕྲོ་བའི་རྒོད་པ་དང་སྔར་བྱས་ཡིད་ལ་བཅག་པའི་འགྱོད་པ་ནི་བཤགས་པ་ལ་དགོས་ཀྱང་ཏིང་ངེ་འཛིན་གྱི་གེགས་སུ་གྱུར་པ་དང་གཞན་ལ་མནར་སེམས་པའི་གནོད་སེམས་དང་སེམས་ནང་དུ་སྡུད་པའི་རྨུགས་པ་དང༌། །འཇུག་ཤེས་ནང་དུ་སྡུད་པའི་གཉིད་དང་ཟག་བཅས་ཡིད་འོང་གི་འདོད་པའི་ཡུལ་ལ་འདུན་པ་དང་ལམ་དང་འབྲས་བུ་ལ་ཐེ་ཚོམ་ཟ་བ་སྟེ། །སྒྲིབ་པ་ལྔ་པོ་འདི་དག་ནི་དགེ་བའི་འབྱོར་པ་ཕུན་སུམ་ཚོགས་པའི་ནོར། །འཕྲོག་པར་བྱེད་པའི་ཆོམ་རྐུན་ལགས་པར་མཁྱེན་པར་མཛོད་ཅིག་ཅེས་སོ། །འོ་ན་གྲངས་ལྔ་ལས་ལྷག་གོ་ཞེ་ན། མི་ལྷག་སྟེ་རྒོད་འགྱོད་གཉིས་ཕྱིར་གཡོ་བའི་བྱ་བ་ཆོས་མཐུན་པས་གཅིག་ཏུ་བཞག་པ་དང༌། གཉིད་རྨུགས་གཉིས་ནང་དུ་སྡུད་པའི་བྱ་བ་ཆོས་མཐུན་པས་གཅིག་ཏུ་བཞག་པས་ལྔར་ངེས་སོ། །འོ་ན་ཉོན་མོངས་པ་ཐམས་ཅད་ཀྱང་སྒྲིབ་པ་ཡིན་ན་ཅིའི་ཕྱིར་ལྔར་བཞག་ཅེ་ན། བསླབ་པ་གསུམ་ལ་སྒྲིབ་པའི་དབང་གིས་ཀྱང་ལྔར་བཞག་པ་ཡིན་ཏེ། ཇི་ལྟར་ཞེ་ན། འདོད་འདུན་དང་གནོད་སེམས་ཀྱིས་ཚུལ་ཁྲིམས་ཀྱི་ཕུང་པོ་ལ་གནོད་པ་དང༌། རྨུགས་པ་དང་གཉིད་ཀྱིས་ཤེས་རབ་ཀྱི་ཕུང་པོ་ལ་གནོད་པ་དང༌། རྒོད་འགྱོད་གཉིས་ཀྱི་ཏིང་ངེ་འཛིན་གྱི་ཕུང་པོ་ལ་གནོད་པ་དང༌། ཐེ་ཚོམ་གྱིས་ཤེས་རབ་དང་ཏིང་འཛིན་གཉིས་ཀ་ལ་གནོད་པས་ཀྱང་ལྔར་ངེས་ཏེ། མངོན་མཛོད་ལས། འདོད་ནི་སྒྲིབ་རྣམས་མི་མཐུན་དང༌། །ཟས་དང་བྱ་བ་གཅིག་པའི་ཕྱིར། །གཉིས་གཅིག་ཕུང་པོར་གནོད་བྱེད་དང༌། །ཐེ་ཚོམ་ཕྱིར་ན་ལྔ་ཉིད་དོ། །ཞེས་སོ། །

དྲུག་པ་ཤེས་རབ་ཀྱི་ཕ་རོལ་ཏུ་ཕྱིན་པས་ངེས་ལེགས་ཀྱི་ཆོས་སྒྲུབ་པར་གདམས་པ་ནི། དེ་ལ་ལམ་གྱི་ངོ་བོ་གང་ཞེ་ན།

 དད་དང་བརྩོན་འགྲུས་དག་དང་དྲན་པ་དང༌། །

 ཏིང་འཛིན་ཤེས་རབ་ཆོས་མཆོག་ལྔ་ཉིད་དེ། །

 འདི་ལ་མངོན་བརྩོན་མཛོད་ཅིག་འདི་དག་ནི། །

 སྟོབས་དབང་ཞེས་བགྱི་རྩེ་མོར་གྱུར་པའང་ལགས། །

དད་སོགས་ལྔ་པོ་ལམ་གྱི་ངོ་བོར་བསྟན་པ་སྟེ། དེ་ཡང་ཐོག་མར་ལམ་ལ་འདུན་པའི་དད་པ་དང་དེ་ལ་སྤྲོ་བཞིན་དུ་འཇུག་པའི་བརྩོན་འགྲུས་དག་དང་བདེན་པའི་དམིགས་རྣམ་མི་བརྗེད་པའི་དྲན་པ་དང༌། །སེམས་རྩེ་གཅིག་པའི་ཏིང་ངེ་འཛིན་དང་ཆོས་རབ་རྣམ་པར་འབྱེད་པའི་ཤེས་རབ་སྟེ་ཆོས་མཆོག་ལྔ་པོ་སྦྱོར་ལམ་གྱི་ངོ་བོར་གྱུར་པའང་འདི་ཉིད་དེ། །འདི་རྣམས་ལ་མངོན་པར་བརྩོན་ནས་གོམས་པར་མཛོད་ཅིག་འདི་དག་ནི། །གོང་མ་བཟོད་པ་ཆོས་མཆོག་གི་སྐབས་རྐྱེན་གྱིས་མི་བརྫི་བས་སྟོབས་ལྔ་ཞེས་གྲགས་ཤིང་འོག་མ་དྲོད་ཀྱི་སྐབས་བདེན་དོན་ལ་དབང་བ་བྱེད་པས་དབང་པོ་ལྔ་ཞེས་བགྱི་ཞིང་སྦྱོར་ལམ་རྩེ་མོར་གྱུར་པའང་དབང་པོ་འདི་ལྔ་ལགས་ཏེ། དབུས་མཐའ་ལས། དབང་པོ་རྣམས་དང་སྟོབས་རྣམས་ལ། །ངེས་འབྱེད་ཆ་མཐུན་གཉིས་གཉིས་སོ། །ཞེས་སོ། །

འོ་ན་བདག་ཡོན་ཏན་འདི་ལྟ་བུ་དང་ལྡན་ནོ་ཞེས་རྒྱགས་པར་མི་འགྱུར་རམ་ཞེ་ན།

 ན་རྒ་འཆི་སྡུག་བྲལ་དང་དེ་བཞིན་དུ། །

 ལས་ནི་བདག་གིར་བྱས་ལས་མ་འདས་ཞེས། །

 དེ་ལྟར་ཡང་དང་ཡང་དུ་སེམས་པ་ནི། །

 དེ་ཡི་གཉེན་པོའི་སྒོ་ནས་རྒྱགས་མི་འགྱུར། །

བདག་ན་བ་དང་རྒ་བ་དང་འཆི་བ་དང་སྡུག་པ་དང་བྲལ་བ་སོགས་སྡུག་བསྔལ་མང་པོས་གཙེས་པ་དང་དེ་བཞིན་དུ། །སྡུག་བསྔལ་དེ་དག་གི་རྒྱུ་ཀུན་འབྱུང་ལས་ཉོན་ནི་བདག་གིས་བྱས་པ་ལས་མ་འདས་པས་བདག་སྡུག་བསྔལ་གྱི་རྒྱུ་འབྲས་ལ་གནས་སོ་ཞེས། །དེ་ལྟར་ཡང་དང་ཡང་དུ་ཡིད་ལ་སེམས་པ་ནི། །རྒྱགས་པ་དེ་ཡི་གཉེན་པོ་བྱེད་པའི་སྒོ་ནས་བདག་ཏིང་འཛིན་ཤེས་རབ་འདི་ལྟ་བུ་དང་ལྡན་ནོ་སྙམ་པའི་རྒྱགས་པ་སྐྱེ་བར་མི་འགྱུར་ཏེ། སྤྱོད་འཇུག་ལས། གཞན་ཡང་སྡུག་བསྔལ་ཡོན་ཏན་ནི། །སྐྱོ་བས་དྲེགས་པ་སེལ་བར་བྱེད། །འཁོར་བ་པ་ལ་སྙིང་རྗེ་སྐྱེ། །སྡིག་ལ་འཛེམས་ཤིང་དགེ་ལ་དགའ། །ཞེས་སོ། །

ལས་འབྲས་འཇིག་རྟེན་པ་ལ་བཤད་ཀྱི་བདག་ལ་ཅི་དགོས་ཤེ་ན།

 གལ་ཏེ་མཐོ་རིས་ཐར་པ་མངོན་བཞེད་ན། །

 ཡང་དག་ལྟ་ལ་གོམས་པ་ཉིད་དུ་མཛོད། །

 གང་ཟག་ལོག་པར་ལྟ་བས་ལེགས་སྤྱད་ཀྱང༌། །

 ཐམས་ཅད་རྣམ་པར་སྨིན་པ་མི་བཟད་ལྡན། །

གལ་ཏེ་མི་རྗེ་ཁྱོད་ཀྱིས་མཐོ་རིས་དང་ཐར་པ་གཉིས་ཐུགས་ལ་མི་བཞེད་མ་གཏོགས་མངོན་དུ་བཞེད་ན་ནི། །ལས་འབྲས་བསླུ་མེད་དུ་དགོངས་ནས་འཇིག་རྟེན་པའི་ཡང་དག་པའི་ལྟ་བ་ལ་གོམས་པ་ཉིད་དུ་མཛོད་ཅིག་ཅེས་པ་སྟེ། རིན་ཆེན་ཕྲེང་བ་ལས། འཇིག་རྟེན་པ་ཡི་ཡང་དག་ལྟ། །ཆེན་པོ་སུ་ལ་ཡོད་གྱུར་པ། །དེ་ནི་ཚེ་རབས་སྟོང་དག་ཏུ། །ངན་འགྲོ་འགྲོ་བར་མི་འགྱུར་རོ། །ཞེས་སོ། །དེ་མ་བསྒོམས་ན་ཅིར་འགྱུར་ཞེ་ན། གང་ཟག་གང་ཞིག་ལས་འབྲས་མེད་ཅེས་ལོག་པར་ལྟ་བས་ནི་ལྟར་སྣང་ལེགས་སྤྱད་ཀྱི་དགེ་སྒྲུབ་གང་བྱས་ཀྱང༌། །ལོག་ལྟས་དགེ་རྩ་ཆད་དེ་ཐམས་ཅད་དུ་རྣམ་པར་སྨིན་པ་མི་བཟད་པ་སྟེ་དམྱལ་བ་མནར་མེད་པའི་སྡུག་བསྔལ་དང་ལྡན་ནོ་ཞེས་པ་སྟེ། །དེ་ཉིད་ལས། མདོར་ན་མེད་པར་ལྟ་བ་ནི། །ལས་ཀྱི་འབྲས་བུ་མེད་ཅེས་པ། །བསོད་མ་ཡིན་ངན་སོང་བ། །དེ་ནི་ལོག་པར་ལྟ་ཞེས་བཤད། །ཅེས་སོ། །

གལ་ཏེ་ལས་འབྲས་ཡོད་ན་བདེ་བ་ཡང་ཡོད་དགོས་སོ་ཞེ་ན།

 མི་ནི་ཡང་དག་ཉིད་དུ་མི་བདེ་ཞིང༌། །

 མི་རྟག་བདག་མེད་མི་གཙང་རིག་པར་བགྱི། །

 དྲན་པ་ཉེ་བར་མ་བཞག་རྣམས་ཀྱིས་ནི། །

 ཕྱིན་ཅི་ལོག་བཞིར་ལྟ་བ་ཕུང་ཁྲོལ་བ། །

ངན་སོང་ལ་ལྟོས་ན་མི་ནི་བདེ་བ་ལྟར་སྣང་མོད་ཀྱི་ཡང་དག་ཉིད་དུ་རིགས་པས་བརྟགས་ན་སྡུག་བསྔལ་ཉིད་གསུམ་དང་ལྡན་པའི་ཕྱིར་ཚོར་བ་སྡུག་བསྔལ་གྱི་རང་བཞིན་ཡིན་པས་མི་བདེ་ཞིང༌། །སྐད་ཅིག་གིས་སྐྱེ་འགག་བྱེད་པའི་ཕྱིར་དུས་གཉིས་པར་མི་སྡོད་པས་སེམས་མི་རྟག་པ་དང་དབང་བྱེད་པ་པོ་གང་ཟག་མེད་པའི་ཕྱིར་ཆོས་བདག་མེད་པ་དང་ཤ་ཁྲག་འདུས་པའི་ཕུང་པོ་ཡིན་པའི་ཕྱིར་ལུས་མི་གཙང་བའི་རང་བཞིན་ཉིད་དུ་རིག་པར་བགྱིའོ་ཞེས་པ་སྟེ། མཛོད་ལས། རིམ་ནི་ཇི་ལྟར་སྐྱེས་པ་ལྟར། །ཕྱིན་ཅི་ལོག་གི་གཉེན་པོ་བཞི། །དེ་དག་ལ་ནི་མི་རྟག་དང༌། །སྡུག་བསྔལ་སྟོང་བདག་མེད་པར་ལྟ། །ཞེས་སོ། །དེ་ལྟ་བུའི་དོན་ལ་དྲན་པ་ཉེ་བར་མ་བཞག་པ་རྣམས་ཀྱིས་ནི། །ལུས་ཚོར་སེམས་ཆོས་བཞི་ལ་གཙང་བདེ་རྟག་བདག་ཏུ་འཛིན་ཏེ་ཕྱིན་ཅི་ལོག་བཞིར་ལྟ་བ་དེ་དག་ནི་འདི་ཕྱི་གཉིས་ཀ་བརླག་པའི་རྒྱུར་གྱུར་པའི་ཕྱིར་ཕུང་ཁྲོལ་ཆེ་བ་ཡིན་པས་དེས་ན་དྲན་པ་ཉེ་བར་བཞག་པ་བསྒོམ་པར་བྱ་སྟེ། དབུས་མཐའ་ལས། གནས་ངན་ལེན་ཕྱིར་སྲེད་རྒྱུའི་ཕྱིར། །གཞི་ཡི་ཕྱིར་དང་མ་རྨོངས་ཕྱིར། །བདེན་པ་བཞི་ལ་འཇུག་བྱ་བས། །དྲན་པ་ཉེར་བཞག་བསྒོམ་པར་བྱ། །ཞེས་སོ། །

བདག་ཅེས་བྱ་བ་ཕུང་པོ་ལ་ཡོད་པ་མིན་ནམ་ཞེ་ན།

 གཟུགས་ནི་བདག་མ་ཡིན་ཞེས་གསུངས་ཏེ་བདག །

 གཟུགས་དང་ལྡན་མིན་གཟུགས་ལ་བདག་གནས་མིན། །

 བདག་ལ་གཟུགས་མི་གནས་ཏེ་དེ་བཞིན་དུ། །

 ཕུང་པོ་ལྷག་མ་བཞི་ཡང་སྟོང་རྟོགས་བགྱི། །

འདི་ལྟར་གཟུགས་ཀྱི་ཕུང་པོའི་ངོ་བོ་ནི་བདག་མ་ཡིན་ཞེས་མདོ་ལས་གསུངས་ཏེ་གལ་ཏེ་ཡིན་ན་གཟུགས་བཞིན་དུ་བདག་ཀྱང་དུ་མར་ཐལ་བས་ངོ་བོ་གཅིག་ཏུ་མ་གྲུབ་པ་དང་དེ་བཞིན་དུ་ལྷས་སྦྱིན་ནོར་དང་ལྡན་པ་ལྟར་བདག །གཟུགས་དང་ལྡན་པའང་མིན་ཏེ་ཡིན་ན་བདག་བཞིན་དུ་གཟུགས་ཀྱང་མི་མཐོང་བར་ཐལ་བས་ལྡན་པར་མ་གྲུབ་ཅིང་རྟེན་གཟུགས་ལ་བརྟེན་བྱ་བདག་གནས་པའང་མིན་ཏེ་ཡིན་ན་གཟུགས་བཞིན་དུ་བདག་ཀྱང་མི་རྟག་པ་ཐལ་བས་མ་གྲུབ་པ་དང༌། ཡང་རྟེན་བདག་ལ་བརྟེན་བྱ་གཟུགས་བརྟེན་པའི་ཚུལ་གྱིས་ཀྱང་མི་གནས་ཏེ་གནས་ན་བདག་བཞིན་དུ་གཟུགས་ཀྱང་སྐྱེ་འཇིག་མེད་པར་ཐལ་བས་མ་གྲུབ་པ་དེ་བཞིན་དུ། །ཕུང་པོ་ལྷག་མ་ཚོར་བ་འདུ་ཤེས་འདུ་བྱེད་རྣམ་ཤེས་ཏེ་བཞི་ལ་ཡང་བདག་གིས་སྟོང་པར་རྟོགས་པར་བགྱི་དགོས་ཏེ། འཇུག་པ་ལས། གཟུགས་བདག་མ་ཡིན་བདག་ནི་གཟུགས་ལྡན་མིན། །གཟུགས་ལ་བདག་མེད་བདག་ལ་གཟུགས་ཡོད་མིན། །དེ་ལྟར་རྣམ་བཞིར་ཕུང་ཀུན་ཤེས་བྱ་སྟེ། །དེ་དག་བདག་ཏུ་ལྟ་བ་ཉི་ཤུར་འདོད། །ཅེས་སོ། །

གལ་ཏེ་ཕུང་པ་ལ་བདག་གིས་སྟོང་མོད་ཀྱི་འོན་ཀྱང་ཕུང་པོ་དེ་ཡང་སོ་སོའི་འདོད་པ་ལྟར་བདག་སོགས་ལས་བྱུང་བར་བཤད་པ་མིན་ནམ་ཞེ་ན།

 ཕུང་པོ་འདོད་རྒྱལ་ལས་མིན་དུས་ལས་མིན། །

 རང་བཞིན་ལས་མིན་ངོ་བོ་ཉིད་ལས་མིན། །

 དབང་ཕྱུག་ལས་མིན་རྒྱུ་མེད་ཅན་མིན་ཏེ། །

 མི་ཤེས་ལས་དང་སྲེད་ལས་བྱུང་རིག་མཛོད། །

བདག་གིས་སྟོང་པའི་ཕུང་པོ་དེ་ཡང་འདོད་རྒྱལ་གནམ་བབ་དུ་གང་བྱུང་བྱུང་ལས་སྐྱེ་བ་མིན་ཏེ་རྒྱུ་རྐྱེན་གྱིས་འགྲོ་ལྡོག་བྱེད་པའི་ཕྱིར་དང་དཔྱོད་པ་བ་ལྟར་དུ་དུས་ལས་ཀྱང་སྐྱེ་བ་མིན་ཏེ་ཧ་ཅང་ཐལ་བའི་ཕྱིར་དང༌། །གྲངས་ཅན་པ་ལྟར་གཙོ་བོའམ་རང་བཞིན་གྱི་རྒྱུ་ལས་ཀྱང་མིན་ཏེ་མདའ་གཅིག་ལ་འགྲོ་སྡོད་གཉིས་མི་སྲིད་པའི་ཕྱིར་དང་ཕར་བུ་བ་ལྟར་ངོ་བོ་ཉིད་ལས་ཀྱང་མིན་ཏེ་རྒྱུ་རྐྱེན་ལ་རག་མ་ལས་པར་ཐལ་བའི་ཕྱིར་དང༌། རིག་པ་ཅན་ལྟར་དབང་ཕྱུག་བྱེད་པོ་རྟག་པ་ལས་ཀྱང་མིན་ཏེ་རྟག་པ་རྒྱུ་རྐྱེན་ལ་ལྟོས་མི་རིགས་པའི་ཕྱིར་དང་རྒྱང་འཕེན་པ་ལྟར་རྒྱུ་མེད་ཅན་ཆད་པ་ལས་ཀྱང་མིན་ཏེ་རྟག་ཏུ་ཡོད་པའམ་མེད་པར་ཐལ་བའི་ཕྱིར་ཏེ། །རྩ་ཤེར་ལས། བདག་ལས་མ་ཡིན་གཞན་ལས་མིན། །གཉིས་ལས་མ་ཡིན་རྒྱུ་མེད་མིན། །དངོས་པ་གང་དང་གང་ན་ཡང༌། །སྐྱེ་བ་ནམ་ཡང་ཡོད་མ་ཡིན། །ཞེས་སོ། །འོ་ན་གང་ལས་ཤེས་ན། དཔེར་ན་ས་ལུད་ཀྱིས་གཡོགས་པའི་ས་བོན་སྐྱོན་མེད་ཆུས་བརླན་བྱས་པ་ལས་མྱུ་གུ་མངོན་པར་གྲུབ་པ་བཞིན་དུ་ཡང་དག་པའི་དོན་ལ་སྒྲིབ་པའི་མ་རིག་པའམ་མི་ཤེས་པས་རྒྱུ་བྱས་འདུ་བྱེད་ཀྱི་ལས་སྟོབས་དང་ལྡན་པ་ལ་སྲེད་པའི་བརླན་གཤེར་གྱིས་རྐྱེན་བྱས་པ་ལས་ཡང་སྲིད་ཕུང་པོའི་མྱུ་གུ་སྐྱེ་བའམ་བྱུང་བ་རིག་པར་མཛོད་ཅིག་ཅེས་པ་སྟེ། དཔུང་བཟང་གིས་ཞུས་པ་ལས། འདོད་རྒྱལ་ལས་ཀྱང་མ་བྱུང་དུས་ལས་མིན། །རང་བཞིན་དབང་ཕྱུག་ལས་ཀྱང་བྱུང་མ་ཡིན། །རྒྱུ་མེད་ཅན་མིན་སྐྱེས་བུས་མ་བྱས་ཀྱང༌། །ལས་དང་ཉོན་མོངས་པ་ལས་སེམས་ཅན་འབྱུང༌། །ཞེས་སོ། །

ཅི་སྟེ་བདག་ཡོད་པར་འཛིན་ན་ཉེས་པ་གང་ཞེ་ན།

 ཚུལ་ཁྲིམས་བརྟུལ་ཞུགས་མཆོག་འཛིན་རང་ལུས་ལ། །

 ཕྱིན་ཅི་ལོག་པར་ལྟ་དང་ཐེ་ཚོམ་སྟེ། །

 ཀུན་ཏུ་སྦྱོར་བ་འདི་གསུམ་ཐར་པ་ཡི། །

 གྲོང་ཁྱེར་སྒོ་འགེགས་ལགས་པར་མཁྱེན་པར་མཛོད། །

ལྟ་བ་ངན་པའི་རྗེས་སུ་འབྲངས་ནས་ཚུལ་ཁྲིམས་དང་བརྟུལ་ཞུགས་ཀྱི་དག་གྲོལ་དུ་བཟུང་བའི་མཆོག་འཛིན་དང་རང་ལུས་ཉེ་བར་ལེན་པའི་ཕུང་པོ་ལྔ་ལ། །ཕྱིན་ཅི་ལོག་ཏུ་འཛིན་ཏེ་བདག་ཡོད་པར་བལྟ་བའི་འཇིག་ལྟ་དང་དེའི་ཀུན་ནས་སློང་སྟེ་ལམ་དང་འབྲས་བུ་ལ་ཐེ་ཚོམ་ཟ་བ་སྟེ། །དེ་གསུམ་ལ་སྲིད་པར་ཀུན་ཏུ་སྦྱོར་བ་ཞེས་གྲགས་ཏེ་དཔེར་ན་ཐར་པར་འགྲོ་བ་ལ་འཇིག་ལྟས་ཐར་པ་ལ་སྐྲག་སྟེ་གྲོར་མི་འདོད་པ་དང་མཆོག་འཛིན་གྱིས་ལམ་གཞན་ལ་བརྟེན་པས་ནོར་བ་དང་ཐེ་ཚོམ་གྱིས་ལམ་ལ་ཡིད་གཉིས་ཟ་བའི་ཕྱིར་འདི་གསུམ་ཐར་བ་ཡི། །གྲོང་ཁྱེར་གྱི་སྒོ་འགེགས་པར་བྱེད་པའི་གེགས་ལགས་པར་མཁྱེན་ནས་སྤོང་བའི་ཐབས་ལ་བརྩོན་པར་གྱིས་ཤིག་ཅེས་པ་སྟེ། མངོན་མཛོད་ལས། འགྲོར་མི་འདོད་དང་ལས་ནོར་དང༌། །ལམ་ལ་ཐེ་ཚོ་དེ་སྙེད་ཅིག །ཐར་པ་བགྲོད་ལ་གེགས་བྱེད་པ། །དེ་ཡི་ཕྱིར་ན་གསུམ་བསྟན་ཏོ། །ཞེས་སོ། །

རང་གིས་དེ་ཙམ་བརྩོན་པར་མ་ནུས་ཀྱང་གྲོགས་དགེ་བའི་བཤེས་གཉེན་ཁྱེད་རྣམས་ཡོད་པས་སོ་ཞེ་ན།

 ཐར་པ་བདག་ལ་རག་ལས་འདི་ལ་ནི། །

 གཞན་གྱིས་གྲོགས་བགྱིར་ཅི་ཡང་མ་མཆིས་པས། །

 ཐོས་དང་ཚུལ་ཁྲིམས་བསམ་གཏན་ལྡན་པ་ཡིས། །

 བདེན་པ་རྣམ་པ་བཞི་ལ་འབད་པར་མཛོད། །

བཅོམ་ལྡན་འདས་ཀྱིས། ངས་ནི་ཁྱོད་ལ་ཐར་པའི་ཐབས་བསྟན་གྱིས། །ཐར་པ་རང་ལ་རག་ལས་ཤེས་པར་གྱིས། །ཞེས་པ་ལྟར། ཐར་པ་ནི་བདག་རང་ལ་རག་ལས་ཀྱི་དོན་འདི་ལ་ནི། །རང་གིས་ཐར་པའི་ཐབས་རྒྱུད་ལ་མ་བསྟན་ན་གྲོགས་དགེ་བའི་བཤེས་གཉེན་སོགས་གཞན་གྱིས་ཐར་ཆ་བགོ་བཤར་བགྱིད་པའམ་ལམ་གཡར་བ་སོགས་གྲོགས་བགྱིར་ཅི་ཡང་མ་མཆིས་པས་སོ། །སྤྱོད་འཇུག་ལས། ལས་རྣམས་ཀུན་ལ་སུ་ལ་ཡང༌། །ལྟོས་པར་བྱ་བ་མ་ཡིན་ནོ། །ཞེས་སོ། །འོ་ན་ཐབས་གང་ཞེ་ན། སློབ་དཔོན་དབྱིག་གཉེན་ཞབས་ཀྱིས། ཚུལ་གནས་ཐོས་དང་བསམ་ལྡན་པས། །སྒོམ་པ་ལ་ནི་རབ་ཏུ་སྦྱོར། །ཞེས་པ་ལྟར། དང་པོ་གཞུང་ལུགས་མང་དུ་ཐོས་པ་དང་དེ་ནས་སོ་ཐར་རིགས་བདུན་གང་རུང་གི་ཚུལ་ཁྲིམས་ལ་གནས་ཤིང་ཐོས་པའི་དོན་རྩེ་གཅིག་ཏུ་འཇོག་པའི་བསམ་གཏན་དང་ལྡན་པ་ཡིས། །ཐར་ལམ་གྱི་ངོ་བོ་འཕགས་པའི་བདེན་པ་རྣམ་པ་བཞི་ལ་སྡུག་བསྔལ་ནད་ལྟ་བུ་ཤེས་པར་བྱ་བ་དང་ཀུན་འབྱུང་ནད་ཀྱི་རྒྱུ་ལྟ་བུ་སྤང་བར་བྱ་བ་དང་འགོག་པ་བདེ་གནས་ལྟ་བུ་མངོན་དུ་བྱ་བ་དང་ལམ་སྨན་ལྟ་བུ་རྒྱུད་ལ་བསྟེན་པའི་སྒོ་ནས་འབད་པར་མཛོད་ཅིག་ཅེས་པ་སྟེ། རྒྱུད་བླ་མ་ལས། ནད་ནི་ཤེས་བྱ་ནད་ཀྱི་རྒྱུ་ནི་སྤང་བྱ་ལ། །བདེར་གནས་ཐོབ་བྱ་སྨན་ནི་བསྟེན་པ་བྱ་བ་ལྟར། །སྡུག་བསྔལ་རྒྱུ་དང་དེ་འགོག་པ་དང་དེ་བཞིན་ལམ། །ཤེས་བྱ་སྤང་བྱ་རིག་པར་བྱ་ཞིང་བསྟེན་པར་བྱ། །ཞེས་སོ། །

ལམ་རྒྱུད་ལ་བསྟེན་པར་འདོད་ཀྱང་བསླབ་བྱ་མང་བས་འཇིགས་སོ་ཞེ་ན།

 ལྷག་པའི་ཚུལ་ཁྲིམས་ལྷག་པའི་ཤེས་རབ་དང༌། །

 ལྷག་པའི་སེམས་ལ་རྟག་ཏུ་བསླབ་པར་བགྱི། །

 བསླབ་པ་བརྒྱ་རྩ་ལྔ་བཅུ་ལྷག་ཅིག་ནི། །

 གསུམ་པོ་འདི་ནང་ཡང་དག་འདུ་བར་འགྱུར། །

མི་མང་སྟེ་ཕྱི་རོལ་པ་ལས་འཕགས་པས་ན་ལྷག་པའི་ཚུལ་ཁྲིམས་དང་ལྷག་པའི་ཤེས་རབ་དང༌། །ལྷག་པའི་སེམས་སམ་ཏིང་ངེ་འཛིན་ཏེ་བསླབ་པ་གསུམ་པོ་འདི་ལ་དུས་རྟག་ཏུ་བསླབ་པར་བགྱི་སྟེ་ཉམས་སུ་བཞེས་ན། དེ་ལས་གཞན་སོ་སོར་ཐར་པ་ལས་གསུངས་པའི་ཕམ་པ་བཞི། ལྷག་མ་བཅུ་གསུམ། སྤང་ལྟུང་སུམ་ཅུ། འབའ་ཞིག་པ་དགུ་བཅུ། སོར་བཤགས་བཞི། ཉེས་བྱས་བརྒྱ་དང་བཅུ་གཉིས་ཏེ་བསླབ་པ་ཉིས་བརྒྱ་རྩ་གཉིས་དང་ལྔ་བཅུ་ལྷག་གཅིག་པོ་ཐམས་ཅད་ནི། །གསུམ་པོ་འདི་ཡི་ནང་དུ་ཡང་དག་པར་འདུ་བར་འགྱུར་པས་བསླབ་བྱ་མང་ངོ་ཞེས་འཇིགས་པར་མི་རིགས་སོ། །ཅི་ལས་ངེས་ཤེས་ན། བཅོམ་ལྡན་འདས་ཀྱིས་བསླབ་པ་གསུམ་གི་དབང་དུ་མཛད་དེ་སོ་སོར་ཐར་པའི་མདོ་མདོར་བསྡུས་པའི་ཚིགས་སུ་བཅད་པ་ལས། སྡིག་པ་ཅི་ཡང་མི་བྱ་ཞིང༌། །དགེ་བ་ཕུན་སུམ་ཚོགས་པར་སྤྱད། །རང་གི་སེམས་ནི་ཡོངས་སུ་འདུལ། །འདི་ནི་སངས་རྒྱས་བསྟན་པ་ཡིན། །ཞེས་སོ། །

འོ་ན་བསླབ་པ་མི་ཉམས་པའི་ཐབས་གང་ཞེ་ན།

 དབང་ཕྱུག་ལུས་གཏོགས་དྲན་པ་བདེ་གཤེགས་ཀྱིས། །

 བགྲོད་པ་གཅིག་པའི་ལམ་དུ་ཉེ་བར་བསྟན། །

 དེ་ནི་བསྒྲིམས་ནས་མངོན་པར་བསྲུང་བགྱི་སྟེ། །

 དྲན་པ་ཉམས་པས་ཆོས་ཀུན་འཇིག་པར་གྱུར། །

སའི་དབང་ཕྱུག་ཅེས་རྒྱལ་པོ་ལ་བོས་ནས་ལུས་ངག་གི་གནས་སྐབས་ཐམས་ཅད་ལ་རྣམ་པར་དཔྱོད་པ་ནི་ལུས་སུ་གཏོགས་པའི་དྲན་པ་སྟེ་འདི་ནི་བདེ་བར་གཤེགས་པ་རྫོགས་པའི་སངས་རྒྱས་ཀྱིས། །ཐར་པ་འདོད་པ་ཐམས་ཅད་འདི་ལ་བརྟེན་དགོས་པའི་ཕྱིར་བགྲོད་པ་གཅིག་པའི་ལམ་དུ་ཉེ་བར་བསྟན་ཏེ། མདོ་ལས། མྱང་འདས་མངོན་དུ་བྱེད་པའི་ལམ། །ལུས་སུ་གཏོགས་པའི་དྲན་པའོ། །ཞེས་དང༌། ཞི་བ་ལྷས། དེ་བས་དྲན་པ་ཡིད་སྒོ་ནས། །གུད་དུ་ནམ་ཡང་མི་གཏོང་ངོ༌། །ཞེས་སོ། །དེ་ལྟར་ལུས་སུ་གཏོགས་པའི་དྲན་པ་དེ་ནི་ཤིན་ཏུ་བསྒྲིམས་ནས་མངོན་པར་བསྲུང་བའི་བགྱི་སྟེ། །ཇི་ལྟར་བསྒྲིམ་ན། སྤྱོད་འཇུག་ལས། ཡུངས་མར་བཀང་བའི་སྣོད་བསྐུར་ལ། །རལ་གྲི་ཐོགས་པས་དྲུང་བསྡད་དེ། །བོ་ན་གསོད་བསྡིག་འཇིགས་པ་ལྟར། །བརྟུལ་ཞུགས་ཅན་གྱིས་དེ་བཞིན་བསྒྲིམ། །ཞེས་སོ། །དེ་ལྟར་མ་བསྒྲིམ་ན་ཅི་འགྱུར་ཞེ་ན། སེམས་མ་བསྒྲིམས་པར་དྲན་པ་ཉམས་པས་མཐོང་བ་དང་མ་མཐོང་བའི་ཟག་བཅས་ཟག་མེད་ཀྱི་དགེ་བའི་ཆོས་ཀུན་འཇིགས་པར་འགྱུར་བས་སོ། །མདོ་ལས། བདག་གི་ནོར་འདི་བཏང་ལ་ལུས་བསྲུང་ངོ༌། །ནོར་དང་ལུས་ཀྱང་བཏང་ལ་སྲོག་བསྲུང་ངོ༌། །ནོར་དང་ལུས་དང་དེ་བཞིན་སྲོག་རྣམས་དང༌། །ཐམས་ཅད་བཏང་ནས་འདིར་ནི་སེམས་བསྲུང་ངོ༌། །ཞེས་སོ། །

གནས་སྐབས་འཇིགས་ནའང་ཅི་སྟེ་རིམ་གྱིས་གསོ་བའི་ཆོག་གོ་ཞེ་ན།

 ཚེ་ནི་གནོད་མང་རླུང་གིས་བཏབ་པ་ཡི། །

 ཆུ་ཡི་ཆུ་བུར་བས་ཀྱང་མི་རྟག་ན། །

 དབུགས་རྔུབ་དབུགས་དབྱུང་གཉིད་ཀྱིས་ལོག་པ་ལས། །

 སད་ཁོམ་གང་ལགས་དེ་ནི་ངོ་མཚར་ཆེ། །

མི་རིགས་ཏེ་མིའི་ཚེ་ནི་ཕྱི་རོལ་ནས་མི་དང་མི་མིན་གྱིས་འཚེ་བ་དང་ནང་དུ་འབྱུང་བ་འཁྲུགས་པ་སོགས་གནོད་པ་མང་བས་དཔེར་ན་རླུང་གིས་བཏབ་པ་ཡི། །ཆུ་ཡི་ཆུ་བུར་བས་ཀྱང་ཆེས་མི་རྟག་པ་དེའི་ཕྱིར་ན་ནམ་འཇིགས་ངེས་པ་མེད་དེ། །འདི་ལྟར་དབུགས་ནང་དུ་རྔུབ་པ་ལས་མ་ཤི་བར་དབུགས་ཕྱིར་དབྱུང་ཁོམས་པ་དང་ཤེས་པ་ནང་དུ་སྡུད་པའི་གཉིད་ཀྱིས་ལོག་པ་ལས། །དེའི་བར་དུ་མ་ཤི་བར་སླར་གཉིད་སད་ཁོམས་པའི་གནས་སྐབས་གང་ལགས་པ་དེ་ནི་ངོ་མཚར་ཆེ་བ་ཡིན་ཏེ། སློབ་སྤྲིང་ལས། མར་མེ་མེ་ལྕེ་ཤུགས་དྲག་རླུང་གིས་བཏབ་པ་ལྟར། །ཚེ་འདི་སྐད་ཅིག་གནས་པའི་གདེངས་ཀྱང་ཡོད་མ་ཡིན། །ཞེས་དང༌། རྒྱ་ཆེ་རོལ་པ་ལས། འགྲོ་བའི་ཚེ་འགྲོ་ནམ་མཁའི་གློག་འདྲ་སྟེ། །རི་གཟར་འབབ་ཆུ་ལྟ་བུར་མྱུར་མགྱོགས་འགྲོ། །ཞེས་སོ། །

ལུས་རྟེན་ཡང་སྙིང་པོ་མེད་དམ་ཞེ་ན།

 ལུས་མཐའ་ཐལ་བ་མཐར་སྐམ་མཐར་འདྲུལ་ཞིང༌། །

 ཐ་མར་མི་གཙང་སྙིང་པོ་མ་མཆིས་པ། །

 རྣམ་པར་འཇིག་དེངས་མྱགས་པར་འགྱུར་བ་སྟེ། །

 སོ་སོར་འགྱེས་ཆོས་ཅན་དུ་མཁྱེན་པར་མཛོད། །

མེད་དེ་ལུས་ཀྱི་མཐའ་ནི་ཤི་བའི་ཚེ་མེས་བསྲེགས་པས་ཐལ་བའམ་ཡང་ན་མཐར་ཉི་མས་སྐམ་པའམ་ཡང་ན་མཐར་ཆུས་འདྲུལ་ཞིང༌། །ཡང་ན་ཐ་མར་ལུས་ཁ་ཕྱེ་ནས་ནང་ཁྲོལ་སོགས་ཕྱིར་ཕྱུང་ན་མི་གཙང་བར་འགྱུར་བས་སྙིང་པོ་ཏིལ་འབྲུ་ཙམ་ཡང་མ་མཆིས་པ། །ཡན་ལག་སོགས་སོ་སོར་རྣམ་པར་འཇིག་ཅིང་རུས་པ་རྡུལ་ཕྲན་དུ་དེངས་ལ་ཤ་ཡང་རུལ་ན་མྱགས་པར་འགྱུར་བ་སྟེ། །དེས་ནང་ད་ལྟ་ནས་སྙིང་པོ་མེད་པའི་ལུས་ལ་ཆགས་པ་སྤོང་སྟེ་སོ་སོར་དགྱེས་པའི་ཆོས་ཅན་དུ་མཁྱེན་པར་མཛོད་ཅིག་ཅེས་པ་སྟེ། སྤྱོད་འཇུག་ལས། ཐོག་མར་པགས་པའི་རིམ་པ་འདི། །རང་གི་བློ་ཡིས་ཐ་དད་ཕྱེ། །འདི་ལ་སྙིང་པོ་ཅི་ཡོད་ཅེས། །བདག་ཉིད་ཀྱིས་ནི་བལྟ་བར་བྱ། །ཞེས་སོ། །

ངེས་པར་འཇིག་གམ་ཞེ་ན།

 ས་དང་ལྷུན་པོ་རྒྱ་མཚོ་ཉི་མ་བདུན། །

 འབར་བས་བསྲེགས་པའི་ལུས་ཅན་འདི་དག་ཀྱང༌། །

 ཐལ་བ་ཡང་ནི་ལུས་པར་མི་འགྱུར་ན། །

 ཤིན་ཏུ་ཉམ་ཆུང་མི་ལྟ་སྨོས་ཅི་འཚལ། །

འདི་ལྟར་སྲ་ཞིང་བརྟན་པའི་སའི་དཀྱིལ་འཁོར་དང་རི་རྒྱལ་ལྷུན་པོ་གསེར་རི་རྒྱ་མཚོ་དང་བཅས་པ་རྣམས་ཀྱང་ནམ་ཞིག་བསྐལ་པའི་ཐ་མར་ཉི་མ་བདུན། །ཤར་ནས་མེ་ལྕེ་གཅིག་ཏུ་འབར་བས་བསྲེགས་པས་ས་གཞི་རི་མཚོ་དང་བཅས་པའི་གཟུགས་ཅན་ནམ་ལུས་ཅན་འདི་དག་ཀྱང༌། །མཐར་རླུང་གིས་གཏོར་ནས་ཐལ་བ་ཙམ་དུ་ཡང་ནི་ལུས་པར་མི་འགྱུར་བར་འཇིག་ན། །ཤིན་ཏུ་ཉམས་ཆུང་པའི་མི་ཡི་ལུས་འཇིག་པ་ལྟ་སྨོས་ཀྱང་ཅི་འཚལ་ཏེ་ངེས་པར་འཇིག་གོ་ཞེས་པ་སྟེ། རྒྱལ་སྲས་ཐོགས་མེད་བཟང་པོས། རིན་ཆེན་བཞི་ལས་གྲུབ་པའི་ལྷུན་པོ་ཡང༌། །རབ་འབར་མེ་དང་ཕྲད་ཚེ་མིག་སྨན་གྱི། །རིལ་བུ་ཙམ་ཡང་ལུས་པར་མི་འགྱུར་ན། །རུལ་བའི་ལུས་འདི་གཏན་དུ་གནས་སམ་ཀྱེ། །ཞེས་སོ། །

འོ་ན་རྟག་པ་འགའ་ཡང་མེད་དམ་ཞེ་ན།

 དེ་ལྟར་འདི་ཀུན་མི་རྟག་བདག་མེད་དེ། །

 སྐྱབས་མེད་མགོན་མེད་གནས་མེད་དེ་སླད་དུ། །

 འཁོར་བ་ཆུ་ཤིང་སྙིང་པོ་མེད་པ་ལ། །

 མི་མཆོག་ཁྱོད་ཀྱིས་ཐུགས་ནི་དབྱུང་བར་མཛོད། །

མེད་དེ་དེ་ལྟར་ཕྱི་ནང་གི་དངོས་པོ་འདི་ཀུན་འདུས་བྱས་ཡིན་པའི་ཕྱིར་མི་རྟག་ཅིང་དབང་བྱེད་པ་པོ་མེད་པའི་ཕྱིར་བདག་པོ་མེད་དེ། །འཇིགས་པའི་ཆོས་ཅན་ཡིན་པའི་ཕྱིར་སྐྱོབ་བྱེད་ཀྱི་སྐྱབས་མེད་སྡུག་བསྔལ་གྱི་རང་བཞིན་ཡིན་པའི་ཕྱིར་ཕན་འདོགས་པའི་མགོན་མེད་ངེས་པ་མེད་པའི་ཕྱིར་རྟེན་འཆར་བའི་གནས་མེད་པས་སྐྱོ་བ་སྐྱེ་བའི་འོས་ཡིན་པས་དེ་ཡི་སླད་དུ། །འཁོར་བ་ཆུ་ཤིང་ལྟར་སྙིང་པོ་མེད་པ་འདི་ལ། །མི་མཆོག་ཁྱོད་ཀྱི་ཐུགས་ནི་ངེས་པར་དབྱུང་བར་མཛོད་ཅིག་ཅེས་པ་སྟེ། ཀློང་ཆེན་རབ་འབྱམས་བཟང་པོའི་ཞལ་སྔ་ནས། དེ་ལྟར་ཕུན་ཚོགས་སྣང་བའི་འཇིག་རྟེན་ཡང༌། །མི་བརྟན་མེད་པར་འགྱུར་བའི་སྐབས་ཡོད་ན། །སྲིད་ལ་དགའ་བའི་རང་བཞིན་དེ་སྤངས་ཏེ། །ཞི་བདེ་ཐར་པའི་བྱང་ཆུབ་སྒྲུབ་པར་མཛོད། །ཅེས་སོ། །

རེ་ཞིག་མི་རྟག་པས་འཇིགས་ཀྱང་སླར་ལུས་རྟེན་རྙེད་པས་སོ་ཞེ་ན།

 རྒྱ་མཚོ་གཅིག་གནས་གཉའ་ཤིང་བུ་ག་དང༌། །

 རུས་སྦལ་ཕྲད་པ་བས་ཀྱང་དུད་འགྲོ་ལས། །

 མི་ཉིད་ཆེས་ཐོབ་དཀའ་བས་མི་དབང་གིས། །

 དམ་ཆོས་སྤྱོད་པས་དེ་འབྲས་མཆིས་པར་མཛོད། །

རྙེད་པར་དཀའ་སྟེ་དཔེར་ན་འཇིག་རྟེན་རྒྱ་མཚོ་ཆེན་པོ་གཅིག་ཏུ་གྱུར་པ་ཞིག་ལ་རུས་སྦལ་ཞར་བ་ལོ་བརྒྱ་བརྒྱ་ན་ལན་རེ་སྟེང་དུ་འབྱུང་བ་ཞིག་གནས་ལ་དེ་ན་གཉའ་ཤིང་བུ་ག་གཅིག་པ་རླུང་གིས་ཕྱོགས་ཐམས་ཅད་དུ་བསྐྱོད་པ་དེའི་བུ་ག་དང༌། །རྒྱ་མཚོའི་ཞབས་ཀྱི་རུས་སྦལ་ལོང་བའི་མགྲིན་པ་ཕྲད་པ་བས་ཀྱང་དུད་འགྲོ་སོགས་ཀྱི་གནས་ལས་ཐར་ཏེ། །མི་ཉིད་ཆེས་ཐོབ་པར་དཀའ་བས་མི་དབང་རང་གིས། །སྐུ་ཚེ་འདི་ལ་དམ་པའི་ཆོས་ཡང་དག་པར་སྤྱོད་པས་མི་ལུས་དེ་ཉིད་འབྲས་བུ་མཆིས་པར་མཛོད་ཅིག་ཅེས་པ་སྟེ། མཁས་མཆོག་ཙནྡྲ་གོ་མིའི་ཞལ་སྔ་ནས། གང་ཞིག་ཐོབ་ནས་སྐྱེ་བའི་རྒྱ་མཚོ་མཐར་བྱེད་ཅིང༌། །བྱང་ཆུབ་མཆོག་གི་ས་བོན་དགེ་བའང་འདེབས་བྱེད་པ། །ཡིད་བཞིན་ནོར་བུ་ལས་ཀྱང་ཡོན་ཏན་ཆེས་ལྷག་པའི། །མི་ཉིད་དེ་ནི་སུ་ཞིག་འབྲས་བུ་མེད་པར་བྱེད། །སེམས་ཀྱི་སྟོབས་ཆེ་མི་ཡིས་རྙེད་པ་གང་ཡིན་པ། །ལམ་དེ་ལྷ་དང་ཀླུ་ཡིས་མི་རྙེད་ལྷ་མིན་དང༌། །མཁའ་ལྡིང་རིག་འཛིན་མིའམ་ཅི་དང་ལྟོ་ཕྱེས་མིན། །ཞེས་སོ། །

དེ་ལྟ་བུའི་ལུས་རྟེན་རྙེད་དུས་དམ་པའི་ཆོས་ལ་མ་སྤྱོད་ན་ཅི་འགྱུར་ཞེ་ན།

 གང་ཞིག་གསེར་སྣོད་རིན་ཆེན་སྤྲས་པ་ཡིས། །

 ངན་སྐྱུགས་འཕྱག་པར་བགྱིད་པ་དེ་བས་ནི། །

 གང་ཞིག་མི་རུ་སྐྱེས་ནས་སྡིག་པ་དག །

 བགྱིད་པ་དེ་ནི་ཆེས་རབ་བླུན་པ་ལགས། །

ཤིན་ཏུ་བླུན་པར་འགྱུར་ཏེ་དཔེར་ན་གང་ཟག་གང་ཞིག་གསེར་ལས་བྱས་པའི་སྣོད་བཟང་པོ་རིན་ཆེན་གཡུ་སོགས་སྣ་ཚོགས་པའི་རྒྱན་གྱིས་སྤྲས་པ་དེ་ཡིས། །འོས་པ་མ་ཡིན་པ་བཤང་གཅིན་སོགས་ངན་སྐྱུགས་མི་གཙང་བ་བཟོད་པའམ་འཕྱག་པར་བགྱིད་ན་གནས་མ་ཡིན་པར་སྤྱོད་པའི་ཕྱིར་ཀུན་གྱིས་བླུན་པོའོ་ཞེས་སྨད་པ་དེ་བས་ནི། །གང་ཞིག་སྐྱེ་བ་དཀའ་བའི་མི་རུ་སྐྱེས་ནས་དམ་པའི་ཆོས་ལ་མི་སྤྱོད་པར་སྡིག་པ་མི་དགེ་བའི་ལས་དག་ལ། །སྤྱོད་པ་བགྱིད་པ་དེ་ནི་རྟེན་བཟང་ཆུད་གཟོན་པའི་ཕྱིར་སྔར་གྱི་དེ་བས་ཆེས་རབ་ཏུ་བླུན་པོ་ལགས་ཏེ། སྤྱོད་འཇུག་ལས། འདི་འདྲའི་དལ་བ་རྙེད་གྱུར་ནས། །བདག་གིས་དགེ་གོམས་མ་བྱས་ན། །འདི་ལས་བསླུས་པ་གཞན་མེད་དེ། །འདི་ལས་རྨོངས་པའང་གཞན་མེད་དོ། །ཞེས་སོ། །

ད་རེས་ཐར་པའི་རྒྱུ་ཚོགས་ཚང་ངམ་ཞེ་ན།

 མཐུན་པར་གྱུར་པའི་ཡུལ་ན་གནས་པ་དང༌། །

 སྐྱེས་བུ་དམ་པ་ལ་ནི་བསྟེན་པ་དང༌། །

 བདག་ཉིད་ལེགས་སྨོན་སྔོན་ཡང་བསོད་ནམས་བགྱིས། །

 འཁོར་ལོ་ཆེན་པོ་བཞི་ནི་ཁྱོད་ལ་མངའ། །

ཚང་སྟེ་ད་རེས་འཕགས་ལམ་སྐྱེ་བ་དང་མཐུན་པར་གྱུར་པའི་མཐུན་རྐྱེན་འཛོམས་པའི་ཡུལ་འཛམ་གླིང་ལས་ཀྱི་ས་པའི་མིའི་ལུས་སུ་སྐྱེས་ནས་དམ་པའི་ཆོས་དར་བའི་ཞིང་དུ་གནས་པ་དང༌། །རང་ལ་བླང་དོར་གྱི་གནས་སྟོན་པའི་སྐྱེས་བུ་དམ་པ་དགེ་བའི་བཤེས་གཉེན་ལ་ནི་བསྟེན་དུ་ཡོད་པ་དང༌། །བདག་ཉིད་ཐར་པའི་ལམ་ལ་ལེགས་པར་སྨོན་པའི་འདུན་པ་ཡོད་པ་དང་ཐར་པའི་རྒྱུ་སྐྱེ་བ་སྔོན་ཡང་བསོད་ནམས་བགྱིས་པས་ལས་ཀྱི་འཕྲོ་ཡོད་པ་སྟེ་བཞི་ནི་ཤིང་རྟའི་འཁོར་ལོ་དང་འདྲ་སྟེ། དཔེར་ན་ཤིང་རྟ་དེ་ཉིད་ཀྱིས་བགྲོད་བྱའི་གནས་སུ་བདེ་བླག་ཏུ་ཕྱིན་པ་ལྟར་རྒྱུ་འདི་དག་ཀྱང་ཐར་པ་བདེ་བླག་ཏུ་བགྲོད་ནུས་པའི་ལུས་རྟེན་གྱི་འཁོར་ལོ་ཆེན་པོ་བཞི་ནི་མི་དབང་ཁྱོད་ལ་མངའ་བའོ་ཞེས་པ་སྟེ། སྤྱོད་འཇུག་ལས། དེ་བཞིན་གཤེགས་པ་འབྱུང་བ་དང༌། །དད་དང་མི་ལུས་ཐོབ་པ་དང༌། །དགེ་གོམས་རུང་བ་དེ་ལྟ་བུ། །དཀོན་ན་ནམ་ཞིག་ཐོབ་པར་འགྱུར། །ཞེས་སོ། །

དེ་དག་ལས་གང་གཙོ་ཞེ་ན།

 དགེ་བའི་བཤེས་གཉེན་བསྟེན་པ་ཚངས་པར་སྤྱོད། །

 ཡོངས་སུ་རྫོགས་པར་ཐུབ་པས་གསུངས་དེའི་ཕྱིར། །

 སྐྱེས་བུ་དམ་པ་བསྟེན་བགྱི་རྒྱལ་བ་ལ། །

 བརྟེན་ནས་རབ་ཏུ་མང་པོས་ཞི་བ་ཐོབ། །

དེའི་ནང་ནས་དགེ་བའི་བཤེས་གཉེན་བསྟེན་པ་ནི་གཙོ་ཆེ་ཞིང་ཚངས་པ་ནི་གཙང་བའི་དོན་གྱིས་ཐར་པའམ་མྱང་འདས་དང་དེའི་ཆེད་དུ་སྤྱོད་པ་ནི་ལམ་ཞེས་བཤད་པས། ལམ་དང་འབྲས་བུའི་ཆོས་ཐམས་ཅད་ཡོངས་སུ་རྫོགས་པར་འཐོབ་ཅེས་ཐུབ་པས་གསུངས་ཏེ། སྡུད་པ་ལས། སངས་རྒྱས་ཆོས་རྣམས་དགེ་བའི་བཤེས་ལ་བརྟེན་ཏོ་ཞེས། །ཡོན་ཏན་ཀུན་གྱི་མཆོག་མངའ་རྒྱལ་བས་དེ་སྐད་གསུངས། །ཞེས་སོ། རྒྱུ་མཚན་དེའི་ཕྱིར། །སྐྱེས་བུ་དམ་པ་དགེ་བའི་བཤེས་གཉེན་ལ་རྟག་ཏུ་བསྟེན་པར་བགྱི་འོས་ཏེ་དེའི་དགོས་པ་ནི་དཔེར་ན་རྒྱལ་བ་རྫོགས་པའི་སངས་རྒྱས་ལ། །བརྟེན་ནས་སྔོན་སྐྱེ་བོ་མཐའ་ཡས་པ་རབ་ཏུ་མང་པོས་ཞི་བ་ཐོབ་པ་བཞིན་ཏེ། སྐྱེ་རབས་ལས། དམ་པ་རྣམས་ནི་སུས་ཀྱང་མི་བསྲིང་སྟེ། །དུལ་བའི་ཚུལ་གྱིས་བཤེས་གཉེན་བསྟེན་པར་བྱ། །དེ་དང་ཉེ་ན་དེ་ཡི་ཡོན་ཏན་རྡུལ། །ཆེད་དུ་མ་བསྒོམ་པ་ཡང་གོམ་པར་འགྱུར། །ཞེས་སོ། །དེ་ལ་དགེ་བའི་བཤེས་གཉེན་གྱི་མཚན་ཉིད་གང་ཞེ་ན། མདོ་སྡེ་རྒྱན་ལས། བཤེས་གཉེན་དུལ་བ་ཞི་བ་ཉེར་ཞི་བ། །ཡོན་ཏན་བརྩོན་བཅས་ལྷག་པར་ལུང་གིས་ཕྱུག །དེ་ཉིད་རབ་ཏུ་རྟོགས་པ་སྨྲ་མཁས་ལྡན། །བརྩེ་བའི་བདག་ཉིད་སྐྱོ་ངལ་སྤངས་ལ་བསྟེན། །ཞེས་སོ། །ཇི་ལྟར་བསྟེན་པའི་ཚུལ་ཡང་དེ་ཉིད་ལས། བཀུར་སྟིས་མཉེས་པ་དག་དང་རིམ་འགྲོ་དང༌། །སྒྲུབ་པའི་སྒོ་ནས་བཤེས་གཉེན་བསྟེན་པར་བྱ། །ཞེས་སོ། །

ལུས་རྟེན་འདིའི་མཐུན་རྐྱེན་དགེ་བའི་བཤེས་གཉེན་ཡིན་མོད་འགལ་རྐྱེན་གང་ཞེ་ན།

 ལོག་པར་ལྟ་བ་འཛིན་དང་དུད་འགྲོ་དང༌། །

 ཡི་དྭགས་ཉིད་དང་དམྱལ་བར་སྐྱེ་བ་དང༌། །

 རྒྱལ་བའི་བཀའ་མེད་པ་དང་མཐའ་འཁོབ་ཏུ། །

 ཀླ་ཀློར་སྐྱེ་དང་གླེན་ཞིང་ལྐུགས་པ་ཉིད། །

 ཚེ་རིང་ལྷ་ཉིད་གང་ཡང་རུང་བར་ནི། །

 སྐྱེ་བ་ཞེས་བགྱི་མི་ཁོམ་སྐྱོན་བརྒྱད་པོ། །

 དེ་དག་དང་བྲལ་ཁོམ་པ་རྙེད་ནས་ནི། །

 སྐྱེ་བ་བཟློག་པའི་སླད་དུ་འབད་པར་མཛོད། །

རྒྱུ་འབྲས་ལ་སྐུར་པ་འདེབས་ཏེ་ལོག་པར་ལྟ་བ་འཛིན་པ་དང་དུད་འགྲོ་དང༌། །ཡི་དྭགས་ཉིད་དང་དམྱལ་བར་སྐྱེ་བ་སྟེ་ངན་སོང་གསུམ་དང༌། །རྒྱལ་བའི་བཀའ་མེད་པ་སྟེ་སངས་རྒྱས་མ་བྱོན་པའི་ཞིང་དང་བྱོན་ཀྱང་དེའི་བཀའ་མི་ཐོས་པའི་ཡུལ་མཐའ་འཁོབ་ཏུ། །ཀླ་ཀློར་སྐྱེ་བ་དང་ཡུལ་དབུས་སུ་སྐྱེས་ཀྱང་ཡིད་དབང་ལ་སྐྱོན་ཞུགས་པའི་གླེན་ཞིང་ལྐུག་པ་ཉིད་དང་། །འདུ་ཤེས་མེད་པའི་ཚེ་རིང་ལྷ་ཉིད་དེ་བརྒྱད་པོ་གང་ཡང་རུང་བར་ནི། །མི་ཁོམས་པར་སྐྱེ་བ་ཞེས་བགྱི་སྟེ། ཡིད་བཞིན་མཛོད་ལས། དམྱལ་བ་ཡི་དྭགས་དུད་འགྲོ་ཚེ་རིང་ལྷ། །ཀླ་ཀློ་ལོག་ལྟ་སངས་རྒྱས་ཀྱིས་སྟོངས་པ། །ལྐུག་པ་འདི་དག་ཆོས་ཀྱི་སྣོད་མི་རུང༌། །ཞེས་སོ། །ཅིའི་ཕྱིར་ཞེ་ན། ཆོས་བྱེད་དུ་མི་ཁོམས་པས་ན་ཐར་ལམ་སྒྲུབ་པའི་སྐབས་མེད་པའི་ཕྱིར་རོ། །དེ་ལྟར་མི་དབང་ཁྱོད་ཀྱིས་གནས་ཀྱི་སྐྱོན་བརྒྱད་པོ། །དེ་དག་དང་བྲལ་ཏེ་ཁོམས་པའམ་དལ་བའི་རྟེན་བཟང་པོ་རྙེད་ནས་ཡོད་པའི་དུས་སུ་ནི། །སྙིང་སྟོབས་བསྐྱེད་དེ་ད་ཕན་ཆད་འཁོར་བར་སྐྱེ་བ་ཟློག་པའི་སྟེ་སླར་མི་སྐྱེ་བའི་སླད་དུ་ཐོས་བསམ་སྒོམ་པའི་ལམ་ལ་འབད་པར་མཛོད་ཅིག་ཅེས་པ་སྟེ། རྒྱུད་བླ་མ་ལས། ཤེས་རབ་ལས་གཞན་དེ་དག་ནི། །སྤོང་རྒྱུ་གཞན་མེད་དེ་ཡི་ཕྱིར། །ཤེས་རབ་མཆོག་ཡིན་དེའི་གཞི་ནི། །ཐོས་པ་དེའི་ཕྱིར་ཐོས་པ་མཆོག །ཅེས་པ་དང༌། སྐྱེས་རབས་ལས། ཐོས་པའི་རྗེས་སུ་སྒྲུབ་ལ་ངེས་པར་སྦྱོར། །སྐྱེ་བའི་རྫོང་ལས་ཚེགས་ཆུང་ཐར་བར་འགྱུར། །ཞེས་སོ། །

འཁོར་བར་སྐྱེ་བ་དེ་མ་ཟློག་ན་ཉེས་དམིགས་ཅི་ཡོད་ཅེ་ན།

 དེས་པ་འདོད་པས་ཕོངས་དང་འཆི་བ་དང༌། །

 ན་དང་རྒ་སོགས་སྡུག་བསྔལ་དུ་མ་ཡི། །

 འབྱུང་གནས་འཁོར་བ་ལ་ནི་སྐྱོ་མཛད་ཅིང༌། །

 འདི་ཡི་ཉེས་པ་ཤས་ཀྱང་གསན་པར་མཛོད། །

དེས་པ་ཞེས་རྒྱལ་པོ་ལ་བོས་ནས་འཁོར་བ་འདི་ནང་ཟས་གོས་སོགས་འདོད་པས་ཕོངས་པ་དང་མཐར་རིགས་མཐུན་བཏང་བའི་འཆི་བ་དང༌། །གནས་སྐབས་སུ་འབྱུང་བ་འཁྲུགས་པའི་ན་བ་དང་ན་ཚོད་འགྱུར་བའི་རྒ་བ་ལ་སོགས་པའི་ལུས་སེམས་ཀྱི་སྡུག་བསྔལ་གཉིས་དང་རྩ་བའི་སྡུག་བསྔལ་གསུམ་སོགས་སྡུག་བསྔལ་དུ་མ་ཡི། །འབྱུང་གནས་ཡིན་པས་འཁོར་བ་འདི་ལ་ནི་སྐྱོ་ཤས་དང་ངེས་འབྱུང་སྟེ་སྐྱེ་བར་མཛོད་ཅིག་ཅེས་པ་སྟེ། བཞི་བརྒྱ་པ་ལས། མཆོག་ལ་ཡིད་ཀྱི་སྡུག་བསྔལ་དང༌། །ཐ་མལ་རྣམས་ལ་ལུས་ཀྱི་སོ། །སྡུག་བསྔལ་གཉིས་ཀྱི་འཇིག་རྟེན་འདི། །ཉིན་རེ་ཉིན་རེ་བཞིན་དུ་འཇོམས། །ཞེས་དང༌། མཛོད་ལས། སྡུག་བསྔལ་ཉིད་གསུམ་དང་ལྡན་ཕྱིར། །ཅི་རིགས་མ་ལུས་སྡུག་བསྔལ་ལོ། །ཞེས་སོ། །འཁོར་བ་འདི་ལ་ཉེས་དམིགས་དུ་མ་ཡོད་དམ་ཞེ་ན། །འཁོར་བ་འདི་ཡི་ཉེས་པའི་ཚོགས་མཐའ་དག་བརྗོད་ཀྱིས་མི་ལངས་ཀྱི་དེར་མི་སྐྱེ་བའི་ཐབས་སུ་ཁྱོད་ལ་ཆ་ཤས་ཙམ་ངས་ཀྱང་བརྗོད་ཀྱིས་གསན་པར་མཛོད་ཅིག །

ཇི་ལྟར་ཞེ་ན།

 ཕ་ནི་བུ་ཉིད་མ་ནི་ཆུང་མ་ཉིད། །

 སྐྱེ་བོ་དགྲར་གྱུར་པ་དག་བཤེས་ཉིད་དང༌། །

 བཟློག་པ་ཉིད་དུ་མཆི་བས་དེ་སླད་དུ། །

 འཁོར་བ་དག་ན་ངེས་པ་འགའ་མ་མཆིས། །

འཁོར་བ་ན་འཁོར་བའི་ཚེ་རེས་འགའ་ཕ་ནི་བུ་ཉིད་དུ་འགྱུར་བ་དང་དེ་བཞིན་དུ་རེས་འགའ་མ་ནི་ཆུང་མ་ཉིད་དང༌། །རེས་འགའ་སྐྱེ་བོ་དགྲར་ཟླ་གྱུར་པ་དག་ཀྱང་གཞན་དུ་མཛའ་བཤེས་ཉིད་དང༌། །དེ་ལས་བཟློག་པ་བུ་ཡང་ཕ་ཉིད་དུ་འགྱུར་བ་སོགས་མཆིས་པས་རྒྱུ་མཚན་དེའི་སླད་དུ། །འཁོར་བ་དག་ན་དགྲ་གཉེན་གྱི་ངེས་པ་འགའ་ཡང་མ་མཆིས་པས་དགྲ་གཉེན་གྱི་ཕྱོགས་ལ་ཆགས་སྡང་སྤོངས་ཤིག་ཅེས་པ་སྟེ། དཔུང་བཟང་གིས་ཞུས་པ་ལས། རེ་ཞིག་གཅིག་ན་དགྲ་ཡང་མཛའ་བོར་འགྱུར། །མཛའ་བོ་ཡང་ནི་དེ་བཞིན་དགྲ་བོར་འགྱུར། །དེ་བཞིན་ཁ་གཅིག་ཀྱང་ནི་བར་མར་འགྱུར། །བར་མ་དེ་ཉིད་ཀྱང་ནི་དགྲ་བོར་འགྱུར། །ཞེས་དང༌། འཕགས་པ་ཀ་ཏ་ཡ་ནས། ཕ་ཤ་ཟ་ཞིང་མ་ལ་བརྡེག །གསོད་པའི་དགྲ་བོ་པང་ན་བཟུང༌། །ཆུང་མས་ཁྱོ་ཡི་རུས་པ་འཆའ། །འཁོར་བའི་ཆོས་ལ་གད་མོ་བྲོ། །ཞེས་སོ། །

དེ་ལྟར་འཁོར་ནས་ཡུན་ཇི་ཙམ་སོང་ཞེ་ན།

 རེ་རེས་རྒྱ་མཚོ་བཞི་བས་ལྷག་པ་ཡི། །

 འོ་མ་འཐུངས་ཏེ་ད་དུང་སོ་སོ་ཡི། །

 སྐྱེ་བོའི་རྗེས་སུ་འབྲང་བའི་འཁོར་བ་པས། །

 དེ་བས་ཆེས་མང་ཉིད་ཅིག་བཏུང་འཚལ་ལོ། །

འཁོར་བ་ལ་ཐོག་མ་མེད་པས་བརྗོད་པར་མི་ནུས་མོད་ཀྱི། འོན་ཀྱང་དཔེ་ཕྱོགས་ཙམ་བརྗོད་ན། སེམས་ཅན་རེ་རེས་ཕྱོགས་ཀྱི་རྒྱ་མཚོ་ཆེན་པོ་བཞི་བས་མང་བའམ་ལྷག་པ་ཡི། །འོ་མ་འཐུངས་ཏེ་ལུས་བླང་ཟིན་ཀྱང་ད་དུང་དེས་ཀྱང་མི་ངོམས་པར་འཕགས་ལམ་མ་ཐོབ་ཀྱི་བར་དུ་སོ་སོ་ཡི། །སྐྱེ་བོའི་ལམ་གྱི་རྗེས་སུ་འབྲང་བའི་འཁོར་བ་པས། །སྔར་གྱི་དེ་བས་ཆེས་མང་བ་ཉིད་ཅིག་བཏུང་བ་ཤེས་འཚལ་ལོ། །ཅི་ཕྱིར་ཞེ་ན། འཁོར་བ་ལ་ཕྱིས་མཐའ་མེད་པའི་ཕྱིར་ཏེ། རྩ་ཤེར་ལས། སྔོན་མཐའ་མངོན་ནམ་ཞེས་ཞུས་ཚེ། །ཐུབ་པ་ཆེན་པོས་མིན་ཅེས་གསུངས། །འཁོར་བ་ཐོག་མ་མཐའ་མ་མེད། །དེ་ལ་སྔོན་དང་ཕྱི་མ་མེད། །ཅེས་སོ། །

འོ་ན་ལུས་ཇི་ཙམ་བོར་ཞེ་ན།

 རེ་རེའི་བདག་ཉིད་རུས་པའི་ཕུང་པོ་ནི། །

 ལྷུན་པོ་མཉམ་པ་སྙེད་ཅིག་འདས་གྱུར་ཏེ། །

 མ་ཡི་ཐུག་མཐའ་རྒྱ་ཤུག་ཚིག་གུ་ཙམ། །

 རིལ་བུར་བགྲངས་ཀྱང་ས་ཡིས་ལང་མི་འགྱུར། །

སེམས་ཅན་རེ་རེས་འཁོར་བར་སྐྱེ་བ་བླངས་པའི་བདག་ཉིད་ཀྱི་ལུས་སྔར་བོར་བའི་རུས་པའི་ཕུང་པོ་ནི། །ཕྱོགས་གཅིག་ཏུ་སྤུངས་ན་རི་རྒྱལ་ལྷུན་པོ་དང་མཉམ་པའི་ཚད་དེ་སྙེད་ཅིག་འདས་པར་གྱུར་ཏེ་ད་དུང་ལམ་མ་འབད་ན་དེ་བས་ཆེས་མང་བའི་རུས་པ་འདོར་དགོས་སོ། །མ་ཡི་གྲངས་ཇི་ཙམ་མཆིས་ཞེས་ན། སེམས་ཅན་གཅིག་གི་ཕུང་པོ་ཉིང་མཚམས་སྦྱོར་བའི་མ་ཡི་གྲངས་ཀྱི་ཐུག་མཐའ་ནི་མཚོན་པར་མི་ནུས་ཏེ་དཔེར་ན་ས་ཆེན་པོ་འདི་ལས་རྒྱ་ཤུག་གི་ཚིག་གུ་ཙམ་གྱི། །རིལ་བུ་བཅད་དེ་བགྲངས་ཀྱང་ས་ཡིས་ལང་བར་མི་འགྱུར་བར་འཛད་ཀྱི་སེམས་ཅན་གཅིག་གི་མར་གྱུར་པའི་གྲངས་ནི་ཟད་པར་མི་འགྱུར་ཏེ། མདོ་ལས། དགེ་སློང་དག་དཔེར་ན་སྐྱེས་བུ་འགའ་ཞིག་གིས་ས་ཆེན་པོ་འདི་ལས་རྒྱ་ཤུག་ཚིག་གུ་ཙམ་གྱི་རིལ་བུ་ཐོགས་ཏེ། འདི་ནི་བདག་གི་མའོ། །འདི་ནི་བདག་གི་དེའི་མའོ་ཞེས་འདོར་བར་བྱེད་ན། དགེ་སློང་དག་ས་ཆེན་པོའི་འཇིམ་པ་ནི་ཆེས་སྔར་ཟད་པར་འགྱུར་གྱིས། མི་རྣམས་ཀྱི་མ་ཡི་བརྒྱུད་ནི་དེ་ལྟར་མ་ཡིན་ནོ། །ཞེས་དང༌། སློབ་སྤྲིང་ལས། གང་གི་ལྟོ་བར་མ་ཉལ་སེམས་ཅན་དེ་མེད་ན། །འགྲོ་བ་ལན་བརྒྱར་མ་སོང་འགྲོ་དེ་གང་ཞིག་ཡོད། །གང་དུ་མ་སོང་ནམ་མཁའི་ཕྱོགས་དེའང་ཡོད་མིན་ན། །སྔོན་ཆད་ལན་མང་མ་མྱོང་སྡུག་བསྔལ་དེ་ཡོད་མིན། །ཅེས་སོ། །

གལ་ཏེ་འགྲོ་བ་གཞན་ལ་ཡིད་བརྟན་མེད་ཀྱང་ལྷ་དབང་མི་དབང་དག་ལ་ཡིད་བརྟན་ཡོད་དོ་ཞེ་ན།

 བརྒྱ་བྱིན་འཇིག་རྟེན་མཆོད་འོས་གྱུར་ནས་ནི། །

 ལས་ཀྱི་དབང་གིས་ཕྱིར་ཡང་ས་སྟེང་ལྷུང༌། །

 འཁོར་ལོས་སྒྱུར་བ་ཉིད་དུ་གྱུར་ནས་ཀྱང༌། །

 འཁོར་བ་དག་ཏུ་ཡང་བྲན་ཉིད་དུ་འགྱུར། །

ལྷ་ཡི་དབང་པོ་བརྒྱ་བྱིན་ཡང་ལྷའི་འཇིག་རྟེན་གྱི་མཆོད་འོས་སུ་གྱུར་ནས་ནི། །སླར་ལན་གྲངས་གཞན་ལ་མྱོར་འགྱུར་གྱི་ལས་ཀྱི་དབང་གིས་ཕྱིར་ཡང་ས་སྟེང་མི་དང་དུད་འགྲོ་སོགས་སུ་ལྷུང་བ་དང༌། དེ་བཞིན་དུ་མི་དབང་གླིང་བཞིར་གསེར་གྱི་འཁོར་ལོས་བསྒྱུར་བ་ཉིད་དུ་གྱུར་ནས་ཀྱང༌། །སྔོན་གྱི་དགེ་འབྲས་ཟད་དེ་ལས་ཀྱི་དབང་གིས་འཁོར་བ་དག་ཏུ་བྲན་གྱི་ཡང་བྲན་ཉིད་དུ་སྐྱེ་བར་འགྱུར་བས་དབང་ཆེ་བ་ལ་ཡིད་བརྟན་བྱ་མི་རུང་སྟེ། རྒྱུད་བླ་མ་ལས། ལྷ་ལ་འཆི་འཕོ་མི་ལ་ཡོངས་ཚོལ་སྡུག་བསྔལ་ཞེས་བྱར་རྟོགས་པའི་ཕྱིར། །ཤེས་རབ་ལྡན་པས་ལྷ་མིའི་དབང་ཕྱུག་མཆོག་ལའང་མངོན་པར་འདོད་མི་བྱེད། །ཅེས་སོ། །

འོ་ན་ལྷའི་གྲོགས་དང་གནས་དང་སྐྱེད་ཚལ་དང་ཁྲུས་རྫིང་དག་ལའང་ཡིད་བརྟན་མེད་དམ་ཞེ་ན།

 མཐོ་རིས་བུ་མོའི་ནུ་མ་རྐེད་པ་ལ། །

 རེག་པའི་བདེ་བ་ཡུན་རིང་མྱོང་ནས་སླར། །

 དམྱལ་བར་འཐག་གཅོད་དབད་པའི་འཕྲུལ་འཁོར་གྱི། །

 རེག་པ་ཤིན་ཏུ་མི་བཟད་བསྟེན་འཚལ་ལོ། །

འདོད་པའི་བདེ་བ་གང་ལའང་ཡིད་བརྟན་མི་རུང་སྟེ་གྲོགས་ནི་མཐོ་རིས་ལྷའི་བུ་མོའི་ནུ་མ་དང་རྐེད་པ་ལ། །ལུས་ཀྱི་རེག་པའི་འདོད་པའི་བདེ་བ་ཡུན་རིང་དུ་མྱོང་ནས་སླར། །ལས་ཀྱིས་དབང་གིས་དམྱལ་བར་སྐྱེས་པ་ན་བསྡུས་འཇོམས་རིའི་བར་དུ་འཐག་པ་དང་ཐིག་ནག་ཏུ་མཚོན་གྱིས་གཅོད་པ་དང་ཉེ་འཁོར་དུ་ལྕགས་ཁྱི་སོགས་ཀྱི་མཆེ་སྡེར་གྱིས་དབད་པའི་འཕྲུལ་འཁོར་གྱི། །རེག་པ་ཤིན་ཏུ་མི་བཟད་པ་དག་བསྟེན་དགོས་པས་ཤེས་པར་འཚལ་ལོ། །

 རྐང་པའི་རེག་པས་ནེམས་པར་བདེ་བཟོད་པ། །

 ལྷུན་པོའི་སྤོ་ལ་ཡུན་རིང་གནས་ནས་ནི། །

 སླར་ཡང་མེ་མུར་རོ་མྱགས་རྒྱུ་བ་ཡི། །

 སྡུག་བསྔལ་མི་བཟད་ཕོག་སྙམ་བགྱིད་འཚལ་ལོ། །

གནས་ནི་རིན་པོ་ཆེའི་ས་གཞི་ལ་རྐང་པའི་རེག་པས་མནན་ན་ནེམས་པར་བྱེད་ཅིང་བཏེག་ན་སྤར་བ་འབྱེད་པའི་བདེ་བ་བཟོད་མེད་དུ་སྐྱེད་ནུས་པ་དང་ལྡན་པའི། རིན་ཆེན་བཞི་ལས་གྲུབ་པའི་ལྷུན་པོའི་སྤོ་ལ་ལྷའི་ལོ་སྟོང་སོགས་ཡུན་རིང་དུ་གནས་ཤིང་བདེ་བ་མྱོང་ནས་ནི། །སླར་ཡང་ལས་ཀྱིས་དམྱལ་བ་མེ་མ་མུར་གྱི་འོབས་དང་རོ་མྱགས་ཀྱི་འདམ་དུ་རྒྱུ་བ་ཡི། །སྡུག་བསྔལ་མི་བཟད་པ་དག་ཕོག་པ་སྟེ་མྱོང་དགོས་སོ་སྙམ་དུ་ཡིད་ལ་བགྱིད་འཚལ་ལོ། །

 མཐོ་རིས་བུ་མོས་འབྲོངས་ཤིང་དགའ་བ་དང༌། །

 རྣམ་པར་མཛེས་ཚལ་སོན་པར་རྩེས་ནས་སླར། །

 འདབ་མ་རལ་གྲི་འདྲ་ཚལ་ནགས་རྣམས་ཀྱིས། །

 རྐང་ལག་རྣ་བ་སྣ་གཅོད་འཐོབ་པར་འགྱུར། །

སྐྱེད་ཚལ་ནི་མཐོ་རིས་ལྷའི་བུ་མོ་མང་པོས་རང་གི་རྗེས་སུ་འབྲོངས་ཤིང་དགའ་བའི་ཚལ་དང༌། །རྣམ་པར་མཛེས་པའི་ཚལ་དུ་སོན་ཏེ་འདོད་པའི་དགའ་བ་ལ་ཡུན་རིང་པོར་རྩེས་ནས་སླར་ཡང༌། །ལས་ཀྱིས་དམྱལ་བར་ཤིང་འདབ་མ་རལ་གྲི་དང་འདྲ་བའི་ཚལ་དུ་འཕེན་ནས་ནགས་ཚལ་རལ་གྲིའི་ལོ་མ་ཅན་རྣམས་ཀྱིས། །རྐང་ལག་དང་རྣ་བ་དང་སྣ་སོགས་གཅོད་པའི་སྡུག་བསྔལ་འཐོབ་པར་འགྱུར་རོ་སྙམ་དུ་མཁྱེན་པར་མཛོད་ཅིག །

 དལ་གྱིས་འབབ་པ་ལྷ་ཡི་བུ་མོ་ནི། །

 གདོང་མཛེས་གསེར་གྱི་པདྨ་ལྷན་ཞུགས་ནས། །

 སླར་ཡང་དམྱལ་བའི་ཆུ་བོ་རབ་མེད་པར། །

 ཚ་སྒོ་བཟོད་གླགས་ཆུ་ཚན་འཇུག་འཚལ་ལོ། །

ཁྲུས་རྫིང་ནི་ལྷའི་ཆུ་བོ་དྲོད་འཇམ་དལ་གྱིས་འབབ་པ་ན་ལྷ་ཡི་བུ་མོ་མང་པོ་ནི། །གདོང་མཛེས་པ་ཡིད་དུ་འོང་བ་རྣམས་དང་གསེར་གྱི་པདྨའི་གདན་ལ་ལྷན་ཅིག་ཏུ་ཁྲུས་ལ་ཞུགས་པའི་བདེ་བ་ཡུན་རིང་མྱོང་ནས། །སླར་ཡང་ལས་ཀྱིས་དམྱལ་བའི་ཆུ་བོར་རབ་མེད་པར། །ཚ་སྒོ་ཅན་གྱི་རེག་པ་བཟོད་བརླག་མེད་པའི་ཆུ་ཚན་གྱི་ནང་དུ་དབང་མེད་འཇུག་དགོས་པའང་ཤེས་པར་འཚལ་ལོ་ཞེས་པ་སྟེ། ཡིད་བཞིན་རིན་པོ་ཆེའི་མཛོད་ལས། འཁོར་བའི་གནས་ན་ཡི་བརྟན་དགའ་མེད་དེ། །བདེ་བར་སྣང་ཡང་འགྱུར་བའི་སྡུག་བསྔལ་ཉིད། །གཏན་དུ་འཁོར་བ་ཟོ་ཆུན་འཁྱུད་མོ་འདྲ། །དེ་ཕྱིར་དེ་ལས་ཐར་ཕྱིར་བརྩོན་འཚལ་ལོ། །ཞེས་སོ། །

ཁམས་གོང་མ་ནའང་ཡིད་བརྟན་མེད་དམ་ཞེ་ན།

 ལྷ་ཡུལ་འདོད་བདེ་ཤིན་ཏུ་ཆེན་པོ་དང༌། །

 ཚངས་ཉིད་ཆགས་བྲལ་བདེ་བ་ཐོབ་ནས་སླར། །

 མནར་མེད་མེ་ཡི་བུད་ཤིང་གྱུར་པ་ཡི། །

 སྡུག་བསྔལ་རྒྱུན་མི་འཆད་པ་བསྟེན་འཚལ་ལོ། །

ལྷ་ཡུལ་གོང་མ་གཟུགས་ཁམས་ན་འོག་མའི་འདོད་པའི་བདེ་བ་ལས་འདས་པས་མི་གཡོ་བའི་བདེ་བ་ཤིན་ཏུ་ཆེན་པོ་ཐོབ་པ་དང༌། །ཚངས་པའི་གནས་ཉིད་དུ་སོན་པས་འདོད་པའི་འདོད་ཆགས་དང་བྲལ་བའི་བདེ་བ་ཚད་མེད་ཐོབ་ནས་ཡུན་རིང་མྱོང་ཡང་སླར། །ལན་གྲངས་གཞན་ལ་མྱོང་འགྱུར་གྱི་ལས་ཀྱི་མནར་མེད་དམྱལ་བའི་མེ་ཡི་བུད་ཤིང་ཉིད་དུ་གྱུར་པ་ཡི། །སྡུག་བསྔལ་རྒྱུན་མི་འཆད་ཅིང་བར་མཚམས་མེད་པར་བསྟེན་དགོས་པར་ཤེས་འཚལ་ལོ་ཞེས་པ་སྟེ། སློབ་དཔོན་དཔའ་བོས། ཁྱོད་ཀྱི་བསྟན་ལ་མི་ཕྱོགས་པའི། །སྐྱེ་བོ་མ་རིག་གིས་ལྡོངས་པ། །སྲིད་རྩེའི་བར་དུ་སོང་ནས་ཀྱང༌། །སྡུག་བསྔལ་ཡང་འབྱུང་སྲིད་པ་གྲུབ། །ཅེས་སོ། །

 ཉི་མ་ཟླ་བ་ཉིད་ཐོབ་རང་ལུས་ཀྱི། །

 འོད་ཀྱིས་འཇིག་རྟེན་མཐའ་དག་སྣང་བྱས་ཏེ། །

 སླར་ཡང་མུན་ནག་སྨག་ཏུ་ཕྱིན་གྱུར་ནས། །

 རང་གི་ལག་པ་བརྐྱང་བའང་མི་མཐོང་འགྱུར། །

དེར་མ་ཟད་མཐུ་དང་གཟི་བརྗིད་ལའང་ཡིད་བརྟན་མེད་དེ། དཔེར་ན་ལྷའི་བུ་ཉི་མ་དང་ཟླ་བ་ཉིད་ཀྱི་སྐྱེ་བ་ཐོབ་སྟེ་རང་ལུས་དང་ཁང་བཟང་ཉིད་ཀྱི། །འོད་ཀྱིས་འཇིག་རྟེན་མཐའ་དག་སྣང་བར་བྱས་ཏེ་གསལ་བའི་མཐུ་དང་ལྡན་ཡང་། །སླར་ཡང་ལས་ཀྱིས་གླིང་བར་མུན་ནག་གི་སྨག་རུམ་དག་ཏུ་ཕྱིན་པར་གྱུར་ནས། །སློབ་སྤྲིང་ལས། གཞལ་མེད་ཁང་དུ་ཞུགས་ཏེ་ལྷ་ཡི་ལམ་དུ་བགྲོད་ཀྱང་ནི། །ཕྱིར་ཡང་མི་བཟད་སྐྱབས་མེད་མུན་པ་འཐིབ་པོར་ལྷུང་བར་འགྱུར། །ཞེས་སོ། །༼ཚིག་རྐང་ཐ་མའི་མཆན་འགྲེལ་ཆད། མཆན།༽

འོ་ན་ཡིད་བརྟན་གང་ལ་འཆའ་ཞེ་ན།

 དེ་ལྟར་ནོངས་པར་འགྱུར་འཚལ་བསོད་ནམས་ནི། །

 རྣམ་གསུམ་མར་མེའི་སྣང་བ་རབ་བཞེས་ཤིག །

 གཅིག་པུ་ཉི་མ་ཟླ་བས་མི་བརྫི་བའི། །

 མུན་ནག་མཐའ་ཡས་ནང་དུ་འཇུག་འཚལ་ལོ། །

འཁོར་བ་འདིར་མཐོ་དམན་ངེས་པ་མེད་ཅིང་གང་ལའང་ཡིད་བརྟན་མི་རུང་བར་བཤད་མ་ཐག་པ་དེ་ལྟར་ཉེས་པའམ་ནོངས་པ་ཀུན་འབྱུང་བར་འགྱུར་བའི་ཚུལ་ཤེས་པར་འཚལ་ནས་མི་རྗེ་ཁྱོད་ཀྱིས་དགེ་བའི་བསོད་ནམས་ཀྱི་དངོས་པོ་ནི་ཡིན་བརྟན་དུ་རུང་བ་ཡིན་པས། །སྦྱིན་པ་དང་ཚུལ་ཁྲིམས་དང་སྒོམ་པ་ལས་བྱུང་བའམ་ལུས་དང་ངག་དང་ཡིད་ཀྱི་རང་བཞིན་གྱི་བསོད་ནམས་རྣམ་པ་གསུམ་པོ་ངན་སོང་གི་མུན་པ་སེལ་བྱེད་ཡིན་པས་མར་མེའི་སྣང་བ་ལྟར་བསྟེན་པའམ་རབ་ཏུ་ཉམས་སུ་བཞེས་པར་གྱིས་ཤིག །ཅི་ཕྱིར་ཞེ་ན། རང་ཉིད་གཅིག་པུ་གྲོགས་མེད་པར་ཉི་མ་དང་ཟླ་བའི་འོད་ཀྱིས་གཞོམ་མི་ནུས་པའམ་མི་བརྫི་བའི། །ངན་སོང་གི་མུན་ནག་མཐའ་ཡས་པའི་ནང་དུ་འཇུག་པ་དེའི་ཚེ་བསོད་ནམས་ཀྱི་སྣང་བ་མེད་ན་སྡུག་བསྔལ་བཟོད་དཀའ་བར་མཁྱེན་པར་འཚལ་ལོ་ཞེས་པ་སྟེ། རྒྱ་ཆེར་རོལ་པ་ལས། དགེ་བའི་ལས་བྱས་རྗེས་སུ་འབྲང་བྱེད་ཅིང༌། །ཕྱི་བཞིན་འགྲོ་བར་འགྱུར་བ་མ་གཏོགས་པ། །འདུས་བྱས་དག་ལ་གྲོགས་ཡོད་མ་ཡིན་ཏེ། །སྐྱབས་མེད་གཉེན་བཤེས་མེད་ཅིང་འཁོར་ཡང་མེད། །ཅེས་དང༌། ལས་བརྒྱ་པ་ལས། བསོད་ནམས་དག་ནི་བྱར་འོས་ཏེ། །བསོད་ནམས་མ་བྱས་ཉིད་སྡུག་བསྔལ། །བསོད་ནམས་བྱས་པས་འཇིག་རྟེན་ནི། །འདི་དང་གཞན་དུ་བདེ་བར་འགྱུར། །ཞེས་སོ། །

གལ་ཏེ་དམྱལ་བ་ཞེས་བྱ་བ་དེ་སུ་ལ་སྣང་ཞེ་ན།

 སེམས་ཅན་ཉེས་པར་སྤྱད་པ་སྤྱོད་རྣམས་ལ། །

 ཡང་སོས་ཐིག་ནག་རབ་ཏུ་ཚ་བ་དང༌། །

 བསྡུས་འཇོམས་ངུ་འབོད་མནར་མེད་ལ་སོགས་པའི། །

 དམྱལ་བ་རྣམས་སུ་རྟག་ཏུ་སྡུག་བསྔལ་འགྱུར། །

སེམས་ཅན་སྒོ་གསུམ་གྱི་ཉེས་པར་སྤྱད་པ་བསོད་ནམས་མ་ཡིན་པའི་སྤྱོད་པ་བྱེད་པའི་མི་དགེ་བའི་ལས་ཅན་རྣམས་ལ་སྣང་བའོ། །གྲངས་ཇི་ཙམ་ཞེ་ན། ཡང་སོས་དང་ཐིག་ནག་དང་ཚ་བ་དང་རབ་ཏུ་ཚ་བ་གཉིས་དང༌། །བསྡུས་འཇོམས་དང་་ངུ་འབོད་ཆེ་ཆུང་གཉིས་དང་མནར་མེད་པ་སྟེ་ཚ་བའི་དམྱལ་བ་བརྒྱད་དང་ལ་སོགས་པའི་སོགས་སྒྲས་དེའི་ལྡོག་ཕྱོགས་གྲང་བའི་དམྱལ་བ་བརྒྱད་དང་ཉེ་ཚེ་ཉེ་འཁོར་གཉིས་བསྡུས་པས་དམྱལ་ཁམས་བཅོ་བརྒྱད་དོ། །ཚོར་བ་ཅི་མྱོང་ཞེ་ན། དམྱལ་བའི་གནས་བཅོ་བརྒྱད་པོ་དེ་རྣམས་སུ་སྐྱེས་པ་ཐམས་ཅད་དུས་རྟག་ཏུ་ཚོར་བ་ཚ་གྲང་གི་སྡུག་བསྔལ་མྱོང་བར་འགྱུར་བ་ཁོ་ནའོ། །ཕྱོགས་གང་དུ་ཡོད་ཅེ་ན། མཛོད་ལས། འདི་འོག་སྟོང་ཕྲག་ཉི་ཤུ་ན། །མནར་མེད་པའོ་དེ་ཙམ་མོ། །ཞེས་སོ། །

དེར་སྡུག་བསྔལ་གྱི་རྣམ་གྲངས་ཇི་ཙམ་མྱོང་ཞེ་ན།

 ཁ་ཅིག་ཏིལ་བཞིན་འཚིར་ཏེ་དེ་བཞིན་གཞན། །

 ཕྱེ་མ་ཞིབ་མོ་བཞིན་དུ་ཕྱེ་མར་རློག །

 ཁ་ཅིག་སོག་ལེས་འདྲ་སྟེ་དེ་བཞིན་གཞན། །

 སྟ་རེ་མི་བཟད་སོ་རྣོན་རྣམས་ཀྱིས་གཤོག །

སེམས་ཅན་ཁ་ཅིག་ནི་བསྡུས་འཇོམས་སུ་སྐྱེས་ནས་ལྕགས་ཀྱི་རིའི་བར་དུ་ཏིལ་མར་བཞིན་དུ་འཚིར་ཏེ་ཁྲག་རྒྱུན་ཆུ་ལྟར་འབབ་པ་དང་དེ་བཞིན་དུ་བསྡུས་འཇོམས་གཞན་དག་ཁ་ཅིག་ནི། །ལྕགས་ཀྱི་གཏུན་ཁུང་དུ་འབྲས་ལ་སོགས་པའི་ཕྱེ་མ་ཞིབ་མོ་བཞིན་དུ་ཕྱེ་མར་རློག་པར་བྱེད་དོ། །ཁ་ཅིག་ཐིག་ནག་ཏུ་སྐྱེས་ཏེ་ལུས་ལ་ཐིག་ནག་པོ་བརྒྱད་དང་བཅུ་དྲུག་ཏུ་བཏབ་ཅིང་སོག་ལེ་མེ་འབར་བས་འདྲས་ཏེ་སྡུག་བསྔལ་བ་དང་དེ་བཞིན་གཞན་དག་ཐིག་ནག་པ་ཁ་ཅིག་ནི། །སྟ་རེ་མི་བཟད་པ་སོ་རྣོན་གྲི་ལྟ་བུ་རྣམས་ཀྱིས་ལུས་ལ་གཤོག་པར་བྱེད་དོ། །

 དེ་བཞིན་གཞན་དག་ཁྲོ་ཆུ་བཞུས་པ་ཡི། །

 ཁུ་བ་འབར་བ་འཁྲིགས་པ་ལྡུད་པར་བགྱིད། །

 ཁ་ཅིག་ལྕགས་ཀྱི་གསལ་ཤིང་རབ་འབར་བ། །

 ཚེར་མ་ཅན་ལ་ཀུན་ཏུ་རྒྱུད་པར་བགྱིད། །

དེ་བཞིན་དུ་གཞན་དག་རབ་ཏུ་ཚ་བ་ཁ་ཅིག་ཁྲོ་ཆུ་བཞུས་པ་ཡི། །ཁུ་བ་མེ་འབར་བ་དུ་བ་འཁྲིགས་པ་ཁ་ནང་དུ་ལྡུད་པའམ་བླུགས་པར་བགྱིད་དོ། །ཚ་བ་ཁ་ཅིག་ལྕགས་ཀྱི་གསལ་ཤིང་མེ་རབ་ཏུ་འབར་བ། །རྩེ་མོ་ཚེར་མ་ཅན་ལ་ལུས་ཀུན་ཏུ་བརྒྱུད་པར་བགྱིད་དོ། །

 ཁ་ཅིག་ལྕགས་ཀྱི་མཆེ་བ་ལྡན་པའི་ཁྱི། །

 གཏུམ་པོས་དབད་ཅིང་ལག་པ་གནམ་དུ་བསྒྲེངས། །

 དབང་མེད་གཞན་དག་ལྕགས་མཆུ་རྣོན་པོ་དང༌། །

 སེན་མོ་མི་བཟད་ལྡན་པའི་ཁྭ་རྣམས་འཐོག །

ཉེ་འཁོར་བ་ཁ་ཅིག་རལ་གྲིའི་ཚལ་ན་ལྕགས་ཀྱི་མཆེ་བ་དང་ལྡན་པའི་ཁྱི། །གཏུམ་པོས་ལུས་དབད་ཅིང་ཟོས་པས་ལག་པ་གནམ་དུ་བསྒྲེངས་ཏེ་འོ་དོད་འབོད་དོ། །ཆགས་ཅན་སྔོན་གྱི་བག་ཆགས་ཀྱི་རང་དབང་མེད་པའི་ལས་ཅན་གཞན་དག་ཁ་ཅིག་ཤལ་མ་ལའི་རྩེ་མོ་ལྕགས་མཆུ་རྣོན་པོ་དང༌། །ལྕགས་ཀྱི་སེན་མོའམ་སྡེར་མོ་མི་བཟད་པ་དང་ལྡན་པའི་བྱ་ཁྭ་ཏ་རྣམས་ཀྱིས་མིག་འབྱིན་པ་དང་ཤ་འཐོག་པར་བྱེད་དོ། །

 ཁ་ཅིག་སྲིན་བུ་སྦུར་བ་སྣ་ཚོགས་དང༌། །

 ཤ་སྦྲང་སྦྲང་མ་ནག་པོ་ཁྲི་ཕྲག་དག །

 རེག་ན་མི་བཟད་རྨ་སྲོལ་ཆེར་འབྱིན་པས། །

 ཟ་བར་བགྱིད་ཅིང་འགྲེ་ལྡོག་སྨྲེ་སྔགས་འདོན། །

ཁ་ཅིག་རོ་མྱགས་ཀྱི་འདམ་དུ་སྲིན་བུ་དང་སྦུར་བ་སོ་ཅན་ཐ་དད་པ་སྣ་ཚོགས་དང༌། །ཤ་སྦྲང་དང་སྦྲང་མ་ནག་པོ་ཁྲི་ཕྲག་མང་པོ་དག་གིས། །ལུས་ལ་རེག་པ་ཙམ་ན་ཚོར་བ་མི་བཟད་པའི་རྨ་སྲོལ་ཆེར་འབྱིན་པ་དག་གིས། །ཟ་བར་བགྱིད་ཅིང་སྡུག་བསྔལ་གྱི་ཚོར་བས་ལུས་འགྲེ་ལྡོག་བྱེད་ཅིང་ངག་སྨྲེ་སྔགས་འདོན་པར་བྱེད་དོ། །

 ཁ་ཅིག་མདག་མེ་འབར་བའི་ཚོགས་སུ་ནི། །

 རྒྱུན་མི་འཆད་པར་རབ་བསྲེགས་ཁ་ཡང་བགྲད། །

 ཁ་ཅིག་ལྕགས་ལས་བྱས་པའི་ཟངས་ཆེན་དུ། །

 སྤྱིའུ་ཚུགས་འབྲས་ཀྱི་ཅུང་པེང་བཞིན་དུ་འཚེད། །

ཡང་ཚ་བ་པ་ཁ་ཅིག་ལྕགས་བསྲེགས་ཀྱི་ས་གཞི་མདག་མེ་འབར་བའི་ཚོགས་སུ་ནི། །དུས་རྒྱུན་མི་འཆད་པར་རབ་ཏུ་བསྲེགས་པས་ཁ་ཡང་བགྲད་དེ་མྱོང་བར་བྱེད་དོ། །མནར་མེད་པ་ཁ་ཅིག་ལྕགས་ལས་བྱས་པའི་ཟངས་ཆེན་གྱི་ནང་དུ། །ལུས་སྤྱིའུ་ཚུགས་སུ་འབྲས་ཀྱི་ཅུང་འཕེང་སྟེ་འབྲས་ཟན་གྱི་གོང་བུ་བཙོ་བ་བཞིན་དུ་འཚེད་པར་བྱེད་པས་ཤིན་ཏུ་སྡུག་བསྔལ་བ་སྟེ། ཡིད་བཞིན་མཛོད་ལས། ཡང་སོས་ཕན་ཚུན་མཚོན་གྱིས་བརྡེག་པ་དང༌། །ཐིག་ནག་ལྕགས་ཀྱི་སོག་ལེས་གཤོག་པར་བྱེད། །བསྡུས་འཇོམས་རི་དང་གཏུན་དང་ལྗོངས་སུ་འཐག །ངུ་འབོད་ལྕགས་ཁྱིམ་འབར་བས་སྲེག་བྱེད་ཅིང༌། །ངུ་འབོད་ཆེན་པོ་ལྕགས་ཁྱིམ་ཉིས་རིམ་བསྲེག །ཚ་བ་མདག་མེད་འབར་བའི་ས་གཞིར་བསྲེག །རབ་ཚ་ཕྱི་ནང་ཟངས་ཞུན་སྐོལ་མས་བསྲེག །མནར་མེད་ལྕགས་ཁང་འབར་བས་བཟོད་གླགས་མེད། །ཅེས་སོ། །གྲང་དམྱལ་ནི་གང་ཞེ་ན། མཛོད་ལས། ཆུ་བུར་ཅན་སོགས་གྲང་བརྒྱད་གཞན། །ཞེས་པ་ལྟར། ཆུ་བུར་ཅན། ཆུ་བུར་རྡོལ་བ། སོ་འཐམ་པ། ཨ་ཆུ་ཟེར་བ། ཀྱི་ཧུད་ཟེར་བ། ཨུཏྤལ་ལྟར་གས་པ། པདྨ་ལྟར་འགས་པ། པདྨ་ཆེན་པོ་ལྟར་ཡོངས་སུ་གས་པའོ། །

དེ་ལྟ་བུའི་སྡུག་བསྔལ་ནམ་འབྱུང་ཞེ་ན།

 སྡིག་ཅན་དབུགས་དབྱུང་འགགས་པ་ཙམ་ཞིག་གིས། །

 དུས་ཀྱིས་བར་དུ་ཆོད་རྣམས་དམྱལ་བ་ཡི། །

 སྡུག་བསྔལ་གཞལ་ཡས་ཐོས་ནས་རྣམ་སྟོང་དུ། །

 མི་འཇིགས་གང་ལགས་རྡོ་རྗེའི་རང་བཞིན་ནོ། །

དམྱལ་བ་མྱོང་ངེས་པའི་ལས་བྱས་པའི་སྡིག་ཅན་རྣམས་ཁ་ནས་དབུགས་རློན་པ་འབྱུང་བ་འདི་ཆད་པའམ་འགག་པ་ཙམ་ཞིག་གི་ཡུན། །དུས་ཐུང་ངུ་ཉིད་ཀྱིས་བར་དུ་ཆོད་པ་སྟེ་ཤི་མ་ཐག་ཏུ་འབྱུང་ངོ་ཞེས་པའོ། །འོ་ན་དེའི་ཉེས་པ་བཤད་པས་མི་འཇིགས་པ་ཅི་ཡིན་ཞེ་ན། སྡིག་ཅན་དེ་རྣམས་དམྱལ་བ་ཡི། །སྡུག་བསྔལ་གཞལ་ཡས་པའམ་བསམ་ཡས་པ་ཐོས་ནས་ཀྱང་རྣམ་པ་སྟོང་དུའམ་རྣམ་པ་ཀུན་ཏུ། །མི་འཇིགས་པ་གང་ལགས་པ་དེ་ནི་སྡིག་པས་ཞུན་ཐེབས་པའི་སྙིང་ནི་ལྕགས་ལས་གྲུབ་པའི་རྡོ་རྗེའི་རང་བཞིན་ཅན་ནོ་གཞན་དུ་ན་ངེས་པར་འཇིགས་རིགས་ཏེ། སྤྱོད་འཇུག་ལས། དམྱལ་བ་ཡི་ནི་ལས་བྱས་ནས། །ཅིའི་ཕྱིར་འདི་ལྟར་བདེ་བར་འཇུག །ཅེས་དང༌། སྡུག་བསྔལ་དཔག་ཏུ་མེད་པའི་གནས། །བདག་ནི་ཅིའི་ཕྱིར་སྙིང་མ་གས། །ཞེས་སོ། །

དེ་ནི་ཤིན་ཏུ་འཇིགས་རིགས་སོ་ཞེ་ན།

 དམྱལ་བ་བྲིས་པ་མཐོང་དང་ཐོས་པ་དང༌། །

 དྲན་དང་བཀླགས་དང་གཟུགས་སུ་བགྱིས་རྣམས་ཀྱང༌། །

 འཇིགས་པ་བསྐྱེད་པར་འགྱུར་ན་མི་བཟད་པའི། །

 རྣམ་སྨིན་ཉམས་སུ་མྱོང་ན་སྨོས་ཅི་འཚལ། །

དེ་ལྟ་ལོད་འཇིགས་དཔེར་ན་དམྱལ་བ་དེའི་ཚུལ་གཙུག་ལག་ཁང་གི་སྒོ་དྲུང་ན་རིས་མོ་བྲིས་པ་མཐོང་བ་དང་དམ་པའི་ཆོས་ལས་ཐོས་པ་དང༌། །རང་གིས་དེའི་ཚུལ་ཡིད་ལ་དྲན་པ་དང་འཁོར་བའི་ཉེས་དམིགས་ཀྱི་དཔེ་བཀླགས་པ་དང་འཆམས་ཆས་ཀྱི་གཟུགས་སུ་བགྱིས་པ་རྣམས་ཀྱིས་ཀྱང༌། །འཇིགས་པ་དང་སྐྲག་པ་བསྐྱེད་པར་འགྱུར་ན་ཤིན་ཏུ་མི་བཟད་པའི། །རྣམ་སྨིན་དངོས་རང་གིས་ཉམས་སུ་མྱོང་བ་ལ་ཐུག་ན་མི་འཇིགས་པ་སྨོས་ཅི་འཚལ་ཏེ་སྨོས་མི་དགོས་སོ། །དེ་ལྟར་ཡང་ཚོམས་ལས། སྡིག་པ་བྱས་ཤིང་བསོད་ནམས་མ་བྱས་ལ། །ཆོས་དང་གོལ་ཞིང་ཆོས་མིན་ཐོབ་པའི་མི། །སྡིག་པའི་ལས་ཅན་འཆི་བས་འཇིགས་གྱུར་ཏེ། །ཆུ་ཆེན་ནང་དུ་གྲུ་ངན་ཞིག་པ་བཞིན། །ཞེས་སོ། །

ཅི་བདེ་སྡུག་གི་མཐར་ཐུག་པ་ནི་གང་ཞེ་ན།

 བདེ་བ་ཀུན་གྱི་ནང་ན་སྲེད་ཟད་པའི། །

 བདེ་བའི་བདག་པོར་བགྱིད་པ་ཇི་ལྟ་བར། །

 དེ་བཞིན་སྡུག་བསྔལ་ཀུན་གྱི་ནང་ན་ནི། །

 མནར་མེད་དམྱལ་བའི་སྡུག་བསྔལ་རབ་མི་བཟད། །

བདེ་བ་ཀུན་གྱི་ནང་ན་ཁམས་གསུམ་པའི་སྲེད་པ་མ་ལུས་པ་ཟད་པ་རྣམ་གྲོལ་གྱི་འབྲས་བུ་ནི། །བདེ་བའི་མཆོག་གམ་བདག་པོར་བགྱིད་པ་སྟེ་བདེ་བ་མཐར་ཐུག་པ་ཇི་ལྟ་བར། །དེ་བཞིན་མི་དགེ་སྡིག་པའི་འབྲས་བུ་ངན་སོང་གི་སྡུག་བསྔལ་ཀུན་གྱི་ནང་ནས་ནི། །མནར་མེད་དམྱལ་བའི་སྡུག་བསྔལ་ནི་སྡུག་བསྔལ་མཐར་ཐུག་པས་རབ་ཏུ་མི་བཟད་པ་སྟེ་ཤིན་ཏུ་ཆེ་བའོ། །མདོ་ལས། ཐར་པའི་བདེ་བ་གང་ཡིན་དེ་ཡང་མཚོན་དུ་མེད། །མནར་མེད་དམྱལ་བའི་སྡུག་བསྔལ་གང་ཡིན་དེ་ཡང་མཚོན་དུ་མེད། །ཅེས་སོ། །

དམྱལ་བའི་སྡུག་བསྔལ་ནི་དཔེས་མཚོན་དུ་མེད་དམ་ཞེ་ན།

 འདི་ན་ཉིན་གཅིག་མདུང་ཐུང་སུམ་བརྒྱ་ཡིས། །

 རབ་ཏུ་དྲག་བཏབ་སྡུག་བསྔལ་གང་ལགས་པ། །

 དེས་ནི་དམྱལ་བའི་སྡུག་བསྔལ་ཆུང་ངུ་ལའང༌། །

 འོལ་ཡང་མི་བགྱི་ཆར་ཡང་མི་ཕོད་དོ། །

དེ་ལ་འགྲན་བཟོད་པའི་དཔེ་གང་གིས་ཀྱང་མཚོན་དུ་མེད་དེ་ཟུར་ཙམ་བརྗོད་ན་ད་ལྟའི་མིའི་འཇིག་རྟེན་འདི་ན་ཉིན་གཅིག་ཉིན་གང་མི་ཞིག་གི་ལུས་ལ་མདུང་ཐུང་ཐོགས་པ་སུམ་བརྒྱ་ཡིས། །རབ་ཏུ་ཤུགས་དྲག་པོ་བར་མ་ཆད་པར་བཏབ་ཅིང་མ་ཤི་བར་སྡུག་བསྔལ་གྱི་ཚོར་བ་ཉམས་སུ་མྱོང་བ་གང་ལགས་པ། །དེས་ནི་སེམས་ཅན་དམྱལ་བ་པའི་སྡུག་བསྔལ་ཆུང་ངུ་ཡང་སོས་ལྟ་བུ་ལའང༌། །དཔེ་དེས་ཕྱོགས་ཙམ་མམ་འོལ་སྤྱི་ཙམ་ཡང་མཚོན་པར་མི་བགྱི་དེའི་ཆ་ཤས་སམ་བརྒྱ་སྟོང་ལ་སོགས་པའི་ཆར་ཡང་མི་ཕོད་དོ་ཞེས་པ་སྟེ། སྤྱོད་འཇུག་ལས། དེར་ཡང་དཔེ་མེད་མི་བཟད་པའི། །སྡུག་བསྔལ་རྒྱ་མཚོ་མཐའ་ལས་འདས། །ཞེས་སོ། །

དེ་ལྟ་བུའི་སྡུག་བསྔལ་ཡུན་ཇི་ཙམ་དུ་མྱོང་ཞེ་ན།

 དེ་ལྟར་སྡུག་བསྔལ་ཤིན་ཏུ་མི་བཟད་ལོ། །

 བྱེ་བ་ཕྲག་བརྒྱར་ཉམས་སུ་མྱོང་ཡང་ནི། །

 ཇི་སྲིད་མི་དགེ་དེ་ཟད་མ་གྱུར་པ། །

 དེ་སྲིད་སྲོག་དང་བྲལ་བར་མི་འགྱུར་རོ། །

སྤྱིར་བསྟན་གྱི་དབང་དུ་བྱས་ཏེ་དེ་ལྟར་དམྱལ་བ་རྣམས་ཀྱིས་སྡུག་བསྔལ་ཤིན་ཏུ་མི་བཟད་པ་དག་ལོ་གྲངས། །བྱེ་བ་ཕྲག་བརྒྱར་སྡུག་བསྔལ་གྱི་ཚོར་བ་ཉམས་སུ་མྱོང་ཡང་ནི། །ཇི་སྲིད་རྒྱུ་མི་དགེ་བའི་ལས་སྟོབས་ཆེན་དེ་ཟད་པར་མ་གྱུར་པ། །དུས་དེ་སྲིད་དུ་སྲོག་དང་བྲལ་ཏེ་འཆི་བར་མི་འགྱུར་ཏེ་ལས་ཡོད་པའི་ཕྱིར་རོ། །བྱེ་བྲག་སོ་སོའི་ཚེ་ཚད་ནི་མཛོད་ལས། ཡང་སོས་ལ་སོགས་དྲུག་རིམ་བཞིན། །འདོད་ལྷའི་ཚེ་དང་ཉིན་ཞག་མཉམ། །དེས་ན་དེ་དག་རྣམས་ཀྱི་ཚེ། འདོད་ལྷའི་ཚེ་དང་འདྲ་བ་ཡིན། །ཅེས་དང༌། རབ་ཏུ་ཚ་བྱེད་མནར་མེད་ནི། །བར་གྱི་བསྐལ་པའོ། །ཞེས་སོ། །གྲང་དམྱལ་གྱི་ཚེ་ཚད་ཀྱང་དེ་ཉིད་ལས། ཏིལ་རྫང་ནང་ནས་ལོ་བརྒྱ་བཞིན། །ཏིལ་གཅིག་ཕྱུང་བས་ཟད་གྱུར་བ། །ཆུ་བུར་ཅན་གྱི་ཚེ་ཡིན་ཏེ། །གཞན་གྱི་ཚེ་ནི་ཉི་ཤུས་བསྒྱུར། །ཞེས་སོ། །

དེར་སྐྱེ་ངེས་པའི་རྒྱུ་གང་ཞེ་ན།

 མི་དགེའི་འབྲས་འདི་རྣམས་ཀྱི་ས་བོན་ནི། །

 ལུས་ངག་ཡིད་ཀྱིས་ཉེས་སྤྱད་ཁྱོད་ཀྱིས་ནི། །

 ཅི་ནས་དེ་རྡུལ་ཙམ་ཡང་མ་མཆིས་པ། །

 དེ་ལྟར་ཉིད་ཀྱི་རྩལ་གྱིས་འབད་པར་མཛོད། །

དེ་ལྟར་གོང་དུ་བཤད་པའི་མི་དགེ་བའི་འབྲས་བུ་དམྱལ་བའི་སྡུག་བསྔལ་འདི་རྣམས་ཀྱི་རྒྱུ་ས་བོན་ནི། །སྲོག་གཅོད་སོགས་ལུས་དང་རྫུན་སོགས་ངག་དང་བརྣབ་སེམས་སོགས་ཡིད་ཀྱིས་ཉེས་པར་སྤྱད་པ་རྣམས་ཉོན་མོངས་དང་གྲངས་དང་ཡུལ་གྱི་སྒོ་ནས་ཕྱེ་བས་ཆེན་པོ་རྣམས་ཡིན་པས་མི་རྗེ་ཁྱོད་ཀྱིས་ནི། །ཅི་ནས་ཀྱང་སྒོ་གསུམ་གྱི་ཉེས་སྤྱད་དེའི་ཆ་རྡུལ་ཙམ་ཡང་མ་མཆིས་པ། །དེ་ལྟར་སྐུ་ཉིད་ཀྱི་ནུས་རྩལ་ཅི་ཡོད་ཀྱི་སྒོ་ནས་ནན་གྱིས་སྤང་བ་ལ་འབད་པར་མཛོད་ཅིག་ཅེས་པ་སྟེ། སློབ་དཔོན་དཔའ་བོས། སྡིག་པ་སྡུག་བསྔལ་བསོད་ནམས་ཀྱིས། །བདེའོ་འདྲེས་མས་འདྲེས་མ་སྟེ། །ཅི་འདྲ་བ་ཡི་ལས་ཀྱིས་ནི། །དེ་འདྲ་བ་ཡི་འབྲས་བུ་སྨིན། །ལས་རྣམས་ཀྱི་ནི་རྣམ་པར་སྨིན། །འདྲ་བ་རྒྱུ་མཚན་ཡིན་པར་རྟོགས། །ཞེས་སོ། །

འོ་ན་དུད་འགྲོ་ལ་སྡུག་བསྔལ་ཅི་ཙམ་ཡོད་ཅེ་ན།

 དུད་འགྲོའི་སྐྱེ་གནས་ན་ཡང་གསོད་པ་དང༌། །

 བཅིང་དང་བརྡེག་སོགས་སྡུག་བསྔལ་སྣ་ཚོགས་པ། །

 ཞི་འགྱུར་དགེ་བ་སྤངས་པ་རྣམས་ལ་ནི། །

 གཅིག་ལ་གཅིག་ཟ་ཤིན་ཏུ་མི་བཟད་པ། །

དུད་འགྲོའི་སྐྱེ་གནས་སུ་གཏོགས་པ་ན་ཡང་སྤྱིར་གཞན་གྱིས་གསོད་པ་དང༌། །ཞགས་པས་བཅིངས་པ་དང་ལྕགས་ཀྱིས་བརྡེག་པ་སོགས་མི་དང་མི་མིན་གྱིས་གཙེས་པའི་སྡུག་བསྔལ་སྣ་ཚོགས་པ་དང་ལྡན་ཞིང་། །ཞི་བ་མྱང་འདས་ཐོབ་འགྱུར་གྱི་རྒྱུ་ཐར་ལམ་གྱི་དགེ་བ་སྤངས་པ་སྟེ་དེ་དག་གི་སྣོད་དུ་མི་རུང་བའི་དུད་འགྲོ་རྣམས་ལ་ནི། །ཕན་ཚུན་གཅིག་ལ་གཅིག་གིས་ཟ་བའི་རྣམ་སྨིན་ནམ་སྡུག་བསྔལ་ཤིན་ཏུ་མི་བཟད་པ་དང་ལྡན་པ་དང༌། ཁ་ཅིག་མུ་ཏིག་བལ་དང་རུས་པ་ཁྲག །

 ཤ་དང་པགས་པའི་ཆེད་དུ་འཆི་བར་འགྱུར། །

 དབང་མེད་གཞན་དག་རྡོག་པ་ལག་པ་དང༌། །

 ལྕག་དང་ལྕགས་ཀྱུ་གདབ་པས་བཏབ་སྟེ་བཀོལ། །

བྱེ་བྲག་སོ་སོའི་དབང་དུ་བྱས་ན་ཉ་ཧོར་སོགས་ཁ་ཅིག་མུ་ཏིག་དང་ལུག་སོགས་ཁ་ཅིག་བལ་དང་གླང་ཆེན་སོགས་རུས་པ་དང་འབྲོང་སོགས་ཁྲག་དང༌། །གཡག་སོགས་ཤ་དང་སྟག་གཟིག་སོགས་པགས་པ་དང་བསེ་རུ་གླ་བ་སོགས་རྭ་དང་གླ་རྩི་ལ་སོགས་པའི་ཆེད་དུ་འཆི་བར་འགྱུར་བ་དང༌། རང་དབང་མེད་པར་གཞན་དག་གི་བྲན་དུ་གྱུར་པའི་རྟ་བོང་དང་རྔ་མོ་གླང་ཆེན་མ་ཧེ་རྣམས་རིམ་པ་ལྟར་རྡོག་པ་དང་ལག་པ་དང༌། །ལྕག་ཚན་དང་ལྕགས་ཀྱུ་དབྱུག་པ་རྣམས་ཀྱིས་གདབ་པས་བཏབ་སྟེ་བྲན་དུ་བཀོལ་བས་སྡུག་བསྔལ་བར་འགྱུར་ཏེ། ཡིད་བཞིན་མཛོད་ལས། དུད་འགྲོ་ལའང་གཅིག་ལ་གཅིག་ཟ་དང༌། །འཚེ་དང་བཀོལ་སྤྱོད་གསོད་གཅོད་སྡུག་བསྔལ་མང༌། །ཞེས་སོ། །

ཡི་དྭགས་ལ་སྡུག་བསྔལ་ཅི་ཙམ་ཡོད་ཅེ་ན།

 ཡི་དྭགས་ན་ཡང་འདོད་པས་ཕོངས་པ་ཡིས། །

 བསྐྱེད་པའི་སྡུག་བསྔལ་རྒྱུན་ཆགས་མི་འཆོས་པ། །

 བཀྲེས་སྐོམ་གྲང་དྲོ་ངལ་དང་འཇིགས་པ་ཡིས། །

 བསྐྱེད་པ་ཤིན་ཏུ་མི་བཟད་བསྟེན་འཚལ་ལོ། །

ཡི་དྭགས་ཀྱི་གནས་ན་ཡང་སྤྱིར་འདོད་པ་བཙལ་བས་མི་རྙེད་པས་ཕོངས་པ་ཡིས། །བསྐྱེད་པའི་སྡུག་བསྔལ་རྒྱུན་ཆགས་སུ་འབྱུང་བ་ལས་ངན་གྱི་རྣམ་སྨིན་ཐབས་གང་གིས་ཀྱང་མི་འཆོས་པ་སྟེ་བཅོས་སུ་མེད་པའོ། །ཅི་ཕྱིར་ཞེ་ན། ནམ་ཡང་འབྱོར་བདེའི་སྐབས་མེད་པས་བཀྲེས་པ་དང་སྐོམ་པ་དང་དགུན་ཧ་ཅང་གྲང་བ་དང་སོས་ཀ་ཧ་ཅང་དྲོ་བ་དང་ཟས་སྐོམ་ཚོལ་བའི་ངལ་བ་དང་སྐྱེས་བུ་གོ་མཚོན་ཅན་གྱིས་བསྲུང་བ་མཐོང་བས་འཇིགས་པ་ཡིས། །བསྐྱེད་པ་དེ་ཡི་སྡུག་བསྔལ་ཤིན་ཏུ་མི་བཟད་པ་དག་ལ་བསྟེན་འཚལ་ལོ་ཞེས་པ་སྟེ། སྔ་མ་ལས། བཅུ་གཉིས་ལོ་ཡང་ཆུ་ཡི་སྒྲ་མི་ཐོས། །གཞན་གྱིས་འཚེ་དང་བསྲུང་བར་སྣང་བའོ། །ཞེས་སོ། །

སྡུག་བསྔལ་གྱི་རྣམ་གྲངས་ཇི་ཙམ་ཞེ་ན།

 ཁ་ཅིག་ཁ་ནི་ཁབ་ཀྱི་མིག་ཙམ་ལ། །

 ལྟོ་བ་རི་ཡི་གཏོས་ཙམ་བཀྲེས་པས་ཉེན། །

 མི་གཙང་གྱི་ནར་བོར་བ་ཅུང་ཟད་ཀྱང༌། །

 འཚལ་བའི་མཐུ་དང་ལྡན་པ་མ་ལགས་སོ། །

བྱེ་བྲག་སོ་སོའི་དབང་དུ་བྱས་ན་ཡི་དྭགས་ནང་གི་སྒྲིབ་པ་ཅན་ཁ་ཅིག་ཁ་ནི་ཁབ་ཀྱི་མིག་ཙམ་དུ་ཆུང་ལ། །ལྟོ་བ་ནི་རི་ཡི་གཏོས་ཙམ་དུ་ཆེ་ཞིང་དགང་དཀའ་བས་བཀྲེས་པས་ཉེན་པར་གྱུར་ཏེ། །ཟས་བཟང་པོ་ལྟ་ཅི་སྣབས་སོགས་མི་གཙང་གྱི་ནར་ཏེ་དགོས་མེད་དུ་བོར་བ་ཅུང་ཟད་ཀྱང་མི་རྙེད་ཅིང༌། །རྙེད་ཀྱང་ཁ་ཆུང་བས་འཚལ་པ་སྟེ་ཟ་བའི་མཐུ་དང་ལྡན་པ་མ་ལགས་སོ། །

 ཁ་ཅིག་ལྤགས་རུས་ལུས་ཤིང་གཅེར་བུ་སྟེ། །

 ཏ་ལའི་ཡང་ཐོག་སྐམ་པ་ལྟ་བུ་ལགས། །

 ཁ་ཅིག་མཚན་ཞིང་ཁ་ནས་འབར་བ་སྟེ། །

 ཟས་སུ་འབར་བའི་ཁ་བབས་བྱེ་མ་འཚལ། །

ཁ་ཅིག་ལུས་ལ་ཤ་མེད་པས་ཕྱིའི་པགས་པ་དང་ནང་གི་རུས་པ་ཙམ་ལྷག་མར་ལུས་ཤིང་གོས་མེད་པས་གཅེར་བུ་སྟེ། །དཔེར་ན་ཤིང་ཏ་ལའི་ཡང་ཏོག་སྟེ་རྩེ་མོ་བསྐམས་ཤིང་ཤུན་པ་དང་བྲལ་བ་ལྟ་བུ་ལགས་་སོ། །མེ་ལྕེའི་འཁོར་ལོ་ཅན་ཁ་ཅིག་མཚན་མོ་རེ་རེ་ཞིང་ཁ་ནས་མེ་འབར་བ་སྟེ། །ཟས་ཟ་ཡང་འབྲས་སུ་མེ་འབར་བའི་བྱེ་ཚན་ཁར་འབབ་ཅིང་བྱེ་མ་ཡིན་པར་འཚལ་ཀྱང་མི་འདོད་བཞིན་དུ་ཟ་བས་བྱེ་ཚན་གྱིས་ནང་ཁྲོལ་བསྲེགས་པ་དང༌།

 སྨད་རིགས་འགས་ནི་རྣག་དང་ཕྱི་ས་དང༌། །

 ཁྲག་སོགས་མི་གཙང་བ་ཡང་མི་རྙེད་དེ། །

 ཕན་ཚུན་གདོང་དུ་འཚོག་ཅིང་མགྲིན་པ་ནས། །

 ལྦ་བ་བྱུང་བ་སྨིན་པའི་རྣག་འཚལ་ལོ། །

ཡི་དྭགས་སྨད་རིས་སུ་གནས་པ་ཕྱིའི་སྒྲིབ་པ་ཅན་འགའ་ཞིག་ནི་རྣག་དང་ཕྱི་ས་སྟེ་དྲི་ཆེན་དང༌། །ཁྲག་སོགས་མི་གཙང་བ་ཡང་མི་རྙེད་དེ་ཐོབ་པར་དཀའ་ན་བཟང་པོ་ལྟ་སྨོས་ཀྱང་ཅི་དགོས། །དེ་དག་ཕན་ཚུན་གཅིག་གིས་གཅིག་ལ་ཁྲོས་ཏེ་ཐོ་བ་སོགས་ཀྱིས་གདོང་དུ་འཚོག་པའམ་བརྡེག་པར་བྱེད་ཅིང་མགྲིན་པ་ནས། །ལྦ་བ་བྱུང་བ་སྨིན་པའི་རྣག་ཏུ་རེ་བས་བརྟོལ་ཏེ་ཟ་བའམ་འཚལ་ལོ། །

 ཡི་དྭགས་རྣམས་ལ་སོས་ཀའི་དུས་སུ་ནི། །

 ཟླ་བའང་ཚ་ལ་དགུན་ནི་ཉི་མའང་གྲང༌། །

 ལྗོན་ཤིང་འབྲས་བུ་མེད་འགྱུར་འདི་དག་གིས། །

 བལྟས་པ་ཙམ་གྱིས་ཀླུང་ཡང་བསྐམ་པར་འགྱུར། །

སྡུག་བསྔལ་གྱི་ཁྱད་པར་གཞན་ཡང་ཡི་དྭགས་རྣམས་ལ་ཚ་བ་དང་ལྡན་པ་སོས་ཀའི་དུས་སུ་ནི། །ཟླ་བའང་ཚ་བའི་རྐྱེན་དུ་གྱུར་ནས་གདུང་བ་བསྐྱེད་ལ་དགུན་གྲང་བའི་དུས་སུ་ནི་ཉི་མའང་གྲང་བའི་རྐྱེན་དུ་གྱུར་པས་ཉེན་པ་དང་། །ལྗོན་ཤིང་བཟང་པོ་རྣམས་ཀྱང་དེ་དག་གིས་མཐོང་བ་ཙམ་གྱིས་འབྲས་བུ་མེད་པར་འགྱུར་ཞིང་ཡི་དྭགས་འདི་དག་གིས། །བལྟས་པ་ཙམ་གྱིས་ཆུ་ཀླུང་ཆེན་པོ་ཡང་བསྐམ་པར་འགྱུར་ཏེ། སློབ་སྤྲིང་ལས། ལྟོ་ཆེན་ཉམ་ཐག་རྒྱ་མཚོའི་ཆེན་པོའི་ཆུ་འཐུང་ཡང༌། །གུལ་ཕུག་ཡངས་པ་ཉིད་དུ་ཕྱིན་པར་མ་གྱུར་བར། །ཁ་ཡི་དུག་གིས་ཆུ་ཡི་རླན་ཡང་བསྐམ་པར་འགྱུར། །ཞེས་སོ། །

དེ་ལྟ་བུའི་སྡུག་བསྔལ་ཡུན་ཇི་ཙམ་མྱོང་ཞེ་ན།

 བར་ཆད་མེད་པར་སྡུག་བསྔལ་བསྟེན་གྱུར་པ། །

 ཉེས་པར་སྤྱད་པའི་ལས་ཀྱི་ཞགས་པ་ནི། །

 སྲ་བས་བཅིངས་པའི་ལུས་ཅན་ཁ་ཅིག་ལོ། །

 ལྔ་སྟོང་དག་དང་ཁྲིར་ཡང་འཆི་མི་འགྱུར། །

དེ་ལྟར་བར་ཆད་མེད་པར་ཡུན་རིང་རྒྱུན་ཆགས་སུ་སྡུག་བསྔལ་ལ་བསྟེན་པར་གྱུར་པ། །ཉེས་པར་སྤྱོད་པའི་སེར་སྣའི་ལས་ཀྱི་ཞགས་པ་ནི། །ཤིན་ཏུ་སྲ་བས་བཅིངས་པའི་ཕྱིར་ཡི་དྭགས་ཀྱི་ལུས་ཅན་བྱེ་བྲག་ཁ་ཅིག་གི་ཚེ་ཚད་ནི་ལོ་གྲངས། །ལྔ་སྟོང་དག་དང་ཁྲིར་ཡང་འཆི་བར་མི་འགྱུར་ཏེ་ལས་མ་ཟད་པའི་ཕྱིར་རོ། །སྤྱིར་བཏང་ཕལ་ཆེ་བ་ནི་མངོན་མཛོད་ལས། ཟླ་བ་ཉིན་ཞག་གི་ལྔ་བརྒྱ། །ཞེས་པ་ལྟར་རོ། །

དེར་སྐྱེ་བའི་རྒྱུ་གང་ཞེ་ན།

 དེ་ལྟར་ཡི་དྭགས་རྣམས་ཀྱིས་སྣ་ཚོགས་པའི། །

 སྡུག་བསྔལ་རོ་གཅིག་ཐོབ་པ་གང་ལགས་པ། །

 དེ་ཡི་རྒྱུ་ནི་སྐྱེ་བོ་འཇུངས་དགའ་བ། །

 སེར་སྣ་འཕགས་མིན་ལགས་པར་སངས་རྒྱས་གསུངས། །

དེ་ལྟར་ཡི་དྭགས་རྣམས་ཀྱིས་བཀྲེས་སྐོམ་སོགས་སྣ་ཚོགས་པའི། །སྡུག་བསྔལ་དོན་མཐུན་ནམ་རོ་གཅིག་པ་དེ་ལྟ་བུ་ཐོབ་པ་གང་ལགས་པ། །དེ་ཡི་རྒྱུ་ནི་སྐྱེ་བོ་འཇུངས་པ་ལ་དགའ་བ་སྟེ། །སེར་སྣ་ལ་གོམས་པ་ནི་འཕགས་པའི་ལམ་གྱི་ནོར་མིན་པར་ཡི་དྭགས་ཀྱི་དངོས་རྒྱུ་ལགས་པར་སངས་རྒྱས་ཀྱིས་གསུངས་ཏེ། སྡུད་པ་ལས། སེར་སྣ་ཅན་ནི་ཡི་དྭགས་གནས་སུ་སྐྱེ་བར་འགྱུར། །ཅི་སྟེ་མིར་སྐྱེས་ན་ཡང་དེ་ཚེ་དབུལ་པོར་འགྱུར། ཞེས་སོ། །

གལ་ཏེ་ངན་སོང་དུ་སྡུག་བསྔལ་ཡོད་མོད་ཀྱི་མཐོ་རིས་སུ་དགེ་འབྲས་ཀྱི་བདེ་བ་ཡོད་དོ་ཞེ་ན།

 མཐོ་རིས་ན་ཡང་བདེ་ཆེན་དེ་དག་གི །

 འཆི་འཕོའི་སྡུག་བསྔལ་ཉིད་ནི་དེ་བས་ཆེ། །

 དེ་ལྟར་བསམས་ནས་ཡ་རབས་རྣམས་ཀྱིས་ནི། །

 ཟད་འགྱུར་མཐོ་རིས་སླད་དུ་སྲེད་མི་བགྱི། །

མཐོ་རིས་ལྷའི་གནས་ན་ཡང་འདོད་པའི་ལོངས་སྤྱོད་ཀྱི་བདེ་བ་ཆེན་པོ་ཡོད་མོད་ཀྱི་བདེ་བ་དེ་དག་གི་སྟོབས་ལས་ཀྱང༌། །འཆི་ལྟས་བྱུང་ནས་འཆི་འཕོ་བའི་དུས་ཀྱི་སྡུག་བསྔལ་ཉིད་ནི་བདེ་བ་དེ་བས་སྟོབས་ཆེ་བ་ཡིན་ཏེ། དྲན་པ་ཉེར་བཞག་ལས། ཀྱི་ཧུད་ཤིང་རྟ་སྣ་ཚོགས་ཚལ། །ཀྱི་ཧུད་རྫིང་བུ་དལ་གྱིས་འབབ། །ཀྱི་ཧུད་སྡུག་པའི་རྣམ་ཤེས་ལྷ། །སྨྲེ་སྔགས་འདོན་ཅིང་ས་ལ་ལྷུང༌། །ཞེས་དང༌། ལྷ་ཡི་གནས་ནས་ལྟུང་བ་ན། །སྡུག་བསྔལ་རབ་ཏུ་སྐྱེ་བ་ནི། །དེ་ཡི་ཁྱད་པ་སེམས་ཅན་དམྱལ། །བཅུ་དྲུག་ཆ་ཡང་མི་ཕོད་དོ། །ཞེས་སོ། །དེ་ལྟར་བསམས་ནས་ཡ་རབས་མཁས་པ་རྣམ་དཔྱོད་དང་ལྡན་པ་རྣམས་ཀྱིས་ནི། །བརྟན་མེད་ཟད་འགྱུར་མཐོ་རིས་ཀྱི་བདེ་བའི་སླད་དུ་སྲེད་པའམ་ཆགས་པར་མི་བགྱི་སྟེ། བཞི་བརྒྱ་པ་ལས། མཁས་པ་རྣམས་ལ་མཐོ་རིས་ཀྱང༌། །དམྱལ་བ་དང་མཚུངས་འཇིགས་སྐྱེ་འགྱུར། །ཞེས་སོ། །

འཆི་ལྟས་ཇི་ལྟར་འབྱུང་ཞེ་ན།

 ལུས་ཀྱི་ཁ་དོག་མི་སྡུག་འགྱུར་བ་དང༌། །

 སྟན་ལ་མི་དགའ་མེ་ཏོག་ཕྲེང་རྙིང་དང། །

 གོས་ལ་དྲི་མ་ཆགས་དང་ལུས་ལས་ནི། །

 སྔོན་ཆད་མེད་པའི་རྔུལ་འབྱུང་ཞེས་བགྱི་བ། །

 མཐོ་རིས་འཆི་འཕོ་སྦྲོན་བགྱིད་འཆི་ལྟས་ལྔ། །

 ལྷ་ཡུལ་གནས་པའི་ལྷ་རྣམས་ལ་འབྱུང་སྟེ། །

 ས་སྟེང་མི་རྣམས་འཆི་བར་འགྱུར་བ་དག །

 སྦྲོན་པར་བྱེད་པའི་འཆི་ལྟས་རྣམས་དང་འདྲ། །

ལྷ་རྣམས་འཆི་བར་ཉེ་བའི་དུས་ཀྱི་ཚེ་ལུས་ཀྱི་ཁ་དོག་མཛེས་པ་དག་ཉམས་ཏེ་མི་སྡུག་པར་འགྱུར་བ་དང༌། །རང་གི་སྟན་ལ་སྔར་ཇི་ཙམ་བསྡད་ཀྱང་མི་སྐྱོ་བ་ལ་དེའི་དུས་སུ་མི་དགའ་བ་དང་རྒྱན་གྱི་མེ་ཏོག་གི་ཕྲེང་བ་རྙིང་པར་འགྱུར་བ་དང༌། །གོས་ལ་དྲི་མ་ཆགས་པ་དང་ལུས་ཀྱི་མཆན་ཁུང་སོགས་ལས་ནི། །སྔོན་ཆད་མེད་པའི་རྡུལ་འབྱུང་བ་ཞེས་བགྱི་བ། །མཐོ་རིས་ཀྱི་ལྷ་རྣམས་ལ་འཆི་འཕོ་སྦྲོན་པར་བགྱིད་པའི་འཆི་ལྟས་རྣམ་པ་ལྔ་པོ། །འདོད་ལྷ་དྲུག་གི་ཡུལ་ན་གནས་པའི་ལྷ་རྣམས་ལ་འབྱུང་བ་སྟེ། །དཔེར་ན་ས་སྟེང་གི་མི་རྣམས་འཆི་བར་འགྱུར་བ་དག་གི་ཚེ། རྨི་ལམ་དུ་བོང་བུར་ཞོན་ནས་ལྷོར་འགྲོ་བ་སོགས་སྦྲོན་པར་བྱེད་པའི་འཆི་ལྟས་རྣམས་དང་འདྲའོ། །

གནས་གང་དུ་ལྟུང་ཞེ་ན།

 ལྷ་ཡི་འཇིག་རྟེན་དག་ནས་འཕོས་པ་ལ། །

 གལ་ཏེ་དགེ་བའི་ལྷག་མ་འགའ་མེད་ན། །

 དེ་ནས་དབང་མེད་དུད་འགྲོ་ཡི་དྭགས་དང༌། །

 དམྱལ་བར་གནས་པ་གང་ཡང་རུང་བར་འགྱུར། །

ལྷ་ཡི་འཇིག་རྟེན་དག་ནས་ཤི་འཕོས་པ་རྣམས་ལ། །གལ་ཏེ་མཐོ་རིས་སྐྱེ་འགྱུར་གྱི་དགེ་བའི་ལྷག་མ་འགའ་ཡང་ལུས་པ་མེད་ན། །དེ་ནས་མཐོ་རིས་སུ་གནས་པའི་རང་དབང་མེད་པར་དུད་འགྲོ་དང་ཡི་དྭགས་དང༌། །དམྱལ་བར་གནས་པ་རྣམས་ལས་གང་ཡང་རུང་བར་སྐྱེ་ནས་སྡུག་བསྔལ་མྱོང་བར་འགྱུར་ཏེ། སྤྱོད་འཇུག་ལས། བདེ་འགྲོ་ཡང་དང་ཡང་འོང་སྟེ། །བདེ་བ་མང་པོ་སྤྱད་སྤྱད་ནས། །ཤི་ནས་ངན་སོང་སྡུག་བསྔལ་ནི། །ཡུན་རིང་མི་བཟད་རྣམས་སུ་ལྷུང༌། །ཞེས་སོ། །

ལྷ་མིན་ལ་སྡུག་བསྔལ་ཅི་ཡོད་ཅེ་ན།

 ལྷ་མིན་དག་ནའང་རང་བཞིན་གྱིས་ལྷ་ཡི། །

 དཔལ་ལ་སྡང་ཕྱིར་ཡིད་ཀྱི་སྡུག་བསྔལ་ཆེ། །

 དེ་དག་བློ་དང་ལྡན་ཡང་འགྲོ་བ་ཡི། །

 སྒྲིབ་པས་བདེན་པ་མཐོང་བ་མ་མཆིས་སོ། །

ལྷ་མིན་གྱི་སྐྱེ་གནས་དག་ནའང་ཕྲག་དོག་རྒྱུ་མཐུན་གྱི་ལས་ཀྱི་རང་བཞིན་གྱིས་ལྷ་ཡི། །དཔལ་ལ་སྡང་ཕྱིར་མི་བཟོད་པས་བསྐྱེད་པའི་ཡིད་ཀྱི་སྡུག་བསྔལ་ལྷག་པར་ཆེ་སྟེ་ཕྲག་དོག་གིས་ཡིད་མི་བདེ་བ་བསྐྱེད་པའི་ཕྱིར་རོ། །ལྷ་མིན་དེ་དག་ལེགས་ཉེས་དཔྱོད་པའི་བློ་དང་ལྡན་ཡང་འགྲོ་བ་ཡི། །རྣམ་སྨིན་གྱི་སྒྲིབ་པས་ལུས་དེ་བླང་བ་ཁོ་ནའི་སྐྱོན་གྱིས་རྟེན་དེ་ཉིད་ལ་བདེན་པ་མཐོང་བའི་སྐལ་བར་མ་མཆིས་སོ་ཞེས་པ་སྟེ། ཡིད་བཞིན་མཛོད་ལས། ལྷ་ཡི་དཔལ་ལ་སྡང་ཕྱིར་ཡིད་མི་བདེ། །ཕན་ཚུན་འཚེ་ཞིང་མི་བསྲུན་རྩུབ་པ་སྟེ། །ཞེས་སོ། །

འཁོར་བའི་གནས་རིས་གང་དུའང་བདེ་བ་མེད་དམ་ཞེ་ན།

 འཁོར་བ་དེ་འདྲ་ལགས་པས་ལྷ་མི་དང༌། །

 དམྱལ་བ་ཡི་དྭགས་དུད་འགྲོ་རྣམས་དག་ཏུ། །

 སྐྱེ་བ་བཟང་པོ་མ་ལགས་སྐྱེ་བ་ནི། །

 ནོད་པ་དུ་མའི་སྣོད་གྱུར་ལགས་མཁྱེན་མཛོད། །

འཁོར་བ་དེའི་རང་བཞིན་ནི་སྨོས་མ་ཐག་པའི་སྡུག་བསྔལ་དེ་འདྲ་མྱོང་དགོས་པ་ལགས་པས་ལྷ་དང་མི་དང༌། །དམྱལ་བ་ཡི་དྭགས་དུད་འགྲོ་རྣམས་ཀྱི་གནས་རིས་དེ་དག་ཏུ། །སྐྱེ་བ་ནི་རང་རང་གི་སྡུག་བསྔལ་གྱིས་བདེ་བ་མེད་པས་བཟང་པོ་མ་ལགས་ཤིང་དེར་སྐྱེ་བ་ནི། །འཇིགས་དང་སྡུག་བསྔལ་སོགས་གནོད་པ་དུ་མའི་སྣོད་དམ་རྟེན་དུ་གྱུར་པ་ལགས་པས་དེ་ལྟར་མཁྱེན་པར་མཛོད་ཅིག་ཅེས་པ་སྟེ། དྲན་པ་ཉེར་བཞག་ལས། སེམས་ཅན་དམྱལ་བ་དམྱལ་མེས་ཉམས། །ཡི་དྭགས་བཀྲེས་ཤིང་སྐོམ་པས་ཉམས། །དུད་འགྲོ་གཅིག་ལ་གཅིག་ཟས་ཉམས། །མི་དག་ཡོངས་སུ་ཚོལ་བས་ཉམས། །ལྷ་མིན་འཐབ་དང་རྩོད་པས་ཉམས། །ལྷ་དག་བག་མེད་པ་ཡིས་ཉམས། །འཁོར་བ་ཁབ་ཀྱི་རྩེ་ཙམ་ལ། །བདེ་བ་ནམ་ཡང་ཡོད་མ་ཡིན། །ཞེས་སོ། །

འོ་ན་གང་དུའང་བདེ་བ་མེད་ན་སྡིག་སྤོང་དགེ་སྒྲུབ་ལ་བརྩོན་པའི་དགོས་པ་གང་ཞེ་ན།

 མགོ་འམ་གོས་ལ་གློ་བུར་མེ་ཤོར་ན། །

 དེ་དག་ཕྱིར་བཟློག་བགྱི་བ་བཏང་ནས་ཀྱང༌། །

 ཡང་སྲིད་མེད་པར་བགྱི་སླད་འབད་འཚལ་ཏེ། །

 འདི་བས་ཆེས་མཆོག་དགོས་པ་གཞན་མ་མཆིས། །

རང་གི་མགོའམ་གོས་ལ་གློ་བུར་དུ་མེ་ཤོར་ན་ལུས་སྲོག་འཇོམས་པས་མྱུར་དུ་བཟློག་དགོས་མོད། འཁོར་བའི་ཉེས་དམིགས་མཐོང་བའི་མཁས་པས་ནི་མེ་དེ་དག་ཕྱིར་བཟློག་པའི་རྩོལ་བའི་བགྱི་བ་དེ་ཡང་བཏང་ནས་ཀྱང༌། །ལུས་སྲོག་ལ་མི་བལྟའི་བརྩོན་འགྲུས་ཀྱིས་འཁོར་བ་འདིར་ཡང་སྲིད་མེད་པར་བགྱི་བའི་སླད་དུ་ལམ་བཟང་བསླབ་པ་གསུམ་ལ་རྟག་ཏུ་བརྩོན་པས་འབད་འཚལ་ཏེ། །ཡང་སྲིད་མེད་པར་བགྱི་བ་དེ་བས་ཆེས་མཆོག་ཏུ་གྱུར་པའི་དགོས་པ་གཞན་གང་ཡང་མ་མཆིས་པས་བརྩོན་པས་སྤོང་དགོས་པ་སྟེ། ཡབ་སྲས་མཇལ་བའི་མདོ་ལས། འཁོར་བའི་ཉེས་དམིགས་མཐོང་བ་ན། །སྐྱོ་བའི་སེམས་ནི་རབ་ཏུ་སྐྱེ། །འཁོར་བའི་བཙོན་རར་འཇིགས་པས་ན། །བརྩོན་པའི་སེམས་ཀྱིས་སྤོང་བར་བྱེད། །ཅེས་སོ། །

འོ་ན་ཡང་སྲིད་མེད་པར་གང་དུ་འགྲོ་ཞེ་ན། ཐར་པའོ། །དེ་ཅི་འདྲ་ཞེ་ན།

 ཚུལ་ཁྲིམས་དག་དང་བསམ་གཏན་ཤེས་རབ་ཀྱིས། །

 མྱ་ངན་འདས་ཞི་དུལ་བ་དྲི་མེད་པའི། །

 གོ་འཕང་མི་རྒ་མི་འཆི་ཟད་མི་འཚལ། །

 ས་ཆུ་མེ་རླུང་ཉི་ཟླ་བྲལ་ཐོབ་མཛོད། །

ཐར་པ་དེའི་རྒྱུ་ཚུལ་ཁྲིམས་དག་དང་བསམ་གཏན་དང་ཤེས་རབ་སྟེ་སྔར་བཤད་པའི་བསླབ་པ་གསུམ་པོ་དེ་ཁྱོད་ཀྱིས་ཉམས་སུ་བཞེས་ན། །དེའི་འབྲས་བུ་མྱ་ངན་ལས་འདས་པ་ཞེས་སྡུག་བསྔལ་མ་ལུས་པ་ཞི་ཞིང་སྲིད་པར་ཀུན་ཏུ་སྦྱོར་བའི་ལས་མེད་པས་དུལ་བ་ཉོན་མོངས་པའི་དྲི་མ་མེད་པའི། །གོ་འཕང་དམ་པ་མི་རྒ་མི་འཆི་བ་སྟེ་རྒ་ཤི་མེད་པས་རྟག་བརྟན་ཟད་མི་ཤེས་པའམ་མི་འཚལ་བའི་གནས་སོ། །དེ་ཡང་ཕྱི་རོལ་པས། ཁ་བ་དུང་དང་རྒྱ་སྤོས་དང༌། །བ་ཞོ་བ་མོ་མུ་ཏིག་མདོག །གདུགས་དཀར་བཟུང་བའི་དབྱིབས་འདྲ་བ། །ཐར་པ་ཡིན་པར་རྒྱལ་བས་བཞེད། །ཅེས་པ་ལྟར་ཐར་པ་ས་ཆུ་མེ་རླུང་སྟེ་འབྱུང་བཞིའི་རང་བཞིན་གཟུགས་ཅན་དུ་འདོད་པ་དང་ཉི་ཟླ་ཐོབ་བྱར་འདོད་པའི་ལུགས་ངན་དང་བྲལ་བའི་ཞི་བདེ་དམ་པ་སྤྲོས་པ་མེད་པའི་རང་བཞིན་ཅན་དེ་ཐོབ་པར་མཛོད་ཅིག་ཅེས་པ་སྟེ། ཡིད་བཞིན་རིན་པོ་ཆེ་ལས། སྙིང་པོ་མེད་པ་དེ་འདྲའི་འཁོར་བ་ལས། །ཐར་པའི་མཆོག་ནི་མྱ་ངན་འདས་པ་སྟེ། །ཞི་བདེ་བསིལ་བའི་བདུད་རྩི་བླ་ན་མེད། །རྟག་བརྟན་འཕོ་འགྱུར་མེད་ཅིང་སྤྲོས་དང་བྲལ། །ཡོན་ཏན་རང་བཞིན་ལུས་རྫོགས་རྒ་ཤི་མེད། །སྒྲིབ་བྲལ་རྙོག་པ་མེད་ཅིང་ཕན་བདེའི་གནས། །འགྲོ་བའི་སྐྱབས་དང་དཔུང་གཉེན་གྱུར་པ་དེར། །བློ་བཟང་རྣམས་ཀྱིས་བགྲོད་ཕྱིར་བརྩོན་པར་བྱ། །ཞེས་སོ། །

ཐར་པ་བདེ་བའི་བགྲོད་པའི་ལམ་གང་ཞེ་ན།

 དྲན་དང་ཆོས་རབ་འབྱེད་དང་བརྩོན་འགྲུས་དང༌། །

 དགའ་དང་ཤིན་ཏུ་སྦྱངས་དང་ཏིང་འཛིན་དང༌། །

 བཏང་སྙོམས་འདི་བདུན་བྱང་ཆུབ་ཡན་ལག་སྟེ། །

 མྱ་ངན་འདས་ཐོབ་བགྱིད་པའི་དགེ་ཚོགས་ལགས། །

མཐོང་སྒོམ་གཉིས་ཏེ་དེ་ལས་དང་པོ་མཐོང་ལམ་དུ་བདེན་བཞིའི་དམིགས་རྣམ་མི་བརྗེད་པའི་དྲན་པ་དང་ཆོས་རབ་ཏུ་རྣམ་པར་འབྱེད་པའི་ཤེས་རབ་དང་འཇུག་པར་སྤྲོ་བའི་བརྩོན་འགྲུས་དང༌། །ཡིད་བདེ་བའི་དགའ་བ་དང་ལུས་སེམས་ལས་སུ་རུང་བའི་ཤིན་ཏུ་སྦྱངས་པ་དང་སེམས་རྩེ་གཅིག་པའི་ཏིང་ངེ་འཛིན་དང༌། །བྱིང་རྒོད་དང་བྲལ་བའི་བཏང་སྙོམས་ཏེ་འདི་དག་བདུན་ནི་བྱང་ཆུབ་ལམ་གྱི་ཡན་ལག་ཅེས་བྱ་སྟེ། །དེ་ཡང་ལྷག་མཐོང་བདག་མེད་རྟོགས་པའི་ཤེས་རབ་ནི་བྱང་ཆུབ་ཀྱི་ངོ་བོ་ཡིན་པས་རང་བཞིན་གྱི་ཡན་ལག་དང་དེ་བཞིན་དུ་དྲན་པ་ནི་གནས་ཀྱི་དང་བརྩོན་འགྲུས་ནི་ངེས་པར་འབྱུང་བའི་དང་དགའ་བ་ནི་ཕན་ཡོན་གྱི་དང་ལྷག་མ་ཤིན་སྦྱངས་ཏིང་འཛིན་བཏང་སྙོམས་གསུམ་ནི་ཉོན་མོངས་མེད་པའི་ཡན་ལག་སྟེ། དབུས་མཐའ་ལས། རང་བཞིན་ཡན་ལག་གནས་ཡན་ལག །གསུམ་པ་ངེས་འབྱུང་ཡན་ལག་སྟེ། བཞི་པ་ཕན་ཡོན་ཡན་ལག་དང༌། །རྣམ་གསུམ་ཉོན་མོངས་མེད་ཡན་ལག །ཅེས་སོ། །དེས་ན་དེ་བདུན་པོ་མྱ་ངན་ལས་འདས་པ་ཐོབ་པར་བགྱིད་པའི་དགེ་ཚོགས་ལགས་པས་བསྒྲུབ་པར་བྱའོ། །

ཏིང་ངེ་འཛིན་དང་བཏང་སྙོམས་ཀྱང་ལྷག་མཐོང་གི་ཡན་ལག་ཏུ་བགྲངས་པས་ལྷག་མཐོང་ལ་ཞི་གནས་དགོས་སམ་ཞེ་ན།

 ཤེས་རབ་མེད་པར་བསམ་གཏན་ཡོད་མིན་ཏེ། །

 བསམ་གཏན་མེད་པར་ཡང་ནི་ཤེས་རབ་མེད། །

 གང་ལ་དེ་གཉིས་ཡོད་པས་སྲིད་པ་ཡི། །

 རྒྱ་མཚོ་གནག་རྗེས་ལྟ་བུར་འཚལ་བར་བགྱི། །

ཟུང་འབྲེལ་དུ་དགོས་ཏེ་ཆོས་རབ་རྣམ་པར་འབྱེད་པའི་ཤེས་རབ་མེད་པར་ཐར་པའི་རྒྱུར་གྱུར་པའི་བསམ་གཏན་ཡོད་པ་མིན་ཏེ་ཤེས་རབ་ཀྱིས་རྟོགས་པའི་དོན་མེད་ན་མཉམ་པར་འཇོག་མི་ཤེས་པའི་ཕྱིར་དང་། །བསམ་གཏན་མེད་པར་ཡང་ནི་གནས་ལུགས་རྟོགས་པའི་ཤེས་རབ་མེད་དེ་སེམས་རྩེ་གཅིག་པའི་ངང་དུ་མ་གནས་ན་རྣམ་པར་གྲོལ་བའི་ཤེས་རབ་མི་སྐྱེ་སྟེ། ཀུན་མཁྱེན་དྲི་མེད་འོད་ཟེར་གྱིས། ཤེས་རབ་མེད་པའི་བསམ་གཏན་ལུང་མ་བསྟན། །བསམ་གཏན་མེད་པའི་ཤེས་རབ་སྤྲོས་ལ་ཆས། །ཞེས་སོ། །དེས་ན་གང་ཟག་གང་ལ་ཞི་ལྷག་དེ་གཉིས་ཟུང་འབྲེལ་དུ་ཡོད་པས་སྲིད་པ་ཡི། །རྒྱ་མཚོ་ཆེན་པོ་མུ་མཐའ་མེད་པ་དེ་ཡང་བརྒལ་སླ་བ་ཆུང་ངུ་གནག་རྗེས་ཀྱི་ཆུ་ལྟ་བུར་གྱུར་པ་ཤེས་པའམ་འཚལ་བར་བགྱིའོ་ཞེས་པའོ། །

 ཞི་ལྷག་གི་མཚན་ཉིད་གང་ཞེ་ན། མདོ་སྡེ་རྒྱན་ལས། ཡང་དག་གནས་པ་ལ་བརྟེན་ནས། །སེམས་ལ་སེམས་ནི་འཇོག་ཕྱིར་དང༌། །ཆོས་རབ་རྣམ་པར་འབྱེད་པའི་ཕྱིར། །ཞི་གནས་དང་ནི་ལྷག་མཐོང་ཡིན། །ཞེས་སོ། །

 དེ་གཉིས་གང་གཙོའམ་ཞེ་ན། གཙོ་བ་ལྷག་མཐོང་བདག་མེད་རྟོགས་པའི་ཤེས་རབ་ཡིན་ཏེ། སློབ་དཔོན་དཔའ་བོས། ཁྱོད་ཀྱིས་བསྟན་པའི་རྗེས་འབྲང་བ། །བསམ་གཏན་དངོས་གཞི་མ་ཐོབ་ཀྱང༌། །བདུད་ཀྱི་མིག་རས་བཙའ་བཞིན་དུ། །སྲིད་པ་དག་ནི་བཟློག་པར་བགྱི། །ཅེས་སོ། །དེས་ན་ཐར་པ་འདོད་པ་དག་གིས་ཐོག་མར་ལྷག་མཐོང་གི་ཡན་ལག་ཏུ་སེམས་ལས་སུ་རུང་བའི་ཞི་གནས་ཙམ་བསྒྲུབས་ནས། དེའི་འོག་ཏུ་ལྷག་མཐོང་བདག་མེད་རྟོགས་པའི་ཤེས་རབ་ལ་བརྩོན་པར་བྱའོ་ཞེས་པའི་དོན་ནོ། །

ལས་འདི་ལས་གོལ་བ་ནི་གང་ཞེ་ན། །ལྟ་བ་ངན་པའོ། །དེ་གང་ཞེ་ན།

 ལུང་མ་བསྟན་པ་བཅུ་བཞི་འཇིག་རྟེན་ན། །

 ཉི་མའི་གཉེན་གྱིས་རབ་གསུངས་གང་དག་ལགས། །

 དེ་དག་རྣམས་ལ་བསམ་པར་མི་བགྱི་སྟེ། །

 དེ་ཡིས་བློ་ནི་ཞི་བར་བགྱིད་མ་ལགས། །

དེ་ཡང་བདག་དང་འཇིག་རྟེན་རྟག་མི་རྟག་གཉིས་ཀ་གཉིས་མིན་ཏེ་སྔོན་མཐའ་ལ་བརྟེན་པ་བཞི། དེ་གཉིས་མཐའ་དང་ལྡན་མི་ལྡན་གྱི་མུ་བཞི་ཕྱི་མཐའ་ལ་བརྟེན་པ་དང༌། དེ་བཞིན་གཤེགས་པ་གྲོང་ཕན་ཆད་འབྱུང་མི་འབྱུང་གི་མུ་བཞི་མྱང་འདས་ལ་བརྟེན་པ་དང༌། ལུས་སྲོག་གཅིག་གམ་ཐ་དད་གཉིས་བཅས་ལུང་མ་བསྟན་པའི་ལྟ་བ་བཅུ་བཞི་ཞེས་འཇིག་རྟེན་ན། །སྟོན་མཆོག་ཉི་མའི་གཉེན་གྱིས་ལུང་རིང་མོ་ནས་རབ་ཏུ་བཀའ་སྩལ་བའམ་གསུངས་པ་གང་ལགས་པ། །དེ་དག་རྣམས་ལ་དེ་དང་དེའི་ཚུལ་བསམ་པར་མི་བགྱི་སྟེ། །བསམས་ཀྱང་ལྟ་ངན་ཡིན་པས་དེ་ཡིས་བློ་ནི་ཞི་བར་བགྱིད་པ་མ་ལགས་ཏེ་ཉོན་མོངས་པར་འགྱུར་བས་སོ། །

 ཅིའི་ཕྱིར་ལུང་མ་བསྟན་ཅེ་ན། དོན་འདི་ཕྱི་རོལ་པ་འགའ་ཞིག་གིས་རྟག་བདག་ལས་བརྩམས་ཏེ་དྲི་བས་སྟོན་པས་ལུང་མ་བསྟན་པས་དེ་སྐད་དུ་བཤད་དོ། །འོ་ན་ཀུན་མཁྱེན་མ་ཡིན་པར་འགྱུར་ཞེ་ན། དེས་ལྷག་པར་ཀུན་མཁྱེན་ཡིན་པའི་སྒྲུབ་བྱེད་དུ་འཐད་དོ། །བཞི་བརྒྱ་པ་ལས། ཐུབ་ལ་མཛད་དང་མཛད་མིན་དང༌། །གསུང་བྱ་གསུང་བྱ་མིན་མངའ་བ། །ཞེས་པ་ལྟར། ཁྱད་གཞི་བདག་མ་གྲུབ་པས་ཁྱད་ཆོས་ལུང་བསྟན་དུ་མེད་པ་དང༌། བདག་བཀག་ནའང་དོན་དུ་མི་འགྱུར་བར་དགོངས་པ་ཡིན་ཏེ། ལུང་དེའི་འཕྲོར། དེས་ན་ཀུན་མཁྱེན་ཀུན་མཁྱེན་ནི། །མིན་ཅེས་བྱ་ལ་རྒྱུ་ཅི་ཡོད། །ཅེས་དང༌། རིན་ཆེན་ཕྲེང་བ་ལས། འཇིག་རྟེན་མཐའ་དང་ལྡན་ནམ་ཞེས། །ཞུས་ན་རྒྱལ་བས་མི་གསུངས་བཞུགས། །གང་ཕྱིར་དེ་ལྟར་ཟབ་པའི་ཆོས། །སྣོད་མིན་འགྲོ་ལ་མི་གསུང་བ། །དེ་ཉིད་ཕྱིར་ན་མཁས་རྣམས་ཀྱིས། །ཀུན་མཁྱེན་ཐམས་ཅད་མཁྱེན་པར་ཤེས། །ཞེས་སོ། །

འོ་ན་གང་ལ་བསམ་པར་བྱ་ཞེ་ན། བསམ་ན་ཕན་ཡོན་དང་བཅས་པ་ནི་རྟེན་ཅིང་འབྲེལ་བར་འབྱུང་བ་རྣམས་ཡིན། གང་ཞེ་ན།

 མ་རིག་པ་ལས་ལས་ཏེ་དེ་ལས་ནི། །

 རྣམ་ཤེས་དེ་ལས་མིང་དང་གཟུགས་རབ་འབྱུང༌། །

 དེ་ལས་སྐྱེ་མཆེད་དྲུག་སྟེ་དེ་ལས་ནི། །

 རེག་པ་ཀུན་ཏུ་འབྱུང་བར་ཐུབ་པས་གསུངས། །

 རེག་པ་ལས་ནི་ཚོར་བ་ཀུན་འབྱུང་སྟེ། །

 ཚོར་བའི་གཞི་ལས་སྲེད་པ་འབྱུང་བར་འགྱུར། །

 སྲེད་ལས་ལེན་པ་སྐྱེ་བར་འགྱུར་བ་སྟེ། །

 དེ་ལས་སྲིད་པ་སྲིད་ལས་སྐྱེ་བ་ལགས། །

 སྐྱེ་བ་ཡོད་ན་མྱ་ངན་ན་རྒ་དང༌། །

 འདོད་པས་ཕོངས་དང་འཆི་བས་འཇིགས་སོགས་ཀྱི། །

 སྡུག་བསྔལ་ཕུང་པོ་ཤིན་ཏུ་ཆེ་འབྱུང་སྟེ། །

 སྐྱེ་བ་འགགས་པས་འདི་ཀུན་འགག་པར་འགྱུར། །

འཁོར་བའི་འཁོར་ལོ་རྟེན་འབྲེལ་ཡན་ལག་བཅུ་གཉིས་ཏེ། ཐོག་མར་འཁོར་བའི་རྩ་བ་བདག་མེད་ཀྱི་དོན་ལ་སྒྲིབ་པའི་མ་རིག་པ་དང་དེ་ལས་དགེ་མི་དགེའི་ལས་འདུ་བྱེད་རྣམས་འབྱུང་བ་ཡིན་ཏེ་འདུ་བྱེད་དེ་ལས་ནི། །ས་བོན་དང་འཕེན་པའི་རྣམ་ཤེས་འབྱུང་ཞིང་དེ་ལས་ཚོར་བ་འདུ་ཤེས་འདུ་བྱེད་རྣམ་ཤེས་ཏེ་མིང་བཞི་དང་ནུར་ནུར་པོ་སོགས་གཟུགས་རབ་ཏུ་འབྱུང་ཞིང༌། །མིང་གཟུགས་དེ་ལས་མིག་སོགས་ནང་གི་སྐྱེ་མཆེད་དྲུག་འབྱུང་སྟེ་སྐྱེ་མཆེད་དེ་ལས་ནི། །ཡུལ་དབང་ཤེས་གསུམ་འདུས་པའི་རེག་པ་དྲུག་ཀུན་ཏུ་འབྱུང་བར་ཐུབ་པས་གསུངས་ཏེ། མདོ་ལས། དགེ་སློང་དག་འདི་ཡོད་ན་འདི་འབྱུང༌། འདི་སྐྱེས་པས་འདི་སྐྱེ། འདི་ལྟ་སྟེ། མ་རིག་པའི་རྐྱེན་གྱི་འདུ་བྱེད་ཅེས་བྱ་བ་ནས་སྡུག་བསྔལ་གྱི་ཕུང་པོ་ཆེན་པོ་འབའ་ཞིག་པ་འདི་འབྱུང་བར་འགྱུར་རོ། །ཞེས་སོ། །རེག་པ་ལས་ནི་ཚོར་བ་བདེ་སྡུག་བར་ལ་ཀུན་འབྱུང་སྟེ། །ཚོར་བའི་གཞི་ལས་འཇུག་ལྡོག་གི་སྲེད་པ་འབྱུང་བར་འགྱུར་བ་དང་། །སྲེད་པ་ལས་ནི་འདོད་པའི་ཡུལ་ཕྱིར་རྒྱུག་པའི་ལེན་པ་སྐྱེ་བར་འགྱུར་བ་སྟེ། །དེ་ལས་ལས་འདུ་བྱེད་པའི་སྲིད་པ་འབྱུང་ཞིང་སྲིད་པ་དེ་ལས་ཕྱི་མའི་སྐྱེ་བ་འབྱུང་བ་ལགས་སོ། །སྐྱེ་བ་ཡོད་ན་ལུས་སེམས་གདུང་བར་བྱེད་པའི་མྱ་ངན་དང་ཁམས་འགྱུར་བའི་ན་བ་དང་ན་ཚོད་འགྱུར་བའི་རྒ་བ་དང༌། །ཟས་གོས་སོགས་འདོད་པས་ཕོངས་པ་དང་སྲོག་འགྱུར་བའི་འཆི་བ་དང་སྡུག་བསྔལ་གྱི་འཇིགས་པ་དང་སྨྲེ་སྔགས་འདོན་པ་དང་ཡིད་མི་བདེ་སོགས་ཀྱི། །སྡུག་བསྔལ་གྱི་ཕུང་པོ་ཤིན་ཏུ་ཆེ་བ་འདི་འབྱུང་སྟེ། །ལུགས་འབྱུང་འདིས་ཀུན་ཉོན་ཕྱོགས་ཀྱི་རྒྱུ་ཀུན་འབྱུང་གཏན་ལ་ཕབ་པ་དང༌། ཡང་རྒ་ཤི་ཅི་ལས་འབྱུང་བརྟགས་པས་སྐྱེ་བ་ལས་སོགས་ལུགས་ལྡོག་དང་སྦྱར་བས་ཀུན་ཉོན་ཕྱོགས་ཀྱི་འབྲས་བུ་སྡུག་བདེན་གཏན་ལ་ཕབ་པ་དང༌། ཡང་མ་རིག་པ་འགགས་པས་འདུ་བྱེད་འགག་པ་ནས་སྐྱེ་བ་འགགས་པའི་བར་དུ་འགྱུར་ཞིང་སྐྱེ་བ་འགགས་པས་མྱ་ངན་སོགས་སྡུག་བསྔལ་འདི་ཀུན་འགག་པར་འགྱུར་བའི་འགག་རིམ་ལུགས་འབྱུང་འདིས་རྣམ་བྱང་ཕྱོགས་ཀྱི་རྒྱུ་ལམ་བདེན་གཏན་ལ་ཕབ་པ་དང༌། ཡང་སྐྱེ་བ་འགགས་པས་རྒ་ཤི་འགག་པ་སོགས་འགག་རིམ་ལུགས་ལྡོག་གིས་རྣམ་བྱང་ཕྱོགས་ཀྱི་འབྲས་བུ་འགོག་བདེན་གཏན་ལ་ཕབ་ཅེས་མངོན་པར་ཀུན་བཏུས་ལས་གསུངས་སོ། །

 དེས་སྐྱེ་བའི་གནས་སྐབས་ཇི་ལྟར་བསྟན་ཅེ་ན། མངོན་མཛོད་ལས། སྔོན་དང་ཕྱི་མཐའ་གཉིས་གཉིས་དང༌། །བར་དུ་བརྒྱད་ཡོངས་རྫོགས་ལྡན་ལ། །སྔོན་དང་ཕྱི་མཐའ་བར་དག་ལ། །རྨོངས་པ་རྣམ་པར་བཟློག་ཕྱིར་རོ། །ཞེས་པ་ལྟར། མ་རིག་འདུ་བྱེད་གཉིས་སྐྱེ་བ་སྔ་མའི་གནས་སྐབས་དང༌། སྐྱེ་བ་རྒ་ཤི་གཉིས་ཕྱི་མའི་གནས་སྐབས་དང༌། རྣམ་ཤེས་ནས་སྲིད་པའི་བར་གྱི་བརྒྱད་ནི་ད་ལྟའི་གནས་སྐབས་སོ། །

 ཡང་ལམ་གསུམ་དུ་བསྡུ་ན། དབུ་མ་རྟེན་འབྲེལ་སྙིང་པོ་ལས། བཅུ་གཉིས་ཚོགས་ནི་གསུམ་དུ་འདུས། །དང་པོ་བརྒྱད་པ་དགུ་ཉོན་མོངས། །གཉིས་པ་བཅུ་པ་ལས་ཡིན་ཏེ། །ལྷག་མ་རྣམས་ནི་སྡུག་བསྔལ་ལོ། །ཞེས་པ་ལྟར། སྐྱེ་བ་གྲུབ་པའི་རྒྱུ་འབྲས་ཀྱི་དབང་དུ་བྱས་ན། ཉོན་མོངས་གསུམ་དང་ལས་གཉིས་རྒྱུ་དུས་ཀྱི་རྣམ་ཤེས་བཅས་དྲུག་ནི་རྒྱུ་ཡིན་ལ། མིང་གཟུགས་སོགས་སྡུག་བསྔལ་དྲུག་དང་འབྲས་དུས་ཀྱི་རྣམ་ཤེས་དང་བདུན་ནི་འབྲས་བུའོ། །རྒྱུ་འབྲས་དེས་ཡང་ནས་ཡང་དུ་འཁོར་བ་ནི། དེ་ཉིད་ལས། གསུམ་པོ་རྣམས་ལས་གཉིས་འབྱུང་སྟེ། །གཉིས་ལས་བདུན་འབྱུང་བདུན་ལས་ཀྱང༌། །གསུམ་འབྱུང་སྲིད་པའི་འཁོར་ལོ་དེ། །ཉིད་ནི་ཡང་དང་ཡང་དུ་འཁོར། །ཞེས་སོ། །

 རྟེན་ཅིང་འབྲེལ་བར་འབྱུང་འདི་རྒྱལ་བ་ཡི། །

 གསུང་གི་མཛོད་ཀྱི་གཅེས་པ་ཟབ་མོ་སྟེ། །

 གང་གིས་འདི་ནི་ཡང་དག་མཐོང་བ་དེས། །

 སངས་རྒྱས་དེ་ཉིད་རིག་པས་རྣམ་མཆོག་མཐོང༌། །

དེ་ལྟར་ཇི་སྐད་བཤད་པའི་རྟེན་ཅིང་འབྲེལ་བར་འབྱུང་བའི་ཚུལ་འདི་ནི་རྒྱལ་བ་རྫོགས་པའི་སངས་རྒྱས་དེ་ཡི། །གསུང་གི་མཛོད་ཟབ་ཅིང་རྒྱ་ཆེ་བ་རྣམས་ཀྱི་ནང་ནས་ཤིན་ཏུ་གཅེས་པའི་དོན་ཟབ་མོ་ནོར་བུ་དབང་གི་རྒྱལ་པོ་ལྟ་བུ་ཡིན་པ་སྟེ། སློབ་དཔོན་འདི་ཉིད་ཀྱིས། གང་ཞིག་སྟོང་དང་རྟེན་འབྱུང་དག །དབུ་མའི་ལམ་དུ་དོན་གཅིག་པ། །གསུང་མཆོག་མཚུངས་པ་མེད་པ་ཡི། །ཐུབ་དབང་དེ་ལ་ཕྱག་འཚལ་ལོ། །ཞེས་དང༌། གང་ཞིག་རྟེན་འབྱུང་མ་ཡིན་པའི། །ཆོས་འགའ་ཡོད་པ་མ་ཡིན་ནོ། །དེ་ཕྱིར་སྟོང་ཉིད་མ་ཡིན་པའི། །ཆོས་འགའ་ཡོད་པ་མ་ཡིན་ནོ། །ཞེས་སོ། །དེས་ན་གང་ཟག་གང་གིས་རྟེན་འབྱུང་གི་ཚུལ་འདི་ནི་ཡང་དག་པར་མཐོང་བ་དེས། །སངས་རྒྱས་ཆོས་ཀྱི་སྐུ་དེ་ཁོ་ན་ཉིད་རིག་པ་རྣམ་པ་ཐམས་ཅད་པའི་མཆོག་གི་བདག་ཉིད་དོན་དམ་བདེན་པའི་རང་བཞིན་མཐོང་བ་སྟེ་སངས་རྒྱས་ཞེས་པའང་རྟེན་འབྱུང་གི་ཆོས་ཉིད་ལས་གཞན་དུ་མེད་པའི་ཕྱིར་ཏེ། སཱ་ལུ་ལྗང་པའི་མདོ་ལས། གང་གིས་རྟེན་ཅིང་འབྲེལ་བར་འབྱུང་བ་ཤེས་པ་དེས་ཆོས་ཤེས་སོ། །གང་གི་ཆོས་ཤེས་པ་དེས་དེ་བཞིན་གཤེགས་པ་ཤེས་སོ། །ཞེས་དང༌། རྡོ་རྗེ་གཅོད་པ་ལས། སངས་རྒྱས་རྣམས་ནི་ཆོས་ཉིད་ལྟ། །འདྲེན་པ་རྣམས་ནི་ཆོས་ཀྱི་སྐུ། །ཞེས་སོ། །

དེ་ལ་སྒོམ་པའི་ལམ་གང་ཞེ་ན།

 ཡང་དག་ལྟ་དང་འཚོ་དང་རྩོལ་བ་དང༌། །

 དྲན་དང་ཏིང་འཛིན་ངག་དང་ལས་མཐའ་དང༌། །

 ཡང་དག་རྟོག་ཉིད་ལམ་གྱི་ཡན་ལག་བརྒྱད། །

 འདི་ནི་ཞི་བར་བགྱི་སླད་བསྒོམ་པར་བགྱི། །

སྔར་མཐོང་ལམ་དུ་རྟོགས་ཟིན་ཡོངས་སུ་གཅོད་པ་ཡང་དག་པའི་ལྟ་བ་དང་དེ་བཞིན་དུ་ལོག་འཚོ་སྤངས་པས་ཡང་དག་པའི་འཚོ་བ་དང་ལམ་སྒོམ་པའི་རྩོལ་བ་དང༌། །ལམ་གྱི་དམིགས་པ་མི་བརྗེད་པའི་དྲན་པ་དང་རྩེ་གཅིག་པའི་ཏིང་ངེ་འཛིན་དང་རྟོགས་དོན་གཞན་ལ་འདོམས་པའི་ངག་དང་བྱ་བ་མ་ཡིན་པ་སྤོང་བའི་ལས་ཀྱི་མཐའ་དང༌། །ཆོས་སྟོན་པའི་ཀུན་སློང་ཡང་དག་པའི་རྟོག་པ་ཉིད་བཅས་འཕགས་པའི་ལམ་གྱི་ཆོས་ཡིན་པའི་ཕྱིར་ལམ་གྱི་ཡན་ལག་བརྒྱད་དོ། །དེ་ལས་ལྟ་བ་ནི་ཡོངས་སུ་གཅོད་པའི་ཡན་ལག་དང་དེ་བཞིན་དུ་རྟོག་པ་ནི་གཞན་ལ་གོ་བྱེད་ཀྱི་དང་ངག་དང་ལས་མཐའ་འཚོ་བ་གསུམ་ནི་གཞན་ཡིད་ཆེས་པའི་དང་རྩོལ་བ་དྲན་པ་ཏིང་འཛིན་གསུམ་ནི་གཉེན་པོའི་ཡན་ལག་སྟེ། དབུས་མཐའ་ལས། ཡོངས་སུ་གཅོད་དང་གོ་བྱེད་དང༌། །རྣམ་གསུམ་གཞན་ཡིད་ཆེས་པར་བྱེད། །མི་མཐུན་ཕྱོགས་ཀྱི་གཉེན་པོ་ནི། །ལམ་གྱི་ཡན་ལག་དེ་བརྒྱད་དོ། །ཞེས་སོ། །དེ་ལྟར་འཕགས་ལམ་ཡན་ལག་བརྒྱད་པོ་འདི་དག་ནི་ཞི་བར་ཏེ་མྱང་འདས་ཐོབ་པར་བགྱི་བའི་སླད་དུ་བསྒོམ་པར་བགྱིའོ། །

དེ་དག་ལ་འཕགས་ལམ་ཞེས་འཇོག་པའི་རྒྱུ་མཚན་ཅི་ཞེ་ན།

 སྐྱེ་འདི་སྡུག་བསྔལ་སྲེད་པ་ཞེས་བགྱི་བ། །

 དེ་ནི་དེ་ཡི་ཀུན་འབྱུང་རྒྱ་ཆེན་ཏེ། །

 འདི་འགོག་པ་ནི་ཐར་པ་ལགས་ཏེ་ལམ། །

 འཐོབ་བགྱིད་འཕགས་ལམ་ཡན་ལག་དེ་བརྒྱད་ལགས། །

སྲིད་པ་འདིར་ཉེ་བར་ལེན་པའི་ཕུང་པོ་ལྔ་པོ་སྐྱེ་བའི་རང་བཞིན་འདི་ནི་སྡུག་བསྔལ་གྱི་བདེན་པ་ཡིན་ཞིང་ཟག་བཅས་ཀྱི་ཕུང་པོ་ལ་ཆགས་པའི་སྲེད་པ་ཞེས་བགྱི་བ། །དེ་ནི་སྐྱེ་བ་དེ་ཡི་རྒྱུ་ཀུན་འབྱུང་ཉོན་མོངས་པའི་བདེན་པ་སྟེ་དེས་སྲིད་པ་རྒྱ་ཆེན་པོ་སྐྱེད་བྱེད་ཡིན་ཏེ་རྒྱུ་དེ་ལས་འབྲས་བུ་སྡུག་བདེན་འབྱུང་བའི་ཕྱིར་རོ། །སྡུག་ཀུན་གཉིས་པོ་འདི་གཏན་དུ་འགོག་པ་ནི་ཐར་པ་ཞེས་བྱ་བ་ལགས་ཏེ་འགོག་པའི་བདེན་པའང་དེ་ཉིད་དེ། འགོག་བདེན་དེ་ཉིད་འཐོབ་པར་བགྱིད་པའི་ལམ་ནི་འཕགས་ལམ་ཡན་ལག་དེ་དག་བརྒྱད་པོ་རྣམས་ལགས་སོ། །

ཅི་སྟེ་སྡུག་ཀུན་གཉིས་པོ་འདི་སོ་སྐྱེ་ལ་ཡོད་པ་མིན་ནམ་ཅིའི་ཕྱིར་བཞི་ཀ་འཕགས་པ་ཁོ་ནའི་བདེན་པར་བཞག་ཅེ་ན།

 དེ་ལྟར་འཕགས་པའི་བདེན་པ་བཞི་པོ་དག །

 མཐོང་བར་བགྱི་སླད་རྟག་ཏུ་བརྩོན་པར་བགྱི། །

 པང་ན་དཔལ་གནས་ཁྱིམ་པ་རྣམས་ཀྱིས་ཀྱང༌། །

 ཤེས་པས་ཉོན་མོངས་ཆུ་བོ་ལས་བརྒལ་གྱི། །

བདེན་མོད་ཀྱི་སྡུག་ཀུན་སོ་སྐྱེ་ལ་ཡོད་ཀྱང་དེའི་མཚན་ཉིད་མི་ཤེས་པས་ཕྱིན་ཅི་ལོག་ཏུ་རྨོངས་པས་ན་སོ་སྐྱེའི་བདེན་པར་མ་བཞག་ཅིང་འཕགས་པས་ཇི་ལྟ་བུར་མཁྱེན་པས་ན་འཕགས་པའི་བདེན་པ་ཞེས་བྱ་སྟེ། མདོ་ལས། ལག་མཐིལ་སྤུ་ཉག་གཅིག་བཞག་པ། །མི་རྣམས་ཀྱིས་ནི་མི་རྟོགས་ལ། །མིག་ཏུ་སོང་ན་དེ་ཉིད་ཀྱིས། །མི་བདེ་བ་དང་གནོད་སྐྱེད་བཞིན། །བྱིས་པ་དག་ནི་ལག་མཐིལ་འདྲ། །འདུ་བྱེད་སྡུག་བསྔལ་སྤུ་མི་རྟོགས། །འཕགས་པ་མིག་དང་འདྲ་བ་སྟེ། །དེ་ཡིས་ཤིན་ཏུ་ཡིད་ཀྱང་འབྱུང༌། །ཞེས་སོ། །བཤད་མ་ཐག་པ་དེ་ལྟར་འཕགས་པའི་བདེན་པ་བཞི་པོ་དེ་དག་གི་རང་བཞིན། །མཐོང་བར་བགྱི་བའི་སླད་དུ་དུས་རྟག་ཏུ་རྟེན་འབྱུང་གི་དོན་ལ་བརྩོན་པར་བགྱི་འོས་ཏེ་རྟེན་འབྱུང་གི་དོན་ལ་མཁས་ན་འཕགས་པའི་བདེན་པ་ཡང་མཐོང་བར་འགྱུར་ཏེ། རྩ་ཤེར་ལས། གང་ཞིག་རྟེན་ཅིང་འབྲེལ་བར་འབྱུང༌། །མཐོང་བ་དེ་ནི་སྡུག་བསྔལ་དང༌། །ཀུན་འབྱུང་དང་ནི་འགོག་པ་དང༌། །ལམ་ཉིད་དེ་དག་མཐོང་བ་ཡིན། །ཞེས་སོ། །དེ་དག་རབ་ཏུ་བྱུང་བས་རྟོགས་བྱ་ཡིན་གྱི་བདག་ཁྱིམ་པ་ཉོན་མོངས་ཅན་གྱིས་འཕགས་པའི་བདེན་པ་མཐོང་བར་མི་ནུས་སོ་ཞེ་ན། ནུས་ཏེ་གང་གི་མཐོང་ན་རྒྱལ་སྲིད་ཀྱི་དཔལ་དང་འབྱོར་པ་མ་སྤངས་པར་གནས་བཞིན་དུ་རྒྱལ་པོ་གཟུགས་ཅན་སྙིང་པོ་ལ་སོགས་པའི་ཁྱིམ་པ་རྣམས་ཀྱིས་ཀྱང༌། །ཡང་དག་པའི་ལྟ་བ་ཤེས་པས་བདེན་པ་མཐོང་ནས་ཉོན་མོངས་པའི་ཆུ་བོ་ལས་བརྒལ་ནས་འཕགས་པའི་ལམ་ཐོབ་པ་ཡིན་གྱི།

 གང་དག་ཆོས་མངོན་བགྱིས་པ་དེ་དག་ཀྱང༌། །

 གནམ་ནས་བབས་པ་མ་ལགས་ལོ་ཏོག་བཞིན། །

 ས་རུམ་ནས་འཐོན་མ་ལགས་དེ་དག་སྔོན། །

 ཉོན་མོངས་རག་ལས་སོ་སོའི་སྐྱེ་བོ་བས། །

དེར་མ་ཟད་གང་དག་བདེན་པ་བཞིའི་ཆོས་ཉིད་མངོན་སུམ་དུ་གཟིགས་ཏེ་འཕགས་པའི་སར་གཤེགས་པར་བགྱིས་པའི་འཕགས་པ་དགྲ་བཅོམ་པ་ཇི་སྙེད་ཅིག་བྱོན་པ་དེ་དག་ཀྱང༌། །ཐོག་མ་ཉིད་ནས་འཕགས་པར་གྱུར་ཟིན་ཏེ་ཇི་ཞིག་ན་གནམ་ལས་ཆར་བཞིན་དུ་འབབ་པ་མ་ལགས་ཤིང་ལོ་ཏོག་བཞིན་དུ། །ས་རུམ་ནས་འཐོན་ཏེ་འོངས་པ་མ་ལགས་ཀྱི་འཕགས་པ་དེ་དག་ཀྱང་སྔོན་གྱི་དུས་སུ། །ཉོན་མོངས་པ་ལ་རག་ལས་པ་སྟེ་དེའི་གཞན་དབང་དུ་སོང་བའི་སོ་སོའི་སྐྱེ་བོ་ཁོ་ནར་བས་ཕྱིས་དགེ་བའི་བཤེས་གཉེན་ལ་བསྟེན་ཅིང་ལམ་བསྒྲུབས་ནས་འཕགས་པར་གྱུར་པས་ཁྱོད་ཀྱང་དེ་བཞིན་བསྒྲུབ་དགོས་ཀྱི་བདག་ལྟས་མི་ནུས་སོ་སྙམ་དུ་ཞུམ་པར་མི་བགྱི་སྟེ། སྤྱོད་འཇུག་ལས། ཞུམ་བཅས་རྩོལ་བ་དོར་བ་ལ། །ཕོངས་ལས་ཐར་པ་ཡོད་དམ་ཅི། །ཞེས་དང༌། བདག་གི་བྱང་ཆུབ་ག་ལ་ཞེས། །སྒྱིད་ལུག་པ་ནི་མི་བྱ་སྟེ། །ཞེས་སོ། །

འོ་ན་གདམས་པ་འདིའི་སྙིང་པོ་མདོར་བསྡུས་པ་གང་ཞེ་ན།

 བསྙེངས་དང་བྲལ་བ་མང་དུ་གསོལ་ཅི་འཚལ། །

 ཕན་པའི་གདམས་ངག་དོན་པོ་འདི་ལགས་ཏེ། །

 ཁྱོད་ཀྱིས་ཐུགས་དུལ་མཛོད་ཅིག་བཅོམ་ལྡན་གྱིས། །

 སེམས་ནི་ཆོས་ཀྱི་རྩ་བ་ལགས་པར་གསུངས། །

ཕས་རྒོལ་ལ་བག་ཚ་བ་མེད་པས་བསྙེངས་པ་དང་བྲལ་བའི་མི་རྗེ་ཁྱོད་ལ་ཧ་ཅང་མང་དུ་གསོལ་བས་ཅི་འཚལ་ཏེ་མི་དགོས། །མདོར་ན་གནས་སྐབས་དང་མཐར་ཐུག་ཀུན་ཏུ་ཕན་ངེས་པའི་གདམས་ངག་འདིའི་དོན་གྱི་སྙིང་པོ་འདི་ལྟར་ལགས་ཏེ། །ཁྱོད་ཀྱིས་མི་དགེ་བའི་ལས་ལས་བཟློག་སྟེ་དགེ་བ་ལ་བརྩོན་པའི་སྒོ་ནས་ཐུགས་དུལ་བར་མཛོད་ཅིག་དེ་ལྟ་ན་ལུས་ངག་ཡིད་གསུམ་ཐམས་ཅད་དགེ་བར་འགྱུར་ཏེ་བཅོམ་ལྡན་འདས་ཀྱིས་ཀྱང་། །སེམས་དུལ་བ་ནི་དགེ་ལེགས་ཀྱི་ཆོས་ཐམས་ཅད་ཀྱི་རྩ་བ་ལགས་པར་གསུངས་ཏེ། མདོ་ལས། འཇིག་རྟེན་སེམས་ཀྱི་ཁྲིད་པ་སྟེ། །སེམས་ཀྱི་ཡོངས་སུ་དྲངས་པ་ཡིན། །སེམས་ཀྱི་ཆོས་ནི་གཅིག་པུ་ཡི། །དབང་གི་རྗེས་སུ་ཆོས་ཀུན་འགྲོ། །ཞེས་དང༌། སེམས་དུལ་བ་ནི་ལེགས་པ་སྟེ། །སེམས་དུལ་བས་ནི་བདེ་བར་འདྲེན། །ཞེས་སོ། །

དེ་དག་ལས་རང་གིས་ནུས་ཚོད་ཙམ་ཉམས་སུ་ལེན་པས་ཆོག་གམ་ཞེ་ན།

 ཁྱོད་ལ་དེ་སྐད་གདམས་པ་གང་ལགས་དེ། །

 བས་པར་དགེ་སློང་གིས་ཀྱང་བགྱི་བར་དཀའ། །

 འདི་ལས་གང་ཞིག་སྤྱོད་པའི་ངོ་བོ་དེའི། །

 ཡོན་ཏན་བསྟེན་པས་སྐུ་ཚེ་དོན་ཡོད་མཛོད། །

ཆོག་སྟེ་མི་རྗེ་ཁྱོད་ལ་གོང་དུ་དེ་སྐད་གདམས་པ་གང་ལགས་པ་དེ། །བས་པར་ཏེ་མཐའ་དག་གཅིག་ཏུ་དགེ་བ་ལ་གཞོལ་བའི་དགེ་སློང་དག་གིས་ཀྱང་བགྱི་བར་དཀའ་ན། །སྲིད་སྡེ་སྐྱོང་བའི་མི་རྗེ་ཁྱོད་ཀྱི་སྨོས་ཅི་དགོས་འོན་ཀྱང་རང་གིས་འདི་ལས་ནུས་ཚོད་དང་བསྟུན་ཏེ་གང་ཡང་རུང་བ་ཞིག་ཉམས་བཞེས་སྤྱོད་པའི་ངོ་བོ་གང་སྒྲུབ་པ་དེའི། །ཡོན་ཏན་ལ་ཚུལ་བཞིན་བསྟེན་པས་སྐུ་ཚེ་འདི་དོན་ཡོད་པར་མཛོད་ཅིག་ཅེས་པ་སྟེ། འདུལ་བ་ལུང་ལས། ཡོན་ཏན་བརྩོན་པ་མེད་པའི་མི། །ལོ་བརྒྱ་དག་ཏུ་འཚོ་བ་བས། །ཡོན་ཏན་མཆོག་ཏུ་བརྩོན་པའི་མི། །ཉི་མ་གཅིག་ལ་འཚོ་བ་མཆོག །ཅེས་སོ། །

དེ་ནས་དགེ་རྩ་གོང་འཕེལ་དུ་འགྱུར་བའི་ཐབས་གང་ཞེ་ན།

 ཀུན་གྱི་དགེ་བ་ཀུན་ལ་ཡི་རང་ཞིང༌། །

 ཉིད་ཀྱིས་ལེགས་པར་སྤྱད་པ་རྣམ་གསུམ་ཡང༌། །

 སངས་རྒྱས་ཉིད་ཐོབ་བགྱི་སླད་ཡོངས་བསྔོས་ནས། །

སོ་སྐྱེ་དང་འཕགས་པ་ཀུན་གྱི་ཟག་བཅས་ཟག་མེད་ཀྱི་དགེ་བ་ཀུན་ལ་ཇི་ལྟར་སངས་རྒྱས་དང་བྱང་ཆུབ་སེམས་དཔའ་རྣམས་ཀྱིས་རྗེས་སུ་ཡི་རངས་པར་མཛད་པ་ལྟར་བདག་གིས་ཀྱང་རྗེས་སུ་ཡི་རང་བསྒོམ་ཞིང་དེས་དགེ་བ་ཚད་མེད་ཐོབ་སྟེ། སྡུད་པ་ལས། སྟོང་གསུམ་རི་རམ་སྲང་ལ་གཞལ་བའི་ཚད་བཟུང་རུང༌། །རྗེས་སུ་ཡི་རངས་དགེ་བ་དེ་ནི་དེ་ལྟ་མིན། །ཞེས་སོ། །དེར་མ་ཟད་རང་ཉིད་ཀྱིས་སྒོ་གསུམ་གྱི་ལེགས་པར་སྤྱོད་པ་རྣམ་པ་གསུམ་པོ་ཡང༌། །རང་འདོད་ཀྱི་བསམ་ངན་སྤངས་ཏེ་གཞན་དོན་དུ་སངས་རྒྱས་ཀྱི་གོ་འཕང་ཉིད་ཐོབ་པར་བགྱི་བའི་སླད་དུ་འཇིག་རྟེན་ལས་འདས་པའི་རྒྱུ་རུ་ཡོངས་སུ་བསྔོས་ནས་ཐེག་ཆེན་གྱི་དགེ་བ་རླབས་པོ་ཆེ་གསོག་པར་མཛོད་ཅིག་ཅེས་པ་སྟེ། སློབ་དཔོན་དཔའ་བོས། དགེ་བའི་རྩ་བ་བསྒྲུབས་པ་དེ་ཀུན་ཡང༌། །གྲགས་དང་སྙན་དང་ལྷ་མིའི་བདེ་འབྲས་དང༌། །རེ་བཅས་འཁོར་བའི་སེམས་པ་ཀུན་ཕྲལ་ཏེ། །འཇིག་རྟེན་འདས་པ་ཉིད་ཀྱི་རྒྱུར་བསྔོའོ། །ཞེས་སོ། །

དེས་འབྲས་བུ་ཅི་འབྱུང་ཞེ་ན།

 དེ་ནས་དགེ་བའི་ཕུང་པོ་འདི་ཡིས་ཁྱོད། །

 སྐྱེ་བ་དཔག་ཏུ་མེད་པ་ལྷ་མི་ཡི། །

 འཇིག་རྟེན་ཀུན་གྱི་རྣལ་འབྱོར་དབང་མཛད་ནས། །

 འཕགས་པ་སྤྱན་རས་གཟིགས་དབང་སྤྱོད་པ་ཡིས། །

 སྐྱེ་བོ་ཉམ་ཐག་མང་པོ་རྗེས་བཟུང་སྟེ། །

 འཁྲུངས་ནས་ན་རྒ་འདོད་ཆགས་ཞེ་སྡང་རྣམས། །

 བསལ་ཏེ་སངས་རྒྱས་ཞིང་དུ་བཅོམ་ལྡན་འདས། །

 འོད་དཔག་མེད་དང་འདྲ་བར་འཇིག་རྟེན་གྱི། །

 མགོན་པོ་སྐུ་ཚེ་དཔག་ཏུ་མེད་པར་མཛོད། །

དེ་ལྟར་བསྔོས་པ་དེ་ནས་དགེ་བའི་ཕུང་པོ་རྒྱ་ཆེན་པོ་འདི་ཡིས་ཁྱོད། །ལམ་སྒྲུབ་པའི་གནས་སྐབས་སུ་སྐྱེ་བ་དཔག་ཏུ་མེད་པར་ལྷ་དང་མི་ཡི། །འཇིག་རྟེན་ཀུན་གྱི་ནང་ན་རྣལ་འབྱོར་གྱི་དབང་ཕྱུག་ཏུ་འཁྲུངས་ཏེ་སྤངས་དང་རྟོགས་པའི་ཡོན་ཏན་ཐམས་ཅད་མངོན་དུ་མཛད་ནས། །ས་བཅུའི་ལམ་ལ་སློབ་པའི་གནས་སྐབས་སུ་ཇི་ལྟར་འཕགས་པ་སྤྱན་རས་གཟིགས་དབང་ཕྱུག་གིས་སྐྱེ་བོ་ཉམ་ཐག་པ་རྣམས་འཇིགས་པ་ལས་སྐྱབས་པ་བཞིན་དུ་དེ་དང་རྗེས་སུ་མཐུན་པའི་སྤྱོད་པ་ཡིས། །འགྲོ་བ་ཉམ་ཐག་པ་མང་པོ་རྗེས་སུ་བཟུང་སྟེ། །སྙིང་རྗེའི་དབང་གིས་ཡང་དང་ཡང་དུ་འཇིག་རྟེན་དུ་སྲིད་པ་མཐའ་མ་པར་འཁྲུངས་ནས་འགྲོ་བའི་ན་རྒས་བསྡུས་པའི་སྡུག་བདེན་དང་འདོད་ཆགས་ཞེ་སྡང་སོགས་ཀུན་འབྱུང་གི་བདེན་པས་བསྡུས་པ་ཀུན་ཉོན་ཕྱོགས་ཀྱི་སྡུག་བསྔལ་རྒྱུ་འབྲས་དང་བཅས་པ་རྣམས། །ཡོངས་སུ་བསལ་ཏེ་སེམས་ཅན་སྨིན་པར་བྱ་བ་དང་མཐར་ཐུག་གི་འབྲས་བུ་སློབ་ལམ་གྱི་དུས་སུ་རང་གི་དགེ་རྩས་ཡོངས་སུ་སྦྱོང་བའི་སངས་རྒྱས་ཀྱི་ཞིང་དུ་འཁོར་དང་སྐུ་ཚེ་སོགས་ཇི་ལྟར་བདེ་བ་ཅན་དུ་བཅོམ་ལྡན་འདས། །མགོན་པོ་འོད་དཔག་ཏུ་མེད་པ་སངས་རྒྱས་པ་དང་འདྲ་བར་འཇིག་རྟེན་གྱི། །མགོན་པོ་ཉིད་དུ་གྱུར་ཏེ་སྐུ་ཚེ་དཔག་ཏུ་མེད་པར་གནས་པར་མཛོད་ཅིག་ཅེས་པ་སྟེ། འདུལ་བ་ལུང་ལས། བདེ་གཤེགས་ཁྱོད་ཀྱི་སྐུ་ནི་ཅི་འདྲ་དང༌། །འཁོར་དང་སྐུ་ཚེ་ཚད་དང་ཞིང་ཁམས་དང༌། །ཁྱོད་ཀྱི་མཚན་མཆོག་བཟང་པོ་ཅི་འདྲ་བར། །དེ་འདྲར་བདག་ཀྱང་མྱུར་དུ་འགྲུབ་པར་ཤོག །ཅེས་སོ། །

དེས་སེམས་ཅན་གྱི་ཡུལ་ལ་ཕྲིན་ལས་ཇི་ལྟར་འཇུག་ཅེ་ན།

 ཤེས་རབ་ཚུལ་ཁྲིམས་གཏོང་འབྱུང་གྲགས་ཆེན་དྲི་མ་མེད། །

 ལྷ་ཡུལ་ནམ་མཁའ་དང་ནི་ས་སྟེང་རྒྱས་མཛད་ནས། །

 ས་ལ་མི་དང་མཐོ་རིས་ལྷ་ནི་ན་ཆུང་མཆོག །

 བདེ་དགས་དགའ་བ་ངེས་པར་རབ་ཏུ་ཞི་མཛད་དེ། །

 ཉོན་མོངས་ཉམ་ཐག་སེམས་ཅན་ཚོགས་ཀྱི་འཇིག་སྐྱེ་དང༌། །

 འཆི་བ་ཞི་མཛད་རྒྱལ་བའི་དབང་པོ་ཉིད་བརྙེས་ནས། །

 འཇིག་རྟེན་ལས་འདས་མིང་ཙམ་ཞི་ལ་མི་བསྙེངས་པ། །

 མི་བགྲེས་ནོངས་པ་མི་མངའི་གོ་འཕང་བརྙེས་པར་མཛོད། །

དམིགས་མེད་གནས་ལུགས་རྟོགས་པའི་ཤེས་རབ་དང་དམིགས་བཅས་ཉམས་པ་མེད་པའི་ཚུལ་ཁྲིམས་དང་ཆགས་པ་མེད་པའི་གཏོང་བ་ཕུན་སུམ་ཚོགས་པའི་རྒྱུ་ཚོགས་རྣམ་པ་གཉིས་ལས་འབྱུང་བའི་འབྲས་བུ་རང་དོན་དུ་སངས་རྒྱས་ཉིད་ཀྱི་གྲགས་པ་ཆེན་པོ་ཉེས་པའི་དྲི་མ་མེད་པ་སྒྲིབ་མེད་ཚངས་པའི་གོ་འཕང་བརྙེས་པའི་མཐུ་ལས། གཞན་དོན་དུ་ལྷ་ཡུལ་ནམ་མཁའ་དང་ནི་ས་སྟེང་མི་ཡུལ་དུ་བསམ་གྱིས་མི་ཁྱབ་པའི་སྐུས་ཁྱབ་པའམ་རྒྱས་པར་མཛད་ནས། །ས་ལ་གནས་པའི་མི་དང་མཐོ་རིས་ཀྱི་ལྷ་རྣམས་ནི་སོ་སོའི་ཡུལ་དུ་རང་རང་གི་ན་ཆུང་མཆོག་སྟེ་བསྟེན་ནས། །ལུས་སེམས་བདེ་དགས་རབ་ཏུ་དགའ་བ་རྣམས་ཆགས་པ་ལས་སེམས་ངེས་པར་རབ་ཏུ་ཞི་བར་མཛད་དེ་གནས་སྐབས་ལས་ལ་འགོད་པ་དང༌། །མཐར་ཐུག་ཉོན་མོངས་སྡུག་བསྔལ་གྱིས་ཉམ་ཐག་པའི་སེམས་ཅན་ཚོགས་ཀྱི་འཇིགས་པ་དང་སྐྱེ་བ་དང༌། །འཆི་བ་རྣམས་ཞི་བར་མཛད་དེ་ཐམས་ཅད་ཀྱི་རྒྱལ་བའི་དབང་པོ་སྐུ་གཟུགས་སྐུ་མཚན་དཔེའི་རང་བཞིན་ཅན་དེ་ཉིད་གཞན་དོན་དུ་བརྙེས་ནས། །རང་དོན་ཞི་བ་ཆོས་ཀྱི་སྐུ་འཇིག་རྟེན་ལས་འདས་པས་སྐྱེ་སོགས་ཀྱི་མིང་ཙམ་ཡང་མེད་པས་ཞི་བ་དང་དེ་ལ་འཆི་སོགས་ཀྱི་གནོད་པས་མི་འཇིགས་པས་མི་བསྙེངས་པ། །རྒ་བས་གནོད་པ་མེད་པས་མི་བགྲེས་ཤིང་རྟག་བརྟན་འཕོ་འགྱུར་མེད་པས་ནད་སོགས་ཀྱིས་ནོངས་པའམ་ཉེས་པ་མི་མངའ་བའི་གོ་འཕང་མཆོག་ཏུ་གྱུར་པ་དེ་བརྙེས་པར་འགྱུར་བས་དེ་ལྟར་མཁྱེན་པར་མཛོད་ཅིག་ཅེས་མཇུག་དོན་ཡོངས་སུ་རྫོགས་པར་གདམས་པའོ། །

 བཤེས་པའི་སྤྲིང་ཡིག་སློབ་དཔོན་འཕགས་པ་ཀླུ་སྒྲུབ་ཀྱིས། །མཛའ་བོ་རྒྱལ་པོ་བདེ་སྤྱོད་ལ་བསྐུར་བ་རྫོགས་སོ།། །།

 རྒྱ་གར་གྱི་མཁན་པོ་སརྦ་ཛྙཱ་དེ་བ་དང༌། ཞུ་ཆེན་གྱི་ལོ་ཙཱ་བ་བེན་དེ་དཔལ་བརྩེགས་ཀྱིས་བསྒྱུར་ཅིང་ཞུས་ཏེ་གཏན་ལ་ཕབ་པའོ།། །།

 སླར་སྨྲས་པ། བདག་འདྲར་རྩོམ་པའི་རྒྱུ་གསུམ་མི་ལྡན་པས། །གཞུང་བཟང་བདུད་རྩིའི་ཆུ་རྒྱུན་རྙོག་མོད་ཀྱང༌། །རང་བློ་ཤེས་བྱ་ཀུན་ལ་མ་སྦྱངས་ན། །ཐམས་ཅད་མཁྱེན་པ་ནམ་མཁའི་མཐའ་ལྟར་རིང༌། །ཞེས་གསུངས་ཚད་མའི་ལུང་ལ་ཡིད་བརྟོན་ནས། །རང་བློ་ཆོས་ཀྱི་བག་ཆགས་བཟང་འཇོག་དང༌། །རང་མཉམ་སྐྱེ་བོ་འགའ་ལ་ཕན་ཕྱིར་དུ། །ཡིད་ཆེས་ལུང་གིས་མཆན་དུ་བཏབ་པའི་དགེས། །འདི་ལ་གང་ཞིག་འབྲེལ་པ་མཆིས་རྣམས་ཀྱང༌། །བདག་དང་ལྷན་ཅིག་ནམ་ཞིག་དཔལ་གྱི་རིར། །དཔལ་མགོན་ཀླུ་དབང་ཞབས་ཀྱི་འདུས་པ་རུ། །འཁོད་དེ་ཟབ་མོའི་དེ་ཉིད་རྟོགས་པར་ཤོག །ཅེས་བཤེས་པའི་སྤྲིང་ཡིག་ཅེས་བྱ་བའི་གཞུང་འདི་ལ་ཚིག་འབྲུ་ཉུང་ངུ་ལ་བྲི་བས་མཚམས་སྦྱར་དང་ལུང་གི་མཐའ་དཔྱད་བཅས་བཏབ་པའི་མཆན་འགྲེལ་འདིའང་ཤཱཀྱའི་བཙུན་པ་དགེ་འདུན་རིན་ཆེན་པས་ལྕགས་མོ་གླང་གི་དབོ་ཟླར་སྤུངས་ཐང་བདེ་ཆེན་དབུ་རྩེ་རུ་བྲིས་པ་ལ་སླར་རྟ་མགོའི་སྒྲུབ་སྟེ་ཆེན་མོའི་ཆ་རྐྱེན་དུ་ཞུས་དག་མཐར་དབྱུང་བགྱིས་པས་དགེ་ལེགས་སུ་གྱུར་ཅིག། །།

 ཀརྨ་བི་ཛ་ཡ་བདག་འདྲའི་རིགས་ལ་ཕན་པར་རློམས་ནས་རྩ་བ་རྣམས་མཆན་འགྲེལ་དང་ལྷན་ཅིག་ཏུ་སྦྱར་བ་དེ་ཡང་ཉེས་ན་མཁས་པའི་སྤྱན་སྔར་འཆགས་ལ། དགེ་ན་དོན་རྣམས་རྟོགས་ཤིང་རྒྱལ་བའི་གོ་འཕང་མྱུར་དུ་འཐོབ་པའི་རྒྱུར་གྱུར་ཅིག། །།